
Vieton įžangos įspūdžiai 


Prieš keletą metų turėjau progos pasibastyti 
po Pietų Amerikos kontinentą. Ten mačiau 
nepaprastą dvasinį apsnūdimą, kuris dėl kunigų 
stokos ir kitokių priežasčių didmiesčiuose ir 
begalinėse stepėse labai liūdnai pasireiškė. 
Miestuose, kur tik pusė visų gyventojų pakrikš- 
tyta, bažnytinių jungtuvių jau beveik niekas 
nebepraktikuoja, į bažnyčią nebeina: užmiršo. 
Daugelis parapijų su 100 — iki 200000 sielų! 
Jos teturi vos po vieną kunigą! Kartais turi 
kokią bažnytėlę, o dažnai ir tos nėra. Parapijos 
tokios didelės kaip visa Lietuva. Čia visur dar 
gyvai jaučiami šimtmetinės revoliucijos ir ma- 
sonų krikščionybės persekiojimo padariniai. 

Nežiūrint to, čia yra daug geros valios ir 
atbundančios Bažnyčios gyvų pastangų, daug 
veiklaus idealizmo, ypač jaunesnių kunigų ir 
pasaulinių apaštalų tarpe. 

Kai aš puikiu garlaiviu „Conte Grande“ 
misijų kelionę baigęs važiavau namo, turėjau 
gražaus laiko ir progos apie visa tai, ką mačiau, 
dar kartą pagalvoti. 

Savotiškas įspūdis važiuoti per ekvatorių ir, 
ant denio atsigulus, stebėti dangų. Akys skęsta 
beribėj visatoj. o žvilgsnis klajoja po neišma- 
tuojamą dangaus mėlynę. 

Dieną seku tylų debesų žaismą, naktį — 
žvaigždes. Paslaptinga ir didinga ta visata! 

Kaip nykštukai atrodo mūsų kontinentai ir lyg 
liliputas mūsų žemė. Kaip ten gera aukštai 
virš viso žemės triukšmo, kaip malonu pasi- 
klausyti plačiojo Dievo pasaulio paslaptingo 
šnibždėjimo apie žmonių likimą. Žmogus, giliau 
į visatą pažvelgęs, turi savaime nutilti ir mal- 
doje nusilenkti prieš tą Vieną, kuris viešpatauja 
toms beribėms. 

Kai aš kartą taip mintyse paskendęs ir pu- 
siau praviromis akimis žiūrėjau į dangaus mė- 
lynę. staiga man pasirodė lyg koks nepaprastas 
regėjimas. Aukštai, virš visų neišmatuojamų 
tolybių, nežinomų pasaulių sūkury, kur tūks- 
tančiai paukščių kelių ir saulės spindulių upe- 
liai kryžiuojasi, mačiau tarytum milžinišką veidą 
ryškėjantį. Jam pasirodžius, visa žemės šviesa 
tamsi it naktis atrodė. Žmogaus pavidalas 
pasirodė virš visų tvarinių ir artėjo į mane, bet 
aš nedrįsau nei atsistoti, nei jam nusilenkti. 

Majestotišku žvilgsniu jis apžvelgė žemynus 
ir vandenis ir kažką man kalbėjo. O gal aš pats 
sau kalbėjau, bet taip, tarytum jo balsą girdėčiau. 

— Kodėl netęsiate toliau mano pradėto 
darbo? — lyg klausė jis manęs. 

— Viešpatie! juk mes dirbame, — atsakiau 
išsigandęs. 

— Jūs dirbate?! Taip. lyg tas, kuris atskiras 
varpas skina, kai tuo tarpu ištisos šalys pjūties 
laukia. Mieguistas, lengvas ir patogus yra tas 
jūsų darbas ir kaip tik ten, kur visų jėgų įtem- 
pimas yra būtinas. Jūs darbuojatės paprasta 
ranka net ten, kur reikia jūras išsemti. 

Jis parodė ranka į Afrikos degančius smil- 
tynus. 

— Sielos! Sielos! Sielos!.. Milijonai perlų 
dulkėse ir purve! O kur jūs, kurie mano apaš- 

talais vadinatės? Kur jūs buvote visi ištisus 
šimtmečius? 

— Viešpatie, tu žinai... — norėjau sakyti, 
bet pasiteisinimas sustingo gerklėj. Jis tarė: 

— Aš žinau. Kliudančios aplinkybės, isto- 
rija... Baisūs, šimtus metų užsitęsę padariniai 
būna kartais tik dėl vienos nuodėmės, dėl vieno 
apsileidimo. O tų nuodėmių pasitaikė ir jūsų 
tarpe!.. Šiandien jau sunku atitaisyti, nors čia 
veiktų šv. Povilas ar Pranciškus Ksaveras. Bet 
kodėl gi jūs leidote tokioms didelėms kliūtims 
išaugti, kaip Andų ar Atlaso kalnynai? Kinijai 
jau kartą nedaug betrūko ir būtų mane priėmusi. 
Japonija taip pat. Bet nevaldomos žmonių 
aistros užkirto malonės stebuklui kelią. Neretai 
mano išrinktųjų aistros... O Amerika? Pietų ir 
Šiaurės? Kodėl katalikiška Meksika mane vėl 
apvilko erodišku pasityčiojimo rūbu? Kodėl 
krikščioniška Šiaurės Amerika mane svetimu 
perejūnu vadina? Kodėl aš tapau svetimas mili- 
jonams šeimų? Kodėl milijonus vaikų nuo manęs 
atitraukėt? Kodėl daugelis juokiasi iš mano 
valdovo titulo, lyg anuomet Pilotas iš mano 
tiesos? O kokia buvo to nupuolimo priežastis? 
Ar ne apsileidimas mano tarnų? Tuštybė ir 
gobšumas? Vaikiškas nerimtumas ir supasau- 
lėjimas, kuris net į mano šventovę įsiveržė? 
Pakrikusi vienuolynų drausmė, egoizmas krikš- 
čioniškų didžiūnų, mamona, Bachas ir Venera 
net ten, kur mano altoriai stovėjo? Argi dar 
bandytumėte vadinti nelemtu stebuklu, kad 
perversmai pas jus gerą dirvą rado? kad mano 
rūbas suplėšytas ir mano ištikimieji šimtmečiais 
jėgas eikvoja stengdamies nugalėti negeroves 
namie, o misijoms kas belieka? 


— Mes esame silpni, Viešpatie, — atsakiau 
aš teisindamasis. 

— Juk mano malonė visagalė. Jums nepri- 
valu iš manęs nuolat stebuklų ir ženklų laukti. 
Ir ką gi padėtų mano stebuklai? Juos vistiek 
kitaip išaiškinti stengiatės. Liurdo pavyzdys 
jau pakankamai įrodė. Stebuklai vyksta visur 
ir visada. Ypač malonės stebuklai. Bet akli jų 
nemato ir nematytų, jei aš ir kasdien gatvėse 
numirėlius prikelčiau. Argi žydai nereikalavo 
iš manęs stebuklų kaip tik tada, kai aš kiekvie- 
nam žingsny juos dariau? 

— Bet misijos, Viešpatie?.. 

— Taip, misijos! Tai vienintelis darbas, 
kuris jau šiek tiek pateisina. Tai mano geriau- 
sių sūnų ir dukterų tikriausias heroizmas. Tad 
jiems visa mano meilė ir palaima! O pasakyk, 
kodėl tiek mažai teprisideda prie šio kilnaus 
darbo. Jei jūs būtumėte tikri krikščionys, šimtą 
kartų daugiau misijonierių būtų, o namie likę 
juos tūkstantį kartų uoliau šelptų ir lyg gėdytųsi, 
kad turi namie pasilikti... Kur jūsų didieji pla- 
nai, didvyriški pasiryžimai? Jūs vis dar manote, 
kad man darote didelę malonę, jeigu padedate 
mano karalystę žemėje praplėsti. Lyg kad jūs 
nežinotumėte tiesos. Ar dar tikite amžinybę? 
Mano Evangeliją? Sielos viską viršijančią vertę? 
Kodėl tad rūpinatės kitais dalykais daugiau, o 
apleidžiate svarbiausius? 

— Jūs, šių laikų žmonės, turite, tiesa, sun- 
kią praeities apsileidimų ir prakeikimų naštą 
nešti. Jums tenka liūdnas nukrikščionintų laikų 
palikimas nugalėti. Pasiutusį pasaulį pagydyti. 
Medžiagos dievintojams vėl akis atidaryti, kad 
jie kilnesnes vertybes išvystų. Nusiminusioms, 
kenčiančioms minioms turite grąžinti pasitikė- 

jimą krikščioniška meile. Vietoj neapykantos 
ir žudymų turite meilės saulę rodyti. Šaltas, 
netaikus pasaulis tepamato tikros krikščioniškos 
meilės pavyzdį. Jūs turite rūpintis pairusį 
visuomeninį gyvenimą sutvarkyti, pavargusią 
Europą atgaivinti nauja mano dvasia. Šventųjų 
Augustino. Gregorijaus, Remigijaus ir Bonifaci- 
jaus pavyzdžiu jūs turite iš naujo pasaulį užka- 
riauti kryžiui. O taip pat Rytų ir Vakarų Afrikos, 
Amerikos, Azijos ir salynų apleistųjų sielų 
neužmiršti!.. Jūsų visas mokslas, visa politika 
ir technika, jūsų pinigai ir kultūra, ascezė ir 
išradėjų gabumai turi tik to vieno tikslo siekti: 
mane tautoms nešti! Žmonėms, sieloms, kurios 
ir šiandien — baigiantis antram tūkstantme- 
čiui — dar tebesėdi tamsybėse ir mirties še- 
šėliuose... 

— Argi pagonys nėra laimingesni net už 
mus? — išdrįsau dar užmesti. — Jei jie Tavo 
Evangelijos nepažįsta, tai nė atsakomybės už 
jos nelaikymą neturi. 

— Tiesa, tos atsakomybės jie neturi, — 
atsakė Jis. — Bet už tai jie turi dar žymiai 
didesnę atsakomybę už gamtos įstatymų nelai- 
kymą. Tas tiesa, kad mano Evangelija uždeda 
žmonėms daugiau pareigų, tačiau su tomis 
pareigomis susieta mano malonė teikia ypatin- 
gos stiprybės ir tuo būdu krikščionims yra daug 
iengviau laimėti išganymą negu pagonims. Ar 
manote, kad aš atėjau pasauliui išganymo ap- 
sunkinti? O antra vertus, jeigu aš noriu, kad 
mano malonės valdžia visus žmones pasiektų, 
argi jums dar reikia klausti, kodėl aš taip įsakau? 
Tušti jūsų išsisukinėjimai... 

— Viešpatie, tu pradėk! Juk tu esi visų 
malonių teikėjas! 


— Taip. tačiau nedrįskit jų pražaisti ar 
neišnaudotų praleisti! 

Pasilinksminimų salėj orkestras užgriežė 
kažkokį modernišką šokį. Vėjas nešiojo šokan- 
čioms vandenyno bangoms gęstančius muzikos 
garsus. Apačioje ūžė šokiai. O aš susimąstęs 
tylėjau ir žiūrėjau į Jį. 

— Taip, taip. šokiuose ir muzikoj jus esate 
meistrai, — kalbėjo Jis lyg mano mintis skai- 
tydamas. — Aš labai gerai suprantu tuos nelai- 
mingus žmones. Jie yra naivūs vaikai. Bet 
kodėl gi jūs, mano tarnai, apsišarvavę tokiu 
moksiu, organizacijomis, neįstengiate žmonėms 
parodyti, kas gražiausia ir kilniausia? Kodėl neį- 
sąmoninate jų, kad sielos vertė viską viršija, kad 
mano karalystė gražesnė ir brangesnė už visus 
regimus daiktus? Kodėl jūsų tarpe mažai teatsi- 
randa mano meile degančių sielų, kurios, kaip 
šv. Kryzostomas, Bernardas ar Pranciškus, savo 
sielos turtus atvertų ir išlietų šviesą į tuščias žmo- 
nių širdis? Kodėl jūs, mano tarnai, esate samdi- 
ninkai, o ne gerieji ganytojai? Kodėl vien išorinių 
formų tesilaikote, o neskleidžiate mano dvasios? 

— Tu nuliūdai, pamatęs Naujojo Pasaulio 
skurdą, tiesa? Aš tūkstantį kartų labiau liūstų. 
Kiekvienoj našlaičio sieloj aš jaučiuos pats 
našlaitis ir kaimenėj, kurią piemuo apleido, esu 
aš pats apleistas. O, kodėl mano tarnai dažnai 
vien savo pareigos minimumu tepasitenkina? 
Kodėl tik apie save tegalvoja? Sakyk, sakyk 
visa tai tiems, kurie dar mane myli!.. 

Jo balsas nutilo. Atrodė, kad ašaros nebe- 
leido Jam toliau kalbėti. Aš pakėliau akis, kur 
Jis stovėjo. Ir tik balti debesėliai plaukė per 
tolimas aukštybės. 

Jaučiau skaudžiai slėgiančią vienatvę... 

Tarp dviejų pasaulių 


1. Antgamtinis pasaulis 


Didžiausias stebuklas, kuris mums krikščio- 
nims kasdien apsireiškia, — tai mūsų gyvenimas 
dviejuose pasauliuose tuo pačiu laiku: pojūčių, 
apčiuopiamų daiktų pasaulyje ir neregimame, 
antgamtiniame pasaulyje. Tai du pasauliai 
greta vienas antro, esmiškai nuo vienas antro 
atskiri ir vis dėlto vienas su antru tampriai 
susieti. Iš žemesniojo nuolat kilti į aukštesnįjį, 
pastarąjį, nežiūrint jo neregimumo ir mūsų 
žemiškų palinkimų, už viską labiau vertinti, jį 
rūpestingai saugoti ir jo įtaką mums didinti, — 
tai pagal krikščionišką pasaulėžiūrą mūsų vy- 
riausias tikslas šioj žemėj. 

Bet ar šis tobulesnis bei antgamtinis pa- 
saulis, kurį krikščioniškas tikėjimas mums prieš 
akis stato, yra tikrenybė? Ar šitas pasaulis virš 
regimojo pasaulio: Dievas, Bažnyčia, sakra- 
mentai, malonė, amžinas gyvenimas, amžina 
laimė ir amžina prapultis, ar visos šitos sąvo- 
kos paremtos konkrečia tiesa? 

Nuo to laiko, kai žmogus apsigyveno že- 
mėje, iki šiai dienai, eina smarki kova tarp 
tikėjimo ir bedievybės. Vieniems tikėjimas 
buvo ir yra aukščiausias gėris, brangiausias 
turtas, visokios išminties ir doros normų kil- 
niausias tikslas; kitiems — didžiausias apgavi- 

mas, baisi komedija, demoniška kaukė, apvesta 
šventumo aureole, bet tikrumoj tik žiaurus, 
apgaulingas sapnas, iš kurio tenka nusiminusiam 
pabusti... Ir šalia viso to keista įstaiga, kurios 
tikslas pavergti žmogaus dvasią, trukdyti laisvą 
naudojimąsi gyvenimo malonumais. 

Antgamtinis pasaulis! Bet kuriam galui 
čia sielotis dieviškais amžinybės reikalais? Juk 
kas gi matė tą antgamtinį pasaulį arba sielą, 
kuri jau čia žemėj turi siekti asmeniškos, amiži- 
nos laimės? Kas galėjo įsitikinti gyvojo, asme- 
niškojo Dievo buvimu? Juk kas gi visišku tikru- 
mu gali žinoti apie tuos tariamuosius daiktus 
virš debesų ir žvaigždynų, virš laiko ir erdvės 
ribų, virš medžiagos ir jėgos? 

Dangus ir pragaras?! Kas iš ten yra kada 
sugrįžęs? Ak, tas antgamtinis pasaulis! Juk 
gyvenimas toks trumpas ir toks suvaržytas 
įvairiausiomis ribomis. Kvailas būtų tas žmogus, 
kuris laisvai nesinaudotų šituo trupučiu gyveni- 
mo saulės šviesos, kurį mums paskyrė pavydus 
likimas! Argi ne beprotis būtų tas žmogus, kuris 
dėl pilkų svajonių išsižadėtų svaigios akimirkos 
laimės, kuris visą savo gyvenimą praleistų besi- 
rausdamas nežinomame pasaulyje! 

Štai, kokia moderniško žmogaus išmintis, 
nors jis šitą savo išmintį ne visuomet taip aiš- 
kiai skelbia. Šitas žmogus viskam abejingas, 
niekuo nepasitikis, lenkias iš kelio „neišspren- 
džiamiems“ klausimams. Jis visapusiškai nau- 
dojasi gyvenimu, kol pagaliau prieina bedugnės 
krantą, nežinomąjį milžinišką klaustuką. 

Šių dienų žmoniją galima padalinti į ketu- 
rias dideles grupes. Pirmąją grupę sudaro tikin- 
tieji tikrąja šito žodžio prasme. Jiems antgam- 
tinis pasaulis yra toks aiškus, kaip ir pojūčių 

pasaulis. Gamta ir istorija jiems yra atvira 
knyga, kurioje jie aiškiai išskaito Dievo vardą, 
Jo valią ir įsakymus. Visas žemės gyvenimas 
jiems yra mokykla, pasiruošimas, kova dėl 
paskutinio tikslo, laimingos amžinybės anapus 
grabo. Paikas, sako jie, kuris šitiems svarbiau- 
siems klausimams bailiai lenkias iš kelio! Toks 
žmogus yra neregys, nes jis nemato sąryšio tarp 
šio ir ano pasaulio ir iš tolo baidos šitos įtiki- 
nančios tiesos. 

Šitai žmonių grupei priešais stovi vieši 
religijos priešai. Mes nepripažįstame, — sako 
jie, — nei Dievo, nei sielos; nei amžino užmo- 
kesčio, nei amžinos bausmės. Apreikštosios 
religijos šalininkai yra arba apgauti, arba apga- 
vikai. Bažnyčia pagal juos, — tai didžiausias 
žmonijos priešas, gyvenimo malonumų griovėja. 
Gyvenimas turi būti tvarkomas pagal laisvos 
asmenybės dėsnius. Šalin veidmainystė ir apgau- 
dinėjimas! Šalin dvasinės vergijos fanatikai! 
Šalin sukvailėję burtų šalininkai! 

Trečią žmonių grupę sudaro bespalviai. 
Jie nėra nei prieš, nei už religiją. Kadangi jie 
neturi tvirto, aiškaus įsitikinimo, todėl prieš 
tikėjimą nekovoja, bet prie religinių praktikų 
+ prisidėti nemato reikalo. Jų dvasios būklę visiš- 

kai atitinka anas romėno abejingas klausimas: 
„Kas yra tiesa?“ Bet dažniausiai jie patys nėra 
kalti dėl šito savo bespalviškumo. Mat, gyve- 
„nime jie neturėjo progos įsitikinti apie to ar 
"kito tikėjimo teisingumą bei neteisingumą. 

4 Dar yra ir tokių žmonių, kurie jaučia šio- 
kią tokią pagarbą religijai, bet viešai tikėjimą 
" išpažinti jie nedrįsta. Galbūt praeity jie buvo 
tiki žmonės. Tėvai ir mokykla juos religingai 
„auklėjo. Vėliau kilo įvairios abejonės, kurios 

be paliovos graužė jų širdį, kol pagaliau tikėji- 
mas žuvo. Atsirado sunkumų, neaiškumų, iš 
kurių jie nebesugebėjo išsilaisvinti. Minčių 
sūkurys šėlo, sieloje darėsi sunku. Pailsę kovoje, 
įsipainioję į neaiškumų tinklą, jie nuleido ran- 
kas. Kuriam galui kankintis? Amžinos aukš- 
tybių žvaigždės tylios ir šaltos. Į baugius, vidaus 
kovų sukeltus klausimus jos neduoda patenki- 
namo atsakymo. „Jeigu yra Dievas, tai kodėl 
aiškiau žmogui nepasireiškė?““ — dažnas jų 
klausia. Užtat tikinčio žmogaus jie nesmerkia. 
Priešingai — jam reiškia pagarbą ir prielankumą. 
Kas nori tikėti, tas tegul tiki, sako jie, tik nevalia 
tikėjimo prievarta žmogui užmesti. Krikščio- 
nybė yra kilni ir graži. Istorijos būvyje ji nepa- 
prastų dalykų sukūrė; dar ir šiandien jos vaid- 
muo yra didelė palaima žmonijai. Todėl būtų 
neprotinga su ja kovoti. 

Tas faktas, kad religija šiandien daugelio 
akyse kaip aigyventas dalykas atrodo, kad vie- 
šoji nuomonė religiniais klausimais tokia neaiški 
pasirodė, galima išaiškinti tik visa eile atitin- 
kamų istorinių įvykių. 

Katalikų tikėjimas ir apskritai religija nuo 
viduramžių pabaigos virto kovos centru, tos 
kovos, kuri dar ir šiandien tęsiama su didžiau- 
siu įniršimu. Kovos frontai prieš krikščionybę 
stiprėjo ir formavosi ištisų šimtmečių būvyje. 
Karalių ir kunigaikščių teisininkai, norėdami 
teoretiškai pagrįsti savo valdovų absoliutinius 
troškimus, išdirbo teorijas, kurių tikslas buvo 
slopinti Bažnyčios įtaką viešajame gyvenime. 
Jie įsispyrę tvirtino, kad valstybinė teisė nesanti 
susieta su dieviškąja, kad karalius turįs valdžią 
ant popiežiaus, valstybė — ant Bažnyčios. 


14 


Tai buvo pirmas bandymas. Visa eilė rimtų 
puolimų dar turėjo įvykti. Humanizmas ir rene- 
sansas reikalavo, kad literatūra, menas ir aps- 
kritai visas dvasios gyvenimas išsilaisvintų iš 
varžančios krikščionybės įtakos, kad pagoniškoji 
antikinio pasaulio dvasia teiktų ne tik išorinę 
formą, bet ir turinį. Tokiu būdu prikelta pago- 
nybė savo ruožtu paruošė dirvą labai pragaiš- 
tingiems vaisiams. 

Tikėjimo suskilimas sukėlė revoliuciją reli- 
ginėj srity, sužalojo Bažnyčios vienybę ir pa- 
neigė visą eilę dogmų: bažnytinį autoritetą, 
popiežiaus primatą, tradicinį apreiškimą ir sa- 
kramentus. Kiekvienas žmogus turėjo būti sau 
popiežiumi, vyskupu, teisėju tikėjimo ir doros 
dalykuose, be jokių aukštesnių normų. Šitaip 
susidaręs subjektyvizmas atvėrė vartus visokiam 
bažnytinio gyvenimo sunykimui. Iš šitų gyve- 
nimo aplinkybių išaugo jansenizms ir galika- 
nizmas. Abi srovės labai daug pakenkė Bažny- 
čios autoritetui ir anksčiau taip vieningą krikš- 
čioniškos Europos pasaulėžiūrą plačiuose visuo- 
menės sluoksniuose dekristijanizavo. 

Bažnytinis reformatorių perversmas nepa- 
sitenkino vien dogmų atmetimu. Vadovauda- 
miesi laisvosios apšvietos šūkiu jie davė pagrin- 
dą susikurti ateistinėms filosofijos sistemoms 
Anglijoj, Vokietijoj ir Prancūzijoj. Ši filosofija, 
kuri neigė absoliutinę tiesą ir nebepripažino ant- 
gamtinio pasaulio, atitraukė dideles žmonijos 
minias nuo krikščioniško tikėjimo. Visa tai 
turėjo savo padarinių ir politiniam gyvenime: 
valstybė ir visuomenė, kultūra ir etika nebejisi- 
leido krikščioniškos įtakos. Iš prancūzų revo- 
liucijos ir visos eilės sekančių politinių pervers- 
mų išaugo nauja valstybės santvarkos sąvoka, 

kurioje Dievui ir krikščionybei maža beliko 
vietos. Tad ir nė kiek nenuostabu, kad šitos 
gadynės žmogus į Dievą, sielą ir amžinąjį gyve- 
nimą ėmė žiūrėti su pašaipa. Naujoji gamtos 
filosofija, apeidama tikruosius tyrinėjimo davi- 
nius, nukalė naujus dėsnius, kurie proto švie- 
soje turėjo pagrįsti ateizmo mokslą. Netikin- 
čios filosofijos pėdomis pasekė ir dailioji litera- 
tūra. Čia ji meistriškai sugebėjo bedievybę ir 
dorinį puvimą apvilkti gražiu rūbeliu. 

Dabar reikėjo padaryti perversmą ūkio ir 
pramonės srityse, kad ir čia Evangelijos tiesai 
ir meilei nebebūtų vietos. Ir iš tikrųjų šis per- 
versmas įvyko. Klastingo liberalizmo pastangų 
dėka socialiniam gyvenime atsirado pragaištingi 
luomų skirtumai. O luomų skirtumai savaime 
turėjo išugdyti socializmą ir komunizmą. Pra- 
sidėjo demoniškas darbo žmonių kurstymas 
prieš krikščionybę, tarytum, jos ginama nuosa- 
vybės sąvoka, kuri iš esmės prieštarauja libera- 
listinei nuosavybės sąvokai, būtų visų socialinių 
blogybių ir neteisybių šaltinis. Sukurstyta viso 
pasaulio darbininkija, nematydama tikrųjų savo 
sunkaus likimo kaltininkų, paskelbia krikščio- 
nybei karą. Tokiu būdu kova prieš tikėjimą 
daugeliui yra tik partijos bei klasės reikalas, 
bet ne jo vidujinio įsitikinimo padarinys. Bai- 
sus pasaulinis karas su visomis savo pasėkomis 
ūkio ir pramonės srityje paruošė dirvą Bažny- 
čios neapykantai ir šiaip jau visokiems nepasi- 
tenkinimams. 

Prie visų šitų blogybių nemaža prisidėjo 
protestantizmas, pravoslavija ir daugelis kitų 
klaidatikių. Dėl vienybės stokos krikščioniškam 
pasauly ir dėl įvairiausių religinių sąvokų są- 

myšio priešams buvo lengva varyti pragaištingą 
darbą. 

Viršiau suminėtų ateistinių tendencijų tiks- 
las buvo aiškus: Naujuosius amžius įvelti į reli- 
ginį chaosą. Įsigalėjus 19 šimtmety liberalizmui, 
spauda, parlamentai, universitetai ir kitos svar- 
bios įstaigos atsidūrė religijos priešų rankose. 
Nuo universitetų katedrų ir iš aukštųjų valdžios 
įstaigų bedievybės nuodai veržėsi į plačius vi- 
suomenės sluoksnius. . Ištisos šalys buvo atplėš- 
tos nuo tikrojo tikėjimo. Šituo metu religinis 
įsitikinimas buvo pravardžiuojamas klierikaliz- 
mu bei atsilikimu nuo gyvenimo. 

Čia dar įsidėmėtinas vienas dalykas: visos 
paskutinio šimtmečio kovos prieš Bažnyčią 
buvo paremtos įvairiais idealais, kurie šiandien 
jokios rimtesnės prasmės nebeturi. Pav. ką 
mums šiandien sako „humaniškumas“, gyveni- 
mas vien pagal bibliją, tikėjimas be gerų darbų, 
individo laisvė ir panašūs praeito šimtmečio 
šūkiai? Jie visi jau palaidoti. Mums dabar jau 
aišku, kad jie negali būti mūsų gyvenimo pras- 
mė. Ir vis dėlto, vienas šitų beprasmių šūkių 
padarinys užsiliko iki šiai dienai, — tai bedie- 
vybė. Deja, dar ir šiandien kaikas drįsta tvir- 
tinti, kad bedievybė esanti mūsų laikų gyvenimo 
vaisius. Didžiausia nesąmonė! Kaip jau viršiau 
matėme, šitos nelaimės šaknų reikia ieškoti 
gilesnėj praeity. 

Kas žino istorijos eigą, tas moderniosios 
bedievybės nebandys teisinti. Daugelį labai 
svarbių dalykų istorijos būvyje nulemia daž- 
niausiai ne tiesa, bet aistros, stipri gerklė ir 
kietas kumštis. 

Darant šios rūšies praeities įvykių apžvalgą, 
pravartu priminti dvasininkų ir šiaip jau Baž- 

nyčiai artimų žmonių apsileidimus ir iškrypimus, 
kurie daug padėjo bedievybei paplisti. Gaila, 
kad popiežiai ir vyskupai, kunigai ir vienuoliai, 
krikščioniški valdovai ir politikai, filosofai ir 
įvairūs mokslo žmonės ne visuomet stovėjo 
savo pašaukimo aukštumoje . Prabanga, garbės 
troškimas ir turtai, nerūpestingumas atsakingose 
pareigose, sumaišymas dvasinių dalykų su že- 
miškais ir politiškais, — visa tai be galo silpnino 
katalikų frontą su atkakliais priešais. Ir kas 
blogiausia, kad šitie žmonės, paskendę asmeniš- 
kuose reikaluose, nejautė reikalo atlikti nuošir- 
džios ir griežtos savo sąžinės sąskaitos. O pa- 
vojus milžiniškais žingsniais artėjo. 

Be to, istorijos būvyje pasitaiko ir psicho- 
loginių veiksnių, kurie antgamtinio pasaulio 
atžvilgiu neigiamai veikia žmogų. 

Tiesa, tikėjime yra daug žavingų, patrau- 
kiančių momentų. Dievas ir pomirtinis gyve- 
nimas teikia nemirtingai žmogaus sielai pilną 
gyvenimo prasmę. Jos veržimasis į grožį, į 
tiesą, į meilę, į amžiną laimę tegali tikėjime 
rasti pilną pasitenkinimą ir atsakymą į šimtus 
neramių klausimų. 

Iš kitos betgi pusės religija stato reikalavi- 
mus, kurie ne visuomet sutinka su žemesniąja 
žmogaus prigimtimi. Žmogus kūno atžvilgiu yra 
pojūčių būtybė, kuri viską norėtų pažinti pojū- 
čiais ir kuri greit suabejoja, kai tik susiduria 
su tokiais dalykais, kurie pojūčiais nebeapčiuo- 
piami. Žmogus yra išdidus ir nenoriai lenkiasi 
aukštesnei, antžmogiškai būtybei, kuri jam 
įsakymus diktuoja ir, kas blogiausia, kuri jam 
kai ką draudžia. O kadangi ši aukščiausia bū- 
tybė mūsų dabartinėj santvarkoj yra žmonių 
atstovaujama, pav., katalikų Bažnyčioje, tai 

jos. tos dieviškos būtybės, klausyti yra dvigu- 
bai sunkiau. Religija stato žmogui didelius rei- 
kalavimus. Ir kol tie reikalavimai apgina jo 
teises, kol jo mylimajam „aš“ nieko peiktino 
neprikiša, tol jis juos pripažįsta ir įvertina; bet 
kai tik pareikalauja iš jo paties skaudžios aukos, 
tada jis tokios „žiaurios“ religijos be didelių 
dvasios kovų išsižada. Šiam reikalui mums 
pavyzdžiu gali eiti pašlijusios moderniųjų Žmo- 
nių moterystės. Negalima aklai tvirtinti, kad 
šios rūšies žmonės būtų visiški ateistai, arba 
tiksliau, materialistai. Anaiptol ne! Tik jie dėl 
savojo „aš“, dėl žemų, kartais net labai negar- 
bingų, motyvų susikūrė savotišką Dievo ir doros 
normų sąvoką. Mat, jie yra tikrai moderniški 
žmonės. Ir todėl nebandyk jiems ko prikišti. 
Jie tuojau kategoriškai atsakys: „Arba sveikas 
esi laimingai vedęs, arba nepažįsti gyvenimo, 
kitu atveju manęs nesmerktum!“* 

Žodžiu, išdidumas, garbės troškimas, gyvu- 
liški ingeidžiai, tingumas ir panašūs dalykai 
nesuderinami su aukštais idealais, su visu ant- 
gamtiniu pasauliu. Tad visiškai suprantama, 
kad iaukinių instinktų vadovaujamiems žmo- 
nėms religija yra įkyrus svečias. Atsižvelgiant 
žmogiškų silpnumų ir aistrų nėra joks stebuklas, 
kad religija, kuri iš žmogaus reikalauja gyvo 

tikėjimo ir pavyzdingo gyvenimo, sutinka daug 
“priešų. Būtų tikras stebuklas, jei priešingai būtų. 

Bažnyčios priešams yra daug lengviau 
skelbti savo pasaulėžiūrą. Jei religijos gynėjai 
būtų pasinaudoję tokiomis priemonėmis, kaip 
"priešai kad naudojas savo principams apginti, 
jei melą ir šmeižtus būtų pavartoję kaip kovos 
priemones, tai jie jau seniai būtų nulinčiuoti. 
Deja, religijos priešams daug atleidžiama. Net 

nežmoniškiausi Rusijos, Meksikos ir Ispanijos 
komunistų darbai žodžiu ir raštu keliami į pa- 
danges, o geriausiu atveju nutylimi. Tik apie 
nekenčiamą kryžių tam tikra žmonių grupė 
nieko girdėti nenori. Čia jie apgaudinėja patys 
save ir leidžiasi kitų apgaudinėjami. 

Žinoma, tai nėra gražu, bet žmogiška ir 
psichologiškai suprantama. Sunku įtikinti ir 
jauną žmogų, kuris alkoholyje savo kūną ir 
sielą žudo, kad jis blogai daro. Ir jei tu savo 
pamokymais stengsies jam padėti, jis tave griež- 
tai atstums. Taip būna ir su daugeliu žmonių, 
kai jiems tenka rinktis tarp bloga ir gera. 


2. Paneigimas antgamtinio pasaulio 


Antgamtinio pasaulio priešai stengiasi viską 
aiškinti tariamuoju mokslu. Nuolat jie pabrė- 
žia visišką žmogaus laisvę; taigi ir tikėjimo 
dalykuose. Jie mano, kad tikroji laisvė ir tikra- 
sis mokslas jokiu būdu negalima esą suderinti 
su giliu religingumu. Tai didžiausia nesąmonė! 
Argi didieji mokslo vyrai, kurie pasižymėjo 
ypatingu religingumu, nebuvo laisvi ir nespin- 
dėjo visapusišku išsilavinimu? Pasteur'as, Volta, 
Mendel'is, Cauchy's, J. Mūller'is, Sechi's, Ampe- 
ras, o prieš juos Pascal'is, Koperninkas, Kep- 
ler'is, Newton'as ir dar daugelis kitų? Šitie žmo- 
nės sugebėjo savo tvirtą tikėjimą gražiai sude- 
rinti su mokslu. Tikėjimas ir mokslas jiems vie- 
nas antram neprieštaravo. Argi galima pavadinti 
dvasios belaisviais tuos vyrus. kurie šiandien 
vadovauja dvasiniam Europos gyvenimui, kaip 
Papini, Claudel, Chesterton, Peman, Milleken, 

Marconi ir dar labai daugelį kitų dvasios 
didžiūnų? 

Tiesa, daug yra ir netikinčių mokslo vyrų, 
filosofų, poetų. Kokią iš to galime pasidaryti 
išvadą? Ogi tik tokią, kad šitie žmonės iš šio 
pasaulio dar nerado kelio į aną pasaulį. Iš to 
jokiu būdu negalima daryti išvados, kad šito 
kelio visiškai nėra. Tai įrodo aiškiausiai tikin- 
čiųjų mokslo žvaigždžių gyvenimo pavyzdžiai. 
Jeigu būtų tikras prieštaravimas tarp tikėjimo 
ir mokslo, tai šitie dvasios galiūnai jį (tą prieš- 
taravimą) būtų pastebėję. Bet jei kuris žmogus 
neina keliu arba to kelio visai nežino, tai dar 
nereiškia, kad kelio visai nėra; tuo tarpu tikin- 
tieji mokslo žmonės aiškiai rodo, kad toks kelias 
iš tikrųjų yra ir kad juo galima puikiausiai eiti. 

Mes gerai suprantame tą žmogų, kuris abe- 
joja dėl antgamtinio pasaulio buvimo vien tik 


“dėl to, kad jam daug kas šitame dalyke visai 


neaišku. Toks abejojimas yra galimas. Pasi- 
taiko žmonių, kurie ilgesnį laiką svyruoja tikė- 
jimo dalykuose, kol pagaliau prieina aiškias 
išvadas ir visa širdimi priima tikėjimo tiesas. 

Bet jeigu kas tvirtina, kad antgamtinio 
pasaulio nebuvimas (Dievo, nemirtingos sielos 
etc.) esą galima pozityviai įrodyti, kad mokslas 
krikščionybės neteisingumą įrodęs, tam galime 
ramiai atsakyti, kad jis šitiems dalykams neturi 
supratimo, arba kad jis kalba gryną netiesą. 
Netikinčiųjų mokslas prieš Dievą, prieš Baž- 
nyčią niekuo nepgrįstas. Tiesa, galima paleisti 
tuščių žodžių, galima taip elgtis tarytum Dievo 
ir antgamtinio pasaulio nebuvimas būtų jau 
seniai išaiškintas; galima keikti Bažnyčią, kuni- 
gus, bet antgamtinio gyvenimo tiesa tuo dar 
nesugriaunama. 

Tai kaipgi išaiškinti netikėjimo bei bedie- 
vybės priežastis? Paklauskime netikinčiuosius 
bei abejojančius. Galimas daiktas, kad jie tik 
patraukys pečius, pavartos vieną kitą nuval- 
kiotą priekaištą, kuris nieko kito nesako, kaip 
jų aklą ir niekuo nepagrįstą užsispyrimą. Aps- 
kritai tikrojo tikėjimo priešų pasaulėžiūra (jei 
taip galima pavadinti jų ateistinį fanatizmą) 
yra paremta tikėjimo tiesų nesupratimu arba 
jų nežinojimu. Blogiausia, kad šios rūšies žmo- 
nės tikėjimo dalykuose remiasi ne gryna tiesa, 
bet legendomis, niekuo nepagrįstais priekaištais. 
Jiems trūksta pilno tikrojo tikėjimo supratimo. 
Net literatūroje, kur paliečiami antgamtinio 
gyvenimo ar Bažnyčios klausimai, jaučiamas 
didžiausias chaosas. Ir inteligentų tarpe labai 
dažnai galima pastebėti šituose dalykuose stoką 
gilesnio protavimo. 

Todėl nė kiek nenuostabu, kad katalikų 
Bažnyčios dogmos ir etikos nuostatai žmonių 
supaviršutinėjime neberanda gyvo pritarimo. 
Čia gal glūdi ir svarbiausia priežastis, kodėl 
tikėjimo klausimais vedami ginčai nebeneša 
pageidaujamų vaisių. Jie virto negarbingomis 
rietenomis, kur abi ginčijančios pusės nuolatos 
kartoja savo tezes ir praeina pro šalį priešingos 
doktrinos esmės nepalietusios. Aišku, kad tokios 
diskusijos, gavusios „teologijos barnių“ vardą, 
nei teologijai, nei religijai garbės nedaro. 

Tokiu būdu žuvo brangiausi turtai, dieviš- 
kos mintys, pirmųjų krikščionybės laikų apreiš- 
kimai, žodžiu, visas tikėjimo grynumas ir aišku- 
mas; žuvo ne dėl savo vidinio menkumo, bet 
dėl nesugebėjimo ir trumparegystės tų Žmonių, 
kurie jautėsi esą dieviškojo žodžio teisėjai. 

Apologetikos uždavinys buvo ir yra krikš- 
čioniškųjų tiesų tikėtinumui atskleisti ir tiksliau 
išaiškinti argumentus. O kad mūsų apologetikos 
argumentai priešų neįveikiami, tai pakankamai 
įrodo neaiškus ir nenuoseklus jų laikymasis. 
Kiekvieną dešimtmetį jie traukia į karą prieš 
Bažnyčią su vis naujais, jų manymu, viską griau- 
nančiais įrodymais. Kai priešai tariasi jau radę 
kokį naują įrodymą prieš krikščionybės tiesas, 
tai jie atvirai prisipažįsta, kad tie jų argumentai, 
kuriais jie manė galį sugriauti Bažnyčią dar 
prieš porą metų, dabar jau nebeturį vertės. 
Nuolat savo ginklus keisdami priešai lyg netyčia 
išduoda, kad maža jie turi pasitikėjimo tais savo 
argumentais. 

Jei tikėjimo priešai jaustųsi savo dalyke 
tvirti, tai jie turėtų bent kai kurių savo teorijos 
ramsčių laikytis. Jie privalėtų išsidirbti vieningą 
užbaigtą minčių sistemą ir nuo jos niekad nebe- 
nutolti. Deja, taip jie negali. 

Tikėjimo priešai šiandien vedasi į karą 
hipotezes, kurias rytoj jau atmes. Tai didžiausi 
madų keitimo mėgėjai. Šiandien jie prisiekia išti- 
kimybę materializmui, kurs visą pasaulį nedva- 
singa medžiaga paverčia, rytoj jie užsidegę skelbs 
panpsichizmą, kuris vien tik dvasines būtybes 
tepripažįsta. Šiandien jiems yra vienintelė moks- 
liška tiesa mechaniškasis monizmas, pagal kurį 
viskas pasauly tik mašinerija; rytoj jie tvirtins, 
kad tik agnosticizmas vienintelė tiesa ir kad 
apie regimąjį pasaulį nieko tikro žinoti esą 
negalima. Visos šitos teorijos priešinasi viena 
kitai, kaip ir pačiai krikščionybei. Čia suminė- 
tos sistemos stengiasi nugalėti krikščionybę, 
bet jos kartu ir viena kitą sugriauna. Kuriai iš 
jų tikėti? Jos piaunasi tarp savęs, o jų gynėjai 

vieni iš kitų tyčiojasi. Tikėjimo dalykuose mums 
tenka kovoti su šimtagalve hidra, kurios galvos 
viena kitą kandžioja, drasko; vieningos jos tik 
amžinoj kovoj prieš Bažnyčią. Tikrumoj nepa- 
vojingas tai priešas. Pavojingas jis yra tik tiek, 
kiek nesavarankiškai galvoją žmonės tokiame 
minčių chaose lengvai paklysta. 

Jei mes dabar suvestume visus moderniškus 
bedievius į vieną vietą ir tiksliai paieškotume 
juos vienijančio ryšio, tai aiškiai pamatytume, 
kad vienintelis ryšys, — tai jų fanatiškas nusista- 
tymas prieš krikščionybę. 


3. Yra antgamtinis pasaulis! 


Mes gi, tikį katalikai, galime drąsiai pa- 
klausti: kodėl negali būti antgamtinio pasaulio? 
Kodėl negali būti šalia laikino, pranykstančio 
ir netobulo pasaulio, kito amžino, beribio ir 
tobulo pasaulio, visos būties priežasties; šalia 
pojūčių — dvasios pasaulio? Kodėl gi negali 
būti Dievo, nemirtingos sielos, amžinybės, ant- 
gamtinių vertybių, malonių ir t. t.7 

Šitų dalykų galimumu abejoti mums neten- 
ka. Tiesa, yra žmonių, kurie įsispyrę tvirtina, 
kad tikėjimo tiesos esančios neįrodytos, kad 
jos klaidingos. Tačiau iki šiolei niekas nedrįso 
įrodinėti, kad pagrindiniai religijos dėsniai esą 
savyje negalimi. Tokios sąvokos, kaip: Dievas, 
siela, antgamtinis gyvenimas, apreiškimas savyje 
neprieštarauja. Labai svarbu šitą tiesą visuomet 
turėti prieš akis. Nors ir nesąmoningai, tačiau 
labai svarbią rolę mūsų visuose abejojimuose 
vaidina žmogišku atžvilgiu lengvai suprantamas 
vengimas tų tiesų, kurios išeina už mūsų pojū- 

čių ribų. Mat, jos dažnai nesiderina su šiaip 
jau mums mielais, įprastais kasdienio gyvenimo 
dalykais ir todėl atrodo „negalimos“. 

Tai yra žmogiška. Mūsų akiratis susiaurėjo 
iki paskutinio minimumo. Viską pripratome 
matyti per kultūros blizgučius, per nuolatinį 
užsiėmimą rankų darbu. Ir todėl esame linkę 
nieko kito nematyti, kaip tik tai, ką mes kasdien 
regime ir apčiuopiame. Pasidarėm pasigailėjimo 
verti trumparegiai, nebepajėgią pažvelgti į tolį, 
į aukštį, į virš mūsų esantį pasaulį. Kadangi 
su kūnu ir siela skęstame kasdieniškuose maž- 
možiuose, tai mums atrodo, kad šalia jų nieko 
aukštesnio, kilnesnio ir nebėra. Mes esame lyg 
tie kaimo vaikai, kurie primą kartą savo gyve 
nime atsidūrę kalnuose mano, kad už tų kalnų 
nieko kito nebėra, kaip tik didelė tuštuma. 
Dievas! Amžinybė! Prisikėlimas iš numiru- 
sių! Stebuklai! Apreiškimas, Kristus! Ne, tai 
negalimi dalykai! Juk mes jų nematome nei 
įstaigoje, nei aukštuose parlamentų rūmuose, 
nei, pagaliau, dirbtuvėse. Netinka, mat, jie mūsų 
moderniškam minčių pasauliui ir todėl „negali- 
mi“. Bet argi tai ne mūsų nudvasiškėjimo liūdna 
pasėka? = 

Pati gamta pilna stebuklų. Ir juo aukščiau 
Žmogaus dvasia pakyla šitų stebuklų tyrinėji- 
"„muose, juo platesnės atsiveria jam pažinimo 
"sritys. Beribis mėlynasis dangus su savo nesu- 
skaitomais žvaigždynais, palyginus su mūsų 
kasdienio gyvenimo mažmožiais, yra be galo 
didingas stebuklas. Ir net pasaulio istorija yra 
„ne kas kita, kaip didelis, margas stebuklas, pil- 
„nas nepaprastų, herojiškų, bet kartu ir tragiškų 
dalykų. O ką jau besakyti apie žmogų, jo sielą... 
Ji viena yra jūra neišaiškintų paslapčių, stebu- 

klų. Todėl mes neturime jokios priežasties ma- 
nyti, kad tik tie dalykai, kurie prieinami mūsų 
pojūčiams, yra tikrenybė ir kad tik su jais vie- 
nais teturime skaitytis. 

Neišmintingas proto siaurumas būtų esa- 
muosius daiktus ir didžiosios buities galimybes 
vertinti ir apspręsti tik iš siauro bei žemo aki- 
račio ir visa paneigti, kas tik atitolsta ar viršija 
mūsų gyvenimą, tą visatos šešėlį, mažą bangelę, 
besisupančią vandenyno platybėse. 

Kitaip sakant: ne antgamtinis pasaulis atro- 
do negalimas, bet beveik labiau tas mažasis 
pasaulis mūsų žemiškosios buities. Ne Dievas 
atrodo negalimas, bet beveik labiau pats žmogus. 
Ne begalybė yra paslaptis, bet greičiau visa tai, 
kas apribota, lieka mums nesuprantama. Ne 
amžinybė mus stebina, bet laikas. Ko mes nema- 
pat tikra, kaip ir tai, ką mes matome bei gir- 
dime. O kad tikėjimas mus moko dalykų, nepri- 
einamų mūsų pojūčiams, antgamtiškų, tai yra 
greičiau įrodymas tikrovės šitam paslaptingam 
visatos žaisme, negu jos atmetimas. 


4. Antgamtinis pasaulis — atsakymas į pačius 
opiuosius mūsų gyvenimo klausimus 


Jeigu iš tikrųjų antgamtinis pasaulis yra 
galimas, tai mes šito galimumo neprivalome 
baidytis. Priešingai, antgamtinis pasaulis turi 
mus žavėti visais atžvilgiais. Todėl labai keista, 
kad daugeliui žmonių jau vien šito pasaulio gali- 
mumas įvaro tiek daug baimės. Kodėl turėtų 
būti geriau, jei Dievo, amžino gyvenimo nebūtų, 
negu atvirkščiai? 

Antgamtinio gyvenimo buvimas yra mums 
būtinai reikalingas. nes tik tada mes galime 
rasti pilną atsakymą į pačius svarbiausius žmo- 
gaus gyvenimo klausimus. Kur žmogaus filo- 
solija nebeišveža, kur proto jėgos nieko nebe- 
padeda, ten krikščioniškasis tikėjimas pakelia 
savo balsą, tvirtą, skardų ir guodžiantį, kaip 
angelų chorą ir sidabrinį varpų skambesį. 

Jei nėra Dievo, jei nėra amžino gyvenimo, 
ką tada reiškia šis visas mano žemiškasis gyve- 
nimas? Kam tat visas pasaulis? Kam gamta? 
Kam dar gyventi, kovoti su kliūtimis? Juk tai 
tik beprasmis blaškymasis, pamišėlių žaislas, 
neįimenama mįslė! Kam gyventi, jei tas gyveni- 
mas neturi prasmės? Kam kovoti, kam visada 
būti sąžiningam, kam eikvoti laiką ir jėgas moks- 
lui, kam kalbėti apie dorybes, pasiaukojimą, jei 
visa tai lieka tik tušti žodžiai, kurie nuaidi, 
nieko pastovaus nepalikdami? Kam dar mokslo 
ir kultūros pažanga, jei visų dalykų pabaiga 
yra ir lieka nesąmonė, jei visas mūsų gyveni- 
mas maža kuo skiriasi nuo vilingo sapno? 

Tuo tarpu kai pripažįstam Dievo ir antgam- 
tinio pasaulio buvimą, žmogaus gyvenimas tuo- 
jau įgauna gilią prasmę ir aukštą tikslą. Tada 
visa kaip klasiškam pastate kyla į viršų ir jun- 
giasi vieningon idėjon: paskiri daiktai veda mus 
į aukštesnį pažinimą, į meilę, į laisvos valios 
Dievo tarnybą, kuri baigiasi aukščiausia žmo- 
gaus tobulybe ir jo amžinąja laime pas Dievą. 
Tik tada kultūra, tiesos ieškojimas ir dorybės 
tampa laiptais. vedančiais į dieviškąsias aukš- 
tumas. Tada visos neišsprendžiamos problemos 
ir gyvenimo kovos tampa didingu meniško kū- 
rinio fonu, kuriam turinį teikia auksinės die- 
viškosios apvaizdos linijos. 

Todėl kiekvienas protingas žmogus, vien 
jau dėl savo asmeniškų sumetimų, turėtų trokšte 
trokšti, kad būtų Dievas ir amžinas gyvenimas, 
kad didingos krikščionybės tiesos turėtų kon- 
kretų pagrindą. Nes tik tada visas regimasis 
pasaulis yra Dievo meilės, begalybės ir turtin- 
gumo atspindys. Milijonai žvaigždžių, vandeny- 
nai, upės, gėlės ir, žemės vaisiai sutverti Jo iš 
meilės žmogui. Žmogų jis padarė savo vaiku 
ir apkrovė visokios rūšies turtais. 

Mums yra nepalyginamai geriau būti my- 
linčiojo dangaus Tėvo vaikais, negu aklo, be- 
tikslio likimo žaisliukais. Visai kitaip jaučiasi 
žmogus, kai jis žino, kad jo likimas ne kosmiš- 
kose gamtos jėgose, ne šaltoj, žiaurioj mašine- 
rijoj, bet visažinančio dangiškojo Tėvo rankoje. 

Priešai labai mėgsta pasityčioti iš Kristaus 
mokslo apie amžinąjį žmogaus gyvenimą. Bet 
ką gi įrodo šitie jų pasityčiojimai? Argi krikš- 
čioniškoji pasaulėžiūra ne tūkstantį kartų kil- 
nesnė už beviltišką netikinčiųjų mokslą apie 
žmogaus gyvenimo pabaigą šiam pasauly? Ar 
laimingas amžinas gyvenimas meilėje ir grožy 
ne siektinas tikslas? Dargi net mintis apie pra- 
garą teikia krikščionybės mokslui raminantį, 
bet kartu ir labai rimtą pobūdį. 

Jei yra Dievas, tai kokie turtingi ir laimingi 
mes esam žmonės! Bet jei Dievo nėra, tai mes 
nelaimingiausi tvariniai, dulkės, bereikšmiai 
atomai, kuriuos aklos gamtos vėtros blaško ir 
galop palieka niekam nenaudingam puvimui. 
Jei yra Dievas, tai nė vienas plaukas nenukrinta 
nuo galvos be Jo žinios, neištinka manęs nė 
viena nelaimė, kuri neįeitų į Jo tėvišką apvaiz- 
dos planą. Jei nėra Dievo tada mirtis yra di- 
džiausia pasaulio eigos disharmonija, kur pati 

gamta žiauriausiu būdu žudo savo vaikus. To- 
kiu atveju kapas yra pabaiga, galutinis sunai- 
kinimas mūsų gyvenimo idealų, meilės, džiaugs- 
mo ir vilties. Bet jeigu yra Dievas, jeigu yra 
amžinas gyvenimas, tada doram žmogui mirtis 
tik pabaiga sunkaus bandymo. Nuo čia prasi- 
deda jo tikrasis išsilaisvinimas, galutinis laimėji- 
mas: ne pabaiga, bet pradžia; ne pasinėrimas 
klaikioj bedugnėj, bet perėjimas į garbės ir lai- 
mės šalį. Pagal krikščionišką pasaulėžiūrą mirtis 
neatskiria mūsų nuo mylimų žmonių, bet nuveda 
mus pas tuos. kurie pirm mūsų iškeliavo į aną 
pasaulį. 

Protingam ir padoriam žmogui yra tūkstantį 
kartų maloniau priimti krikščioniškos religijos 
tiesas, negu joms priešintis arba net jų baidytis. 
Religija su savo mokslu apie antgamtinį pasaulį 
yra ne tik galima ir priimtina, bet ir jos teisin- 
gumas įrodytas nesugriaunamais argumentais. 

Čia nemanome rašyti kokios apologetikos. 
Šitas darbas jau seniai atliktas. Pateiksime tik 
keletą mūsų laikams pritaikytų pastabų. 


5. Antgamtinio pasaulio tikrenybė 


Religinių tiesų rankomis apčiuopti nega- 
lima. Nors jų įrodymai ir pagrindimai yra pilnai 
įtikinanti, bet vis dėlto psichologiniu atžvilgiu 
gali atrodyti žmogui abejotini, kaip ir visi kiti 
įrodymai, kurie išeina iš pojūčių ribų. Jeigu 
atsiranda visa eilė tokių filosofų, kurie abejoja 
jų pačių buvimu, tai nereikia perdaug stebėtis, 
kad pasitaiko ir religinių abejojimų, nors tikė- 
jimo tiesas įrodantieji argumentai yra labai 
aiškūs. 

Mūsų pasaulėžiūros pagrindai yra tikrai 
stiprūs, nesugriaunami. Bažnyčios priešų negar- 
bingi žygiai, tikėjimo tiesų iškraipymas, melas, 
kunigų šmeižimas pakankamai įrodo, kokie 
tvirti mūsų tikėjimo pamatai ir kokie silpni tie 
priešų argumentai. 

Taip jau buvo ištisus šimtmečius, taip pasi- 
liks ir toliau. Jau nuo seniai vienintelis ir tvir- 
čiausias priešų argumentas prieš mūsų krikščio- 
niškąją pasaulėžiūrą, — tai brutali jėga, perse- 
kiojimai, žudymai, kuriuos dažnai pakeičia 
biaurus melas, o mūsų laikais visiškas nukrei- 
pimas dėmesio nuo šitų dalykų, visiškas nu- 
tylėjimas. 

Bet iš tikrųjų, nedaug religija tereikalauja 
įrodymų. Juk apie Dievą byloja kiekvienas 
regimo pasaulio daiktelis. Kiekviename žings- 
nyje -užtinkame Jo pėdsakus. Saulių sistemos 
ir žvaigždžių rūkai, vandenynai, miško ošimas, 
lauko gėlės, tylus sielos ilgesys begalinės ir 
nesudrumstos laimės, tūkstančiai kilniausių 
žmonių liudymų byloja mums apie Dievą. Ispa- 
nų filosofas Balmes kartą pasakė, kad jis di- 
džiausį Dievo įrodymą nešiojąs savo liemenės 
kišenėje: tai jo laikrodis. Taip, kaip negalima 
įsivaizduoti, kad jo tas laikrodis iš nieko būtų 
atsiradęs, kažkaip „atsitiktinai“, taip esą nesą- 
monė manyti, kad milžiniškas visatos laikrodis, 
su milijardais ratų, ratelių ir rodyklių, tokiu pat 
būdu būtų atsiradęs. Šitas argumentas, rodos, 
jau buvo žinomas net senovės pagonių filoso- 
fams Aristoteliui, Plutarchui ir Platonui. Šitas 
senas Dievo buvimo įrodymas dar ir iki šiai 
dienai nenustoja savo reikšmės. Jo nesugriovė 
nė moderniškosios rutulojimosi teorijos. Gam- 

tos tikslingumas ir rutulojimosi dėsniai aiškiau- 
siai kalba apie Kūrėjo visagalybę ir išmintį. 
Kodėl mes ir visi protingi žmonės tiki į 
Dievą? Ogi todėl, kad mes tikime regimųjų 
daiktų buvimą. Juk kiekvienas sveikas protavi- 
mas veda galiausiai į Dievą ir todėl tikrų bedie- 
- vių normaliai galvojančių žmonių tarpe labai 
pr retai sutinkama. 
Jeigu apskritai yra būtis, tai turi būti kita 
“: būtis, ypatinga būtis iš savęs. Kiekviena būtis, 
kiekvienas daiktas turi savo buvimo priežastį, 
o ši pastaroji veda mus į pirmą ir vyriausią 
2 visų daiktų Priežastį. Paslaptys bei neaiškumai 
prasideda ne Dievuje, bet daiktų buvime arba 
būtyje. Jei yra iš tikrųjų būtis, tai šita būtis 
jau yra savo rūšies stebuklas, bet nuo jos kelias 
į Dieva yra gana tiesus. 

Žodis „gamta“ gilesnės pasaulio esmės 
mums neišaiškina. Jis yra ir palieka tik žodis. 
Gamta tai ne vienas koks daiktas, bet nesuskai- 
tomi milijardai daiktų kiekvienoj dulkelėj, kiek- 
vienam vandens lašely, kiekvienam atome. Kad 
šita nesuskaitoma daugybė daiktų ir daiktelių 
klauso tų pačių įstatymų, kad išreiškia vienin- 
gas idėjas, tai turi būti virš šitų daiktų stovinti 
ir viską vienijanti jėga, kuri protingai ir laisvai 
veikdama pati turi būti protingiausia ir tobu- 
liausia būtybė. Šią antgamtišką, protingai vei- 
kiančią ir laisvą jėgą mes vadiname Dievu. 

Apie Dievą, tiesa, mes kalbame nuolat 
 antropomorfizmais. Mes aptariam Jį žmogiš- 
komis sąvokomis, paveikslais ir žodžiais, suda- 
rytais iš pojūčių patyrimo. Ir tai yra visai tei- 
singa. Juk ir Dievas turi visus asmenybės sa- 
vumus, kaip ir žmonės, tik, žinoma, nepalygi- 

namai tobulesniam laipsny. 

Labai pravartu šioj vietoj pažymėti, kad, 
atmetus Dievo buvimą, reiktų atmesti kaip 
neteisingas net aiškiausias tiesas, kurias mes 
pažįstame protu ir pojūčiais. Dar neperseniau- 
siai viena filosofų grupė taip toli nusifilosofavo, 
kad jau pradėjo abejoti ne tik Dievo, bet ir jų 
pačių buvimu. Tuo būdu šita filosofų grupė 
aiškiai įrodė, kad atmesti Dievo buvimą yra 
didžiausia klaida. Kas nenori prieštarauti svei- 
kam protui, kas pripažįsta savo paties ir kitų 
daiktų buvimą, tas negali nueiti ateistinės filo- 
sofijos šunkeliais. 


6. Sąskambis tarp šio ir ano pasaulio 


Kaip džiugu žinoti, kad ir visas mūsų regi- 
masis pasaulis byloja apie aną tobulesnį, amži- 
nąjį pasaulį Kiekvienas gilesnis pažvelgimas 
į regimąjį pasaulį veda mus į visos būties prie- 
žastį, Dievą. Lengvai galima iš tobulos san- 
tvarkos, iš gamtos tikslingumo, iš gyvybės atsi- 
radimo šioj žemėj prieiti prie Dievo. Į tą patį 
kelią veda ir vidinis žmogaus sielos nerimas. 
Kaip mes neprotautume, vis prieisime tą pačią 
išvadą: turi būti begalinė dvasia, išmintingas, 
mylįs, visagalis ir amžinas Kūrėjas. Joks žmo- 
gus nedrįstų neigti šitų nesugriaunamų antgam- 
tinio gyvenimo įrodymų, jei čia svarbios rolės 
nevaidintų nesuvaldomi instinktai, kurių laisvė 
nesuderinama su mūsų tikėjimo reikalavimais. 

Iš visų Dievo buvimo įrodymų aiškiausiai 
apie visatos Kūrėją ir Palaikytoją byloja paties 
žmogaus dvasia. Dorinė ir socialinė santvarka, 
estetika ir dargi net tautų sveikatingumas remia 
mūsų tikėjimo tiesas. Kiekvienas protingai gal- 

4 vojąs žmogus gali ir turi prieiti išvadą, kad tai, 
kas tikėjimo moksle laikoma tiesa, tas doros 
moksle eina visokio gėrio pagrindu, estetikoj 
grožio pagrindu ir higijenoj sveikatos pagrindu. 
2 j Religija ir dora, galima sakyti, eina greta 
ė viena antros. Kur religinis žmonių gyvenimas 
atšąla, ten ir dora pašlija. Tiesa, yra gerų be- 
. dievių ir blogų tikinčiųjų, bet ir vieni ir kiti yra 
išimtys. Šiaip jau gyvenime žmogus juo reli- 
gingesnis, juo geresnis. Iš tikrųjų šeimos tėvų 
“dr visa eilė pasiaukojusių motinų galima sutikti 
4 tik tikinčiųjų žmonių tarpe. Kurgi rasime dides- 
£ nius didvyrius, kaip: šventųjų istorijoje? O kiek 
meilės ir pasiaukojimo vienuolės - slaugės širdy? 
Kur rasi tiek ramybės, tiek artimo meilės, tiek 
širdies skaidrumo, kaip prieš altorių. prieš 
Dievo stalą, maldoje, pašnekesy su Dievu? Mel- 
džiąsis žmogus yra nuolankiausias, dosniausias 
ir nuolaidžiausias. O koks gražus vaikas ar jau- 
nuolis, kai jis meldžiasi! Kaip spindi jo akys, 
kaip veržias jo siela į dangiškąsias aukštumas, 
palikdama žemėj visa, kas kasdieniška, laikina! 
Be abejo, išorinis religingumas ar tariamasis 
šventumas gali būti ir netikras. Taip dažnai 
elgiasi apsimetėliai bei šiaudadūšiai. Kodėl tokie 
žmonės vadinasi šiaudadūšiais? Mat, jau pati 
žodžio šventas sąvoka sako, kad tikri šventieji 
negali būti blogi žmonės, o jeigu kuris žmogus 
yra blogas ir dar dedasi religingu, tai jis tik 
veidmainiauja. Tikras religingumas reiškia 
gerumą. nekaltumą, teisumą ir sąžiningumą. 
Panašiai yra ir visuomeniniam gyvenime. 
Tikrojo religingumo laikai buvo kartu ir socia- 
linės taikos bei lygybės laikai. Tik religinis 
atšalimas iššaukė socialinę nesantaiką ir skur- 

dą. Ir nė kiek nenuostabu, kad taip įvyko. 
Juk kiekvienas bičiuliškas suartėjimas primena 
mums, kad turime vieną bendrą tėvą. Tik tada 
žmogus žmogui jaučia tikrą broliškumą, kai 
vienas ir kitas išpažįsta tą patį bendrą tėvą — 
visatos Kūrėją. Todėl tikėjimas ir Kristaus 
meilė yra tikrosios taikos ir sugyvenimo pa- 
grindai. Ir niekas kitas šitų žmoniškumo pa- 
grindų atstoti negali. 

Dargi net dailė (estetika) sustiprina mūsų 
argumentus apie antgamtinio pasaulio buvimą. 
Juk tikėjimas į Dievą yra šaltinis aukščiausio 
grožio. Visų tautų istorija mums aiškiai rodo, 
kad religija yra visokio meno lopšys. Religija 
meną ne tik gimdo; bet ir jį ugdo. Visi didieji 
meno kūriniai yra vaisiai aukštos dvasios kul- 
tūros bei gilaus tikėjimo. Tapyba, skulptūra, 
muzika, poezija ir visos kitos meno šakos pa- 
siekė savo aukštą laipsnį tik krikščionybės dėka. 
Dar ir šiandien, įėjęs į bet kurią didžiųjų Euro- 
pos meno galerijų, pasijunti tarytum bažnyčioj. 
Čia visi nemirtingieji kūriniai vaizduoja ką nors 
iš religinio gyvenimo. Ir iš tikrųjų, niekur nera- 
sim tiek kilnių motyvų menininko kūrybiškai 
sielai, kaip katalikų tikėjime! 

Ne tiktai menas, bet ir pats Žmogaus gyve- 
nimas be galo daug sako apie aną antgamtinį 
gyvenimą. Argi yra kas gražesnio už tikrai 
krikščionišką šeimą, už pamaldų jaunuolį ar 
mergaitę? Argi yra didesnių didvyrių už kata- 
likų Bažnyčios kankinius? Ar yra kas kilnesnio 
už krikščionišką artimo meilę? už pasiaukojimą 
visuomenės gerovei?  Nekaltos akys sužiba 
džiaugsmu, kai sutinka kunigą, kryžių, ar kokią 
religinę ceremoniją. Deja, yra ir tokių žmonių, 
kurių gyvuliškų instinktų aptemdytos akys stai- 

ga užsidega, kai tik jie nugirsta kur Dievo vardą. 
Ir kodėl taip? 

Antgamtinis pasaulis yra ne tik grožio, bet 
ir viso pasaulio tautų sveikatingumo šaltinis. 
Juo religingesnis yra žmogus, juo tvarkingesnis 
jo gyvenimas, juo sveikesnis jo organizmas. 
Kur gilus religinis gyvenimas, ten neįmanomas 
šeimas ir ištisas tautas žudantis dorinis pakri- 
kimas. Ir jei šiandien „laisvamaniškai“ žiūrima 
į šeimos ištikimybę, jei girtavimas, savižudybės 
ir panašios blogybės nebedaro mums pasibai- 
sėtino įspūdžio, tai yra ženklas, kad mūsų tikė- 
jimas netvarkoj. Mes nebejaučiam atsakingumo 
nei Dievui, nei sau patiems, nei visai žmonijai. 

Galima drąsiai sakyti: Religija yra geriau- 
sia medicina ne tik atskiriems žmonėms, bet 
ir ištisoms tautoms. Ji reikalauja iš žmogaus 
saikumo, susivaldymo, skaistumo ir minčių kon- 
trolės. Ir visa tai ji daro dėl žmogaus sielos 
ir jo kūno sveikatos. Tuo tarpu religiją panei- 
gusios tautos savaime pasismerkia išmirti. O ta 
jų mirtis — negarbinga savižudybė. Iš čia aiš- 
kiai matyti, kokia nuostabi harmonija jungia 
šį ir aną pasaulį. Visa, kas gera, kilnu ir gražu, 
išeina iš vieno šaltinio, Vyriausio įstatymų Lei- 
dėjo, Dievo. 


7. Laimingas, kuris tiki... 


Kas atvira akimi žvelgia į pasaulį: į žvaigž- 
dynus ir atomus, į savo kūną ir sielą, kas beri- 
bės visatos tikslingumą su be galo didele daugybe 
priežasčių ir veiksmų apmąsto, tas turi arba 
veiksmų priežastis atmesti, arba Dievą kaip 
paskutinę visatos priežastį pripažinti. 

Kas tiksliai istorinius dokumentus apie Jėzų 
Nazareną studijuoja: Jo asmenybę, Jo liudijimus 
apie save, susietus SU Jo nepaprasta išmintimi ir 
didingu charakteriu, kas Jo mokslą, Jo darbus 
nagrinėja, kas Jo stebuklus, Jo iš numirusių 
prisikėlimą sąmoningai apsvarsto, tas turi arba 
istorijos mokslo metodus paneigti, arba pripa- 
žinti Kristaus dievybę ir tuo pačiu dievišką 
Bažnyčios paskirtį. 

Galop, kas Kristaus mokslą apie Dievo 
karalystę ir jos santvarką apmąsto, kas įsigilina 
į pirmųjų šimtmečių Bažnyčios gyvenimą, tas 
turi suprasti. kad žmoguje kryžiuojasi du pa- 
sauliai. Tiesa, labai skirtingi, bet vienas antrą 
papildą. 

Beje, laisvas antgamtinis tikėjimas nėra 
vien sauso proto produktas. Mūsų tikėjimas yra 
daugiau negu logiško mintijimo padarinys. Čia 
be galo daug reiškia ir Dievo malonė. Protas 
gali aiškiai pripažinti nežinomos antgamtinės 
jėgos buvimą, bet kad jis, tas protas, priimtų 
apreiškimą, reikia būtinai Dievo malonių švie- 
sos. Šita Dievo malonių šviesa yra prieinama 
kiekvienam žmogui, kuris rimtai ieško tiesos. 
Žodžiu, kuris yra „geros valios“. 

Kiekvienas žmogus, pasiekęs tikėjimo aukš- 
tumas, pasijunta tikrai laimingas. Grožio, pa- 
guodos ir meilės srovė maitina jo aukštybių 
ištroškusią sielą. Platūs ir didingi akiračiai atsi- 
veria tada prieš jo sielą. Naujas prasideda jame 
gyvenimas, nuskaidrintas antgamtinio pasaulio. 
O tas gyvenimas pilnas amžinųjų vertybių, pilnas 
dinamikos. Nors antgamtinis gyvenimas ir 
vyksta ankštose mūsų planetos gatvėse. triukš- 
me, varguose ir kasdienio gyvenimo smulkme- 

nose, bet savo viduje jis siekia pačias amžinatvės 
aukštumas. 

Savo išore toks gyvenimas nieku ypatingu 
nepasižymi, bet viduje jis slepia amžinas ver- 
tybes. Kad ir kukliausias, niekuo neišsiskiriąs 
iš kitų žemės keleivių gyvenimo, panašiai kaip 
Kristaus žemiškasis gyvenimas, Dievo akyse 
yra be galo didingas. Nors toks žmogaus gyve- 
nimas ir būtų pilnas kryžių, vistiek jis jau ugdo 
savyje amžinosios palaimos daigus. Šito žmo- 
gaus siela ir tamsiausiose gyvenimo valandose 
patiria dangiško džiaugsmo ir paguodos. 

„Palaimintas, kuris tiki“, sako Šventraštis. 
Taip, palaimintas, kuris sąmoningai tiki ir pagal 
šitą tikėjimą gyvena! Dievo begalybė gyvena 
jame, kaip gyvame tabernakule; antgamtinis 
pasaulis apsupa jį visą ir iškelia į aukštesnį 
gyvenimo laipsnį. Tokio žmogaus ir pilkas kas- 
dienis gyvenimas turi pilną prasmę. 

Šitą antgamtinio pasaulio įtaką žmogui mes 
vadiname malone. Ištisi teologijos tomai nepa- 
jėgia jos stebuklų atvaizduoti. Visi žmogiški 
palyginimai yra per silpni išreikšti malonės 
esmei. Malonė, — tai Dievo gyvenimas mumyse. 
Ir tai ne koks pasyvus, bet veiklus Visagalio 
buvimas mūsų sieloje. Malonė, — tai mūsų 
draugystė su Dievu. Joje Visagalis suteikia 
savo tvariniui dieviškos išminties ir padaro ji 
sau artimu. Per malonę žmogus tampa Dievo 
vaiku, Kristaus broliu, paveldėtoju amžinosios 
tėvainystės. Malonė, — tai vidinė žmogaus 
sielos šviesa ir šilima. Per ją menkutis žemės 
keleivis įkopia į šventuosius kalnus, į neregi- 
mus altorius, kur jo siela pražysta amžina 
jaunatve. 

Kokia baisi kvailybė pasukti iš kelio, ve- 
dančio į šį pasaulį! Kaip žiauriai elgiasi žmo- 
gus pats su savimi, kai jis laisva valia pasiprie- 
šina antgamtinio pasaulio įtakai! Vieni tokį 
elgesį vadina „išsilaisvinimu iš prietarų“, kiti 
laisvamanybė. Tik visa nelaimė, kad kai žmogus 
prieina šios rūšies „išsilaisvinimą“, tuo pačiu 
įpuola į klaikią dvasios vergiją. 

Amžinasis Dievas 


1. Dievas 


Kai žmogus atsistoja ant tvirtų proto, tikė- 
jimo, krikščioniškosios filosofijos ir teologijos 
pagrindų, tada prieš jo dvasią atsidengia didin- 
gas paveikslas: Dievas, aukščiausias tikslas 
kiekvieno žmogaus, kurio dvasia tebėra pragaiš- 
tingų įtakų dar nesugadinta. 

Pats Dievas leido mums Šventam Rašte savo 
esmę pažinti. Kai Mozė kartą Jį paklausė, kas 
Jis esąs ir kaip turįs būti vadinamas, tai Dievas 
jam atsakė: „Sakyk Izraėlio sūnums: aš esu, 
kuris esu*. 

Šitais žodžiais nusakyta Dievo vardo esmė. 
Jis yra tas, kuriam buvimas visoj pilnybėj pri- 
k'auso. Kai tuo tarpu visų kitų daiktų buvimas 
yra tik šešėlis iš Dievo buvimo. Jame sukauptos 
visos dorybės aukščiausiam laipsny. Ir tai ne 
kaip koks priedas, bet esmiškai Jam priklau- 
sančios. Mes negalime kitaip Dievo įsivaizduoti, 
kaip be galo galingą, be galo išmintingą, be galo 
gerą, be galo teisingą ir be galo gražų. 

Jis yra amžinas. Tai nereiškia, kad Jis yra 
labai senas, kad Jis prieš visus laikus buvo. 

Tai reiškia, kad Jis virš visų laikų viešpatauja, 
kad Jam praeitis ir ateitis tiek pat arti, kaip ir 
dabartis. Mat, Jis nėra suvaržytas laiko ribo- 
mis. „Jis yra tas, kurs buvo, kurs yra dabar ir 

kurs bus, t. y.. „Alfa ir Omega — Pradžia ir Pa- 

baiga“ (Apr. 1, 8). Jis gyvena amžiną dabartį. 
| Šimtmečiai praskrenda pro Jo sostą; pasauliai 
gimsta, sensta ir miršta. Jis gi nesensta. Jis 
buvo senas kartu ir jaunas tam akimirksny, 
kai tarė pirmąjį pasaulių tvėrimo žodį. Jis tas 
pats pasiliks ir tada, kai užges ir pranyks pas- 
kutinė planeta. 

Pats iš savęs Jis yra be galo laimingas. 
Visa, kas gražu ir didinga, Jis turi savyje. Nie- 
kas iš šalies Jo laimės padidinti negali. Tvari- 
niu teikiamoji garbė ir jų meilė nė trupučiu 
negali padidinti Dievo laimės. Priešingai: visi 
tvarniai semiasi sau iš Jo grožio ir turtų. Ir 
jeigu iš tikrųjų jie nori būti laimingi, turi tos 
laimės ieškoti Dievuje; niekas kitas jų laimės 
apetito nepasotins. Visa, kas čia žemėje gražu: 
motinos laimė ar nekaltos kūdikio akys, spalvų 
žaismas ar viską gaiviną saulės spinduliai, pava- 
sario gamtos atbudimas ar žvaigždėtas dan- 
gus, yra atspindys dieviškojo grožio. Šitas 
dieviškasis grožis atsispindi gamtoje, menininko 
kūryboje, o ypač mylinčio žmogaus sieloje. 
Žinoma, tai tik spindulėlis iš to begalinio gro- 
žio šaltinio, užklydęs į šią ašarų pakalnę. Bet 
jau ir tiek užtenka, kad atvertume savo sielos 
akis į amžinąjį grožį ir išsilaisvintume iš pil- 
£ kojo kasdieniškumo. 

Viešpats yra išmintingas. Apie Jo išmintį 

kalba mums visas regimasis pasaulis, kuriame 

Š tiek daug tikslingumo. Gamtos ir medicinos 

1 mokslai pravertė tūkstančius metų, kol išsprendė 
M keletą mįslių. O, kiek jų dar neišspręsta! 

Kokia nepaprasta harmonija tarp paskirų 

14] gamtos tvarinių! O ką jau bekalbėti apie žmo- 

W gaus dvasios pasaulį. Milijonai laisvų būtybių — 

žmonių — gyvena ir veikia pagal savo laisvą 
valią. Ir vis dėlto dieviškoji apvaizda tvarko 
visos žmonijos ir atskirų asmenų likimą, tary- 
tum jie neturėtų laisvės. 

Viešpats yra galingas. Valia ir jėga Jame 
sutampa. Vieninteliu valios aktu Jis sukuria 
pasaulius ir gali juos sunaikinti, jei taip Jam 
patinka. Ir kokie didingi tie Dievo sukurtieji 
pasauliai! Pastaruoju laiku astronomijos moks- 
las atidengė tūkstančius naujų žvaigždynų, ku- 
riuose priskaitoma milijonai milžiniškų saulių. 
Kol iš šitų dangaus kūnų į mūsų žemę ateina 
"šviesa, išeina tūkstančiai ir šimtai tūkstančių 
metų. O mes žinome, kad šviesa per metus nu- 
lekia aštuonias dešimtis bilijonų kilometrų. 
Mokslininkai kalba apie tokias žvaigždes, kurios 
yra 50 milijonų kartų didesnės už mūsų saulę, 
o ši pastaroji 1300000 kartų didesnė už mūsų 
žemę. Dar ryškiau matyti Dievo galybė mažiau- 
siuose tvariniuose, augalų narveliuose ir aps- 
kritai gyvųjų organizmų sudaryme. Kokie nuo- 
stabūs dalykai vyksta mūsų organizme, gėlės 
lapely, mažiausioj vabzdžio akutėj! Koks ga- 
lingas turi būti tas, kuris žaizdamas kuria mil- 
* žinus pasaulius ir juos palaiko. 

Dievas yra be galo geras ir gailestingas. 
Šito savo gerumo ir gailestingumo vedamas Jis 
nužengė į mūsų planetą, atitaisė pašlijusius 
santykius tarp šio ir ano pasaulio. 


2. Mano gyvenimo Dievas 
Dievas, be abejo,galėtų pasilikti vienas lai- 
mingas visiems amžiams. Bet Jo planai buvo 


kitoki. Jis ta savo laime troško dalintis su žmo- 

nėmis, padaryti juos laimingus. Jis pašaukė 
mus gyveniman, davė protą ir širdį, žodžiu, 
mes tapome asmenybėmis. Ir tai ne bet kokio- 
mis, su antgamtine, amžina paskirtimi. Už tai 
mes turime būti Dievui dėkingi. 

Jis apipylė mus gausiomis dovanomis. Jis 
dovanojo mums didelius gamtos pasaulius su 
visais jų turtais, kad turėtume gyvenimo šalti- 
nių. To dar negana: Jis įvedė mus į malonių 
karaliją. Ir to dar negana: Jis nori atskleisti 
mums grožio ir laimės šalį, kur mūsų džiaugs- 
mui nebus galo. 

Dievas yra ne tik galingas, išmintingas, bet 
ir geras ir gailestingas. Visas regimasis pasaulis 
byloja žmogui apie Dievo gerumą ir Jo meilę. 
Kaip džiugu žinoti, kad mus valdo ne kažkokia 
nesuprantama gamtos jėga, bet dangiškasis 
Tėvas, tikrai tėviškai mumis rūpindamasis. 

Pirmąją savo meilę žmogui Dievas parodė 
sukurdamas pasaulį. Bet dar daugiau tapda- 
mas žmogumi ir savo kryžiaus mirtimi. Ir tai 
dar negana! Jis įsteigia Bažnyčią ir Eucharistiją 
kaip didžiausią savo meilės laidą. Čia Jis pri- 
ėjo, galima sakyti, paskutinę galimumo ribą. 
Tiesa, savo prigimtimi mes dar tebesame vergai, 
bet jau nuo sutvėrimo akimirksnio Jis padarė 
mus savo vaikais. Jis įdiegė į pirmųjų tėvų 
sielas šitą Dievo vaikų giminystę. Dievas priėjo 
prie žmogaus ir kalbėjos su juo, kaip su sau 
lygiu. Žodžiu, tarp Dievo - Tvėrėjo ir žmogaus - 
tvarinio susidarė asmeniškas santykis. Ir todėl 
kiekviena gera mintis, kiekvienas kilnus širdies 
troškimas, — tai Dievo kalba mumyse. Kai 
žmogus, panašiai kaip pirmieji tėvai, atsisakė 
Dievo klausyti, kai tapo Jam nebeištikimas, 
tada Jis leido žmogui pajusti savo kvailybę. 

Taip Dievas elgiasi ir lig šiolei. Vis dėlto ir 
šito nelaimingo žmogaus Dievas neatstumia 
nuo savęs ir nuolat Jis yra pasiruošęs iš naujo 
šitą tėvišką santykį atitaisyti, jei tik pats žmo- 
gus Jo malonių neatmeta. 

Ir kai atėjo ilgai lauktoji valanda, kai tam- 
sybėje klajojančių šauksmas pasiekė dangų, Jis 
pats tapo žmogumi, mokė žmoniją, kentėjo ir 
mirė dėl mūsų išganymo. Per kryžiaus mirtį 
Jis išliejo savo Bažnyčiai amžinos vertės tur- 
tus: Eucharistiją, Atgailos sakramentą, žodžiu, 
Jis atidavė mums savo plačiai atvertą Širdį. 
O ką jau bekalbėti apie Šv. Dvasios Dovanas! 
Tai nuostabus paties Dievo gyvenimas ir veiki- 
mas mumyse. Net baugu darosi pamanius, kad 
mes šitų amžinųjų dvasios vertybių nesame 
verti. Nuolat pasižymime neištikimybė mūsų 
didžiausiam Geradariui. Ir vis dėlto Jo meilė 
silpnam žemės keleiviui neatšąla. Vis tiek Jis 
nori, kad mes į Jį kreiptumės, su Juo kalbėtume, 
kad palaikytume asmeniškus su Juo santykius. 
Kaip Jis džiaugiasi, kai mes savo silpnas jėgas 
pašvenčiame Jo tarnybai! 

Dievas ypatingai vertina mūsų tikėjimą! 
Jam patinka, kai mes dėkinga širdimi priimame 
Jo apreiškimą, kai Jo žodį laikome teisingu, 
kai Jo reikalavimus klusniai vykdome. Koks 
gražus šis mūsų tikėjimas! Per jį mes įsiskver- 
biame į dieviškąsias gelmes. Kokia laimė! 

Viešpats iš mūsų reikalauja ne tik tikėjimo, 
bet ir vilties, tvirto pasitikėjimo, kad Jis iš tikrų- 
jų padarys mus laimingus, kad mes Jo globoje 
esame tvirtai apsaugoti. Koks nepaprastas jaus- 
mas, kai žinome, kad visiems amžiams užtikrinta 
mums didžiausia palaimos ateitis! 

Galop dar vienas reikalavimas. Dievas 
nori, kad mes Jį mylėtume. Ne tik klusnumo 
ir visiškos pagarbos Jis iš mūsų reikalauja, bet 
ir meilės, nuoširdaus prielankumo. Žinoma, 
Jam ta mūsų menkutė meilė nereikalinga, bet 
vis dėlto Jis nori, kad mes į Jo dieviškąją meilę 
atsakytume meile. Dievas, kuris nori būti mūsų 
mylimas! Visagalis ir begalinis pasaulių Kūrė- 
jas gėrisi mūsų menkutės širdies jausmais! Ir 
vėl kokia laimė! Amžinasis Grožis myli mus 
beribe meile ir nori, kad mes iš savo pusės Jį 
mylėtume. 

Jau +as faktas, kad Dievas tapo žmogumi, 
dargi net savo Motiną pasirinko iš mūsų gimi- 
nės, pakankamai parodo, į kokius artimus san- 
tykius su mumis suėjo. Žmogiškai tariant, per 
Mariją mes suėjome į kraujo giminystę su pačiu 


i Dievu. Ir tai ne kelintos eilės giminystė! Ma- 
m. rija, kuri davė pasauliui Išganytoją, tapo visos 
“I žmonijos Motina. Tokiu būdu mums lemta 

įeiti į tuos intymius. asmeniškus santykius, 


kurie jungė Dievą - Žmogų ir Švenčiausią Jo 
Motiną. Žmonijos atpirkimo istorijoje figū- 


2 ruoja du: Kristus ir Marija. Šiuo atveju vienas 
+ be antro įsivaizduoti neįmanoma. Taip meiliai 
4 ir žmogaus sielai artimiausiu būdu Dievas su- 


tvarkė žmonijos atpirkimą. 

Ir kur tik pažvelgsime, visur tas pats kar- 
tojasi; Dievas mūsų geriausias Draugas, vyriau- 
sias mūsų gyvenimo tikslas, mūsų niekad nesi- 
baigiantis džiaugsmas. 

Deja, yra žmonių aklų, neišmanėlių, kurie 
su baime ir užsispyrimu traukiasi Dievui iš kelio, 
nieko apie Jį žinoti nenori. Pasitaiko ir net 
geros valios katalikų, kuriems šv. Mišios išklau- 
syti ar kita kuri religinė praktika atlikti yra be 

galo sunki našta: tokiais atvejais jie nuobo- 
džiauja! Užuot džiaugęsi esą Dievo vaikai, iš- 
rinkti iš milijoninės minios, jie skęsta banaliam 
kasdieniškume. 

Jei nuolat prieš akis turėtume Dievą, jei 
aiškiai suprastume, kas Jis mums yra, tai visi 
kiti antraeiliai dalykai nepajėgtų atitraukti mūsų 
nuo vyriausio gyvenimo šaltinio — Dievo! 
Tada mes būtume apaštalai, šventi žmonės, 
skelbėjai vienintelės ir tikrosios laimės. 


3. Vienintelė mano gyvenimo išvada: 
Tebūnie Tavo Valia... 


Amžinasis Dievas yra tik tada mūsų gyve- 
nimo Dievas, kai tikėjimas, viltis ir meilė mūsų 
kasdieniam gyvenime įgauna konkrečias for- 
mas, kai mūsų protas ir valia vieningai koncen- 
truojasi Dievo tarnybai. 

Tik šitokia žmogaus pozicija Dievo atžvil- 
giu yra gera. Žmogus pirmučiausia turi įsi- 
skverbti į savo Tvėrėjo - Dievo esmę ir iš ten 
grįžti į savo sielos gelmes. Atlikęs šitą dvilinką 
kelią, jis turi prieiti išvadą, kad jo gyvenimo 
rūmai stovi ant svetimų pamatų, kad kiekvie- 
nas jo būties lašelis yra kilęs iš ne jam priklau- 
sančio šaltinio. Žodžiu, kad jis yra kito sutver- 
tas, kad jis yra ne iš savęs, bet iš kito valios 
ir malonės. Neatsiklausęs Visagalis pašaukė 
žmogų buviman, įstatė į gyvenimo aplinkybes, 
ne paties žmogaus pasirinktas. Ir šiaip jau 
visas žmogaus gyvenimas pastatytas ant nebū- 
ties bedugnės, nuolat kito galingesnio prilai- 
komas, gaivinamas ir stiprinamas. Štai koks 
žmogaus būties padėjimas: nuo kito galingesnio 

priklausomas iki paskutinio mažmožio, nuo 
visai kito, nuo Dievo... Kiekviena mūsų būties 
dalelytė egzistuoja tik todėl, kad Jis nori; kiek- 
vienas mūsų veiksmas vyksta tik dėl to, kad 
Jis per mus ir mumyse veikia; kiekvienas mūsų 
gyvenimo akimirksnis — Jo dovana. Dargi net 
nuodėmė, mūsų maištas prieš Jo suverenišką 
valdžią, yra tik dėl to galimas, kad Jis neprieš- 
tarauja, kad Jis net tokiu momentu neatima 
mūsų buvimo. Net tada, kai reiškiam Jam viešą 
neapykantą, mes esam reikalingi Jo paramos. 
Ir pats šėtonas apmoka savo tarnus tokiomis 
monetomis, kuriose įspaustas Dievo paveikslas 
ir parašas. Be jokios išimties mes Jam priklau- 
som: ir slapčiausios mūsų sielos vietelės ir inty- 
miausios mintys neišeina iš Jo žinybos ribų. 

Šitas Dievas, kuriam mes visiškai priklau- 
som, be kurio mes nieko negalime, nėra kokia 
akla gamtos jėga. Ne, šis Dievas yra laisva 
asmenybė, kurios kelių mes negalime susekti. 
Šitam Dievui, šitam nuo nieko nepriklausančiam 
Viešpačiui ir pasaulių Kūrėjui priklausom ir 
mes, esam Jo nuosavybė. Vis tiek, kas ir kur 
mes bebūtume, iš Jo kompetencijos ribų pa- 
sprukti nepajėgiame. Jo nuosavybėj ir valdžioj 
dangaus ir žemės gyventojai; jis laikinojo ir 
amžinojo gyvenimo Viešpats! 

Dievo Veidas 


1. Dievo veidas 


Šito tavo veido ieškau aš ir ilgiuos ir mano 
didžiausias skausmas, kad jo nerandu. Aš žinau, 
kad tu esi, kas tu esi, ką kalbi ir ko nori, — 
vis dėlto aš esu bejėgis tave aprėpti. Aš šaukiu 
tave, bet tu man neatsiliepi, nepasirodai... 

Milijonai kalba apie tave, tūkstančiai išmin- 
čių bando įsiskverbti į tavo esmės gelmes. Dau- 
gybės knygų, šventi raštai, laiškai iš dangaus 
liudija apie tave. Pranašai ir regėtojai piešia 
prieš mano sielą tavo pridengto veido bruožus. 

Tavo Sūnus Jėzus Kristus praskleidė mums 
amžius dengusią uždangą ir mes pamatėme tavo 
dievišką veidą. 

Nuo tada stovi tu prieš mus aiškus, pažįs- 
tamas. Kaimo moterėlė ir pradžios mokyklos 
mokiniukas kalba apie tave, tarytum jie savo 
akimis tave regėtų; jie kalba apie tave ir su 
tavim, tarytum tu būtumei jiems apčiuopiamas 
ir regimas. 

Toks artimas tu mums pasidarei, kad rodos 
tavo kvapas pasiekia mūsų veidą. Ir vis dėlto 
tu pasilikai mums toks tolimas, nepasiekiamas. 
Paskiri tavo bruožai šviečia mums kaip saulė. 
Deja, tai tik bruožai, iš kurių sunku mums susi- 
daryti ryškų ir pilną tavo paveikslą. 

Tu, mūsų vyriausias tiksle, „kuriame gyve- 
name ir veikiame“, dažnai dingsti iš akių ir 
pasislepi nuo mūsų savo begalybėje, tampi mums 
paslaptis, neįmenama mįslė. 

Mums toks artimas, Viešpatie. kodėl pasi- 
trauki nuo mūsų, palikdamas mus baimės ir 
nevilties vienatvėje? 

Kas tu esi, Viešpatie? Kuris esmingiausias 
tavo bruožas? Meilė, ar griežtas teisingumas? 
Kas tu esi man, mirtingajam žemės keleiviui: 
visų geriausias Tėvas, ar griežtas Valdovas? 
Draugas ir Išganytojas, ar nepermaldaujamas 
teisingumo Vykdytojas? Be galo gražus, malo- 
nus ir gailestingas, ar teisingas ir baisus? Kuris 
svarbesnis tavo tvarinys: žemė, ar pragaras? 
Kur tu didingesnis: Betliejaus stainelėj, ar 
paskutiniame pasaulio teisme? Kryžiuje, ar tei- 
sėjo soste? 

Kuria proga labiausiai pasireiškia tavo 
tikroji esmė? Kai glaudi prie savo Švenčiausios 
Širdies kūdikius, ar kai ištarsi baisų prakeikimą 
veidmainiams? kai nusidėjėliams, maldaujan- 
tiems tavo pasigailėjimo, atleidi, ar kai kalbi 
apie amžinojo pasmerkimo kančias? kai savo 
saulės spinduliais glamonėji gražiąją gamtą ir 
žmones, ar kai šiurpulingomis audromis ir žai- 
bais valai sugedusią atmosferą? 

Kai skaitau tavo Evangeliją, kai įsigilinu 
į Betliejaus, Nazareto ir Golgotos aprašymus, 
kai pažvelgiu į Švenčiausios tavo Širdies pa- 
veikslą, — tai prieinu vienintelę išvadą, kad tu, 
mano Dieve, tikrai esi Meilė! 

Kam tu mus žmones sutvėrei? Juk mes tau 
nebuvom reikalingi. Tu esi turtingas ir be galo 
laimingas savyje. Nei mes žmonės, nei milijonai 
angelų, nei būriai šventųjų nė trupučiu negalim 

tavo laimės padidinti. Vienintelis motyvas: Tu 
norėjai,kad mes būtume tavo laimės dalininkais, 
norėjai būti mūsų Tėvu. Iš meilės mums tu 
mus sutvėrei. 

Tik šitoks vyriausio žmogaus tikslo suprati- 
mas turi pilną prasmę. 

Šitą mintį sustiprina ir tavo sukurtojo pa- 
saulio grožis. Tu galėjai sukurti ir paprastesnį. 
Žemė ir tada galėtų mums teikti reikalingą 
maistą, jei nebūtų žaliuojančių pievų, ošiančių 
miškų ir įvairiaspalvių gėlių, kurios džiugina 
mūsų akis. Iš tikrųjų, tu galėjai sukurti pasaulį 
be poezijos, be meniškų įvairumų. Kodėl pa- 
saulis turėtų būti ne tik geras, bet ir gražus? 
ne tik naudingas, bet ir pilnas grožinių vertybių? 
Kam tas žmogaus kūno, o dar labiau sielos 
grožis? Kam tiek daug grožio vieninteliam 
žmogaus žvilgsny, vieninteliam veido bruože, 
judesy, ištartam žody? Yra žmonių, kurie iš 
"meilės ilgesio miršta, kuriems dėl grožio nė 
mirtis nebaisi. Kodėl mus žavi Žmogaus grožis, 
jo nekaltumas, sielos kilnumas, motiniška meilė? 

Iš meilės mums žmonėms tu sukūrei šį 
nuostabiai gražų pasaulį, kad per jį mes pažin- 
tume tave Amžinąjį Grožį, kad per tavo meilės 
vertą kūrinį — žmogų atrastume gyvosios meilės 
šaltinį, tave, Viešpatie! 

Tu myli visus savo kūrinius. Tu myli ne tik 
angelus ir angeliškus žmones, bet ir vargšus ir 
nusidėjėlius, laukinius indijonus, paliegėlius ir 
raupsuotus. Taip. ir sielos raupsais sergančius. 
Tu atėjai ne teisiųjų gelbėti, bet nusidėjėlių. 
Pats pasakei: „Taip Dievas mylėjo pasaulį, kad 
davė savo viengimį Sūnų, kad kiekvienas, kuris 
į jį tiki, nepražūtų, bet turėtų amžinąjį gyveni- 
mą“ (Jon. 3, 16). 

Palyginime apie paklydusį sūnų tu nupie- 
šei pats save kaip gailestingą ir visus savo vai- 
kų netobulumus atleidžiantį tėvą. 


2. Deja... 


Jei iš tikrųjų Dievas yra meilė, tai kodėl gi 
pasauly tiek daug kentėjimų ir skurdo? Juk mes 
esame vargšai, pasigailėjimo verti padarai, kurių 
gyvenimas pilnas aimanų ir ašarų. Skundas 
dėl mūsų sunkios dalios veržias iš kiekvieno 
lūpų. Meilės vaikai, amžinosios tėvynės ainiai, 
kenčia sunkų dvasinį ir fizinį skurdą. Kaip 
visa tai suprasti? Gal pasaulio Kūrėjas padarė 
kur klaidą? Gal jo kūrinys išėjo nevykęs, ne 
toks, koks turėjo būti? Dievas sutvėrė žmogų 
laimei. Tai neginčijama tiesa! Bet kodėlgi ta 
laimės vieta su savo grožybėmis tapo ašarų 
pakalne, pilna erškėčių ir usnių? 

Tiesa, yra žmonių, kurie per visą savo gyve- 
nimą džiūgauja savo tariamąja laime. Jie visko 
pilni, visi jų širdies troškimai išsipildo. Žodžiu, 
tai laimingi žmonės, kurių gyvenimo laivelis 
stumiamas patogaus vėjo. Bet tai tik išimtys. 
Didesnė žmonijos dalis aimanuoja, slėgiama 
sunkios gyvenimo naštos. Tokiems žmonėms 
gyvenimas — kova. Rūpesčiai, ligos, neturtas, 
socialinės neteisybės... ir galiausiai tokio vargšo 
mirties agonija rūsy arba net gatvėje... 

O ką jau bekalbėti apie pasaulinio maštabo 
nelaimes. Tik prisiminkim karus arba krikščio- 
nių persekiojimus Rusijoj, Meksikoj, Ispanijoj! 
Sunki buvo senovės graikų ir romėnų vergo 
dalia, negeresnis ir mūsų laikų badu mirštančio 
bedarbio likimas... Sunku žmogui pakelti me- 

džiaginį skurdą, bet dar sunkiau dvasinį, kai 
jo sielą slegia klaiki nusikaltimų našta. 

Viešpatie, jei tu mus myli, tai kodėl tu mus 
panėrei skurdo ir kentėjimų jūroj? Jei gyve- 
nimas, nežiūrint visų tavo sukurtojo pasaulio 
grožybių, yra ne kas kita, kaip ilga, kelių de- 
šimčių metų kančia, tai kam tu mus sutvėrei? 
Kurgi ta tavo meilė, kurios vedamas pašaukei 
mus į ašarų pakalnę? 

Štai dėlko mes aimanuojame, Viešpatie, 
kaltiname tave ir brendame į vis gilesnę neviltį. 
Mat, mes norime tavo dieviškąsias mintis su- 
prasti savo siauru, žmogišku protu. Mes vis 
bandome į tavo dieviškąjį veidą įžvelgti pro 
savo menką filosofinį objektyvą. Bet veltui! Tik 
kai nukris mus dengianti uždanga, kai amži- 
nybės akimis pažvelgsime į paslaptinguosius 
tavo apvaizdos planus, tada aiškiai suprasime, 
kaip klydome abejodami tavo meile. 

Kiekvieną kartą mes baisiai klystame, Vieš- 
patie, kai dėl kiekvienos mūsų nelaimės mes 
pradedame tave atakuoti savo vaikiškais sofiz- 
mais. Rodos, kažkaip nesąmoningai mes tave 
apkaltiname už kiekvieną skausmą, už kiekvieną 
nelaimę, kurios priežastimi esame mes patys. 
Tiesa, mes esame. įpratę sakyti, kad kiekviena 
nelaimė, kiekvienas kryželis yra mums Dievo 
siunčiamas. Čia yra labai daug tiesos, bet dau- 
gumoj atvejų mes patys esame betarpiški kal- 
tininkai mūsų pačių nelaimių. Dažniausiai būna 
taip, kad mes Patys sau pakenkiame ir, iškėlę 
kumštį į dangų, šaukiame: Dieve, tu esi mūsų 
skaudaus likimo kaltininkas! 

Argi ne taip iš tikrųjų būna? Argi ne di- 
desnės dalies mūsų kentėjimų priežastimi esame 
mes patys? Juk Dievas mūsų nemoko nei ego- 

izmo, nei neapykantos artimui, nei ištvirkavimo. 
Karai, luomų nesantaika, šeimų tragedijos ir 
panašūs dalykai yra lengvai išvengiami, jei žmo- 
nėse būna dar šiek tiek gyvo tikėjimo. Kai tuo 
tarpu skurdas, socialinis neteisingumas ir dažnai 
net mūsų pačių ligos yra mūsų lengvamaniškumo 
ir nuodėmės padariniai. Tad už ką mes kalti- 
name Dievą, jei mes patys to ar kito dalyko esa- 
me kaltininkai? 

Juk Dievas nėra įsipareigojęs blogus mūsų 
nuodėmių vaisius nuolat naikinti. Dievas — 
ne tarnaitė, kuri neišauklėtų vaikų padarytą 
netvarką nuolat atitaisytų. Dievas ne tam, kad 
mūsų blogo elgesio padarinius slėptų! Jei taip 
iš tikrųjų būtų, tai Dievas viliote viliotų žmogų 
eiti toliau pragaištingu keliu ir dar labiau nusi- 
kalsti. Ne, taip Dievas elgtis negali. 

Žmogui yra labai naudinga, kai Dievas 
jam leidžia skaudžiai pajusti jo paties padarytas 
kvailybes. Daugelis žmonių net nuodėmingiau- 
sių veiksmų nebelaiko nuodėmėmis. Tai kas 
gi būtų, jeigu jie niekuomet neparagautų karčių 
savo suklydimų vaisių? Kentėjimai mus pers- 
pėja, kad nuodėmė yra ne tiktai užgintas, bet 
ir labai pragaištingas kelias. 

Be šitų perspėjimų geram žmogui gyveni- 
mas pasidarytų nebepakenčiamas. Ir jeigu atvira 
akimi pažvelgsime į daugelio žmonių baisias 
nedorybes, tai nejučiomis iš mūsų lūpų išsiverš 
žodžiai: Viešpatie, dar daugiau bausmių, dar 
daugiau smūgių neklusniam ir nedėkingam pa- 
sauliui! 

Daugeliui žmonių ir šitos bausmės iš viršaus 
vis dar neatveria akių. Jei pažiūri. kaip jie gy- 
vena, kaip jie niekina visatos Kūrėjo planus, 
tai, rodos, Dievas turėtų griebtis dar griežtesnių 

priemonių jiems sudrausti, Pasitaiko Žmonių, 
kurie gal tik tada susiprastų, ką darą, jei kiek- 
vieną akimirksnį į nusidėjėlius būtų svaidomi 
žaibai. Šitie gyvenimo malonumų medžiotojai, 
šitie neturtingieji turtuoliai pavydės tiems, ku- 
riuos gyvenimo smūgiai ir nelaimės skaidrino 
ir valė ir padarė juos pribrendusius amžinai 
paskirčiai. Tiesa, visą tai tegalima suprasti ir 
įvertinti tik gilaus tikėjimo akimis žiūrint, Bet 
visiems tiems, kuriems gyvenimas tik žaislas, 
kentėjimų prasmė buvo ir liks neimenama mįslė. 
Ir kas čia kaltas, kad įvyksta tokia baisi klaida? 
Ogi tas žmogus, kuris nesiskaito su antgamtiniu 
pasauliu! Dievas juk nėra įsipareigojęs taikintis 
prie tų, kurie iš savo kaltės tapo dvasios nere- 
giais, kurie, prieštaraudami Jo šventai valiai, rei- 
kalauja, kad pats Dievas jų ingeidžiams pa- 
taikautų. 


Žinoma, yra ir nekaltai kenčiančių. Tačiau 
ir šie yra reikalingi perspėjimų. Ir jiems turi 
būti priminta, kokie šventi yra Viešpaties įsa- 
kymai ir kad jų nepildymas arba prieštaravi- 
mas Dievo valiai įstumia žmogų į nelaimių jūrą. 


3. Dievas — Auklėtojas. 


Dievas žmogų auklėja nuostabiais, mums 
kartais Nesuprantamais metodais. Gerą ir blogą, 
nekaltą ir nusidėjėlį Jis individualiai veda į 
aukštesnį gyvenimą. Mes žmonės esame vaikai, 
juokingi, užsispyrę, savotiškus statome Dievui 
reikalavimus. Ir suaugusiam vaikui lepus, pilnas 
pažibų gyvenimas atrodo idealiausias. Jis nuo- 
lat norėtų turėti cukraus, žaisliukų, amžinas 
atostogas ir daug daug saulės šviesos. Tuo 
tarpu amžinasis visatos Kūrėjas žvelgia toliau 

ir giliau negu mes. Jis viską vertina ne pagal 
išorinį blizgėjimą. ne kaip vaikas, kurį žibantis 
centas labiau vilioja negu suglamžyta tūks- 
tantinė. 

Meilė yra dvejopos rūšies: viena grynai 
jausminė, maloniai ir lepinančiai veikianti žmo- 
gaus pajūčius, — kita galinga, kylanti iš pačių 
sielos gelmių. "Pirmoji lepina vaiką, paviršuti- 
niškai apgydo jo žaizdas, bet iš organizmo galu- 
tinai jų neprašalina. Antroji gi auklėja ir užgrū- 
dina ir, jei yra reikalas, nevengia nė skaudžiau- 
sios operacijos. Tokiais atvejais kvailutis vai- 
kas verkia,stumia nuo savęs gelbėtojo ranką, bet 
tikrasis auklėtojas bei protingas tėvas elgiasi 
beširdiškai. 

Krikščionybė mus moko, kad žmogaus ver- 
tingiausia dalis yra ne kūnas, bet siela, kad 
žemiškas gyvenimas tik tada turi prasmę, kai jis 
sutampa su Dievo valia, žodžiu, kai jis tampa 
amžinojo gyvenimo įžanga. „Ką padės žmogui, 
nors jis ir visą pasaulį laimėtų, bet pakenktų 
savo sielai“. Šitos amžinos tiesos šviesoje aiš- 
kiai matyti, kad ne trumpa pojūčių meilė yra 
tikroji, bet ta, kuri mylimąjį dvasiškai ugdo, 
turtina ir tuo būdu padeda jam subręsti amži- 
najam gyvenimui. 

Kentėjimai ir smūgiai padaro žmogų blai- 
vesnį, duoda „progos suprasti tikrąją visų lai- 
kinųjų žemės daiktų vertę ir parodo, kad ne 
žemėje mūsų tėvynė. Jeigu šiam gyvenime 
mums nuolat sekasi, jeigu laimės šypsena niekad 
neapleidžia mūsų veido, jeigu nuo ryto ligi 
vakaro galime skęsti malonumuose, tai mūsų 
siela nejaučia ilgesio aukštesnio gyvenimo. Toks 
žmogus būna visiškai patenkintas savo likimu 
ir nieko geresnio jis nebemato. Šio pasaulio 

dalykai neleidžia jam Kopti stačiu keliu į aukštį. 
Nupenėtam ir išlepintam kūne siela skursta. Ir 
todėl Išganytojas sako, kad kupranugariui esą 
lengviau pralysti pro adatos skylutę, negu tur- 
tuoliui, kuris žemiškuose turtuose skęsta, įeiti 
į dangaus karalystę. Antgamtiniu atžvilgiu labai 
sveika, kai prabangoj ir patogumuose svaigstantį 
žmogų pažadina kentėjimų žaibai, primindami 
jam visų žemiškų daiktų menkystę. 

Kiekviena liga mums sakyte sako memento 
mori, kiekvienas nusivylimas mus prablaivina, 
kiekvienas skausmas rimtai mums primena, 
kad neieškotume patogumų, kad perdaug neapsi- 
kastume žemėmis, kad nesistatytume kortų 
namelių, kuriuos menkutis pūstelėjimas sugriau- 
na, bet siektume tų vertybių, kurios nepranyksta. 

Žmones su gedulo ženklu ant rankos galima 
pažinti ir iš akių, kad jie pergyvena skaudų 
dvasios sukrėtimą. Visa šito likimo žmonių 
būtybė teikia labai rimtą toną. Tai išmintingos 
Dievo apvaizdos gestas! Juk pro ašarotas akis 
geriausiai galima įžvelgti pasaulio menkystę. 
Šitomis rimties valandomis patiriame, kokie 
mažaverčiai žemės daiktai, kokios menkos Ver- 
tės turtai, grožis, jaunystė, meilė, garbė... Šian- 
dien gėrėjamės, — ryt sprogs jie kaip muilo 
burbulai. Trumpos mūsų gyvenimo laimės va- 
landos! O, kokios jos retos! Dėl to ir gimsta 
mūsų sieloje ilgesys amžinųjų, pastovių vertybių. 

Dievas nori padaryti iš mūsų didvyrius, o 


„ne išlepintas lėles. Lepinami, nuolat dovanomis 


užverčiami vaikai išauga bailūs, nepastovūs, 
dideliems žygiams nepribrendę. Kaip pats Die- 
vas yra stiprus, vis be paliovos veikiąs. taip 
Jis nori ir mus padaryti veiklius ir atsparius 
gyvenimo audroms. Žmogaus kūno ir dvasios 

jėgos bręsta kovoje. Be kovos ir žaizdų niekas 
netampa didvyriu. „Ouis sine vulnere miles?“ 
Ne tas yra milžinas, kuris nedejavo kentėjimų 
naštos slegiamas, bet tas, kuris šitą naštą at- 
laikė. Ką išmano tas, kuris niekad nekentėjo? 

Žinoma, Dievas galėtų žmogui dovanoti 
dangų ir be kentėjimų bei kovų. Bet tai būtų 
negarbinga išmalda, išmesta žmogui, žemės 
keleiviui, elgetai. Tokios išmaldos mes turėtume 
gėdytis. Juk ir karys, kuris nori būti vertas 
garbės, niekuomet nesutiks puoštis ordenais ar 
medaliais, kurių jis pats nenusipelnė kovoje. 
Jam būtų didžiausia gėda prisisegti aukšto pasi- 
žymėjimo kryžių, nupirktą krautuvėj už keletą 
litų! Visi gerai žinome, kad išmaldos duona 
niekuomet nebus tokia skani, kaip uždirbta 
sunkiu darbu. 


4. Dvasinės aristokratijos mokykla 


Smūgiai ir kančios labai daug prisideda 
sielai pagražinti. Krikščioniškai, kantriai nešami 
kentėjimai palieka sielą puošiančių bruožų. 
Kokių nepaprastų asmenybių galima sutikti ken- 
čiančių žmonių tarpe! Tai tikri riteriai! Dvasios 
herojai! Tokie žmonės dėkingi už kiekvieną 
džiaugsmo valandėlę, už kiekvieną spindulėlį, 
kuris juos aplanko. Jie giliai atjaučia ir kitų 
žmonių kentėjimus, nes savyje patyrė, kaip daug 
reiškia tamsiose žmogaus gyvenimo valandose 
geras žodis, nuoširdus užjautimas. Visas šių 
dienų labdarybės darbas būtų neįmanomas, jei 
patys žmonės neturėtų supratimo, kaip skaudi 
našlaičio dalia. 

Nuolatinis pasisekimas daro žmogų beširdį, 
vien savimi tesirūpinantį. Tuo tarpu iš kentėjimų 
mokyklos išleisti žmonės būna be pretenzijų, 
visais atžvilgiais subrendę gyvenimui. 

Ir tai dar ne viskas. Tik kentėjimų dėka 
didžiosios asmenybės prikopia aukštą meilės 
laipsnį ir, paėmusios kitų žmonių kryžius, kartu 
su Išganytoju eina Kalvarijos link. Ar begali 
būti didesnė tobulybė bei kilnesnis pašaukimas? 

Deja, tik didžiosios asmenybės tegali su- 
prasti kentėjimų už kitus vertę. Štai kur tikroji 
artimo meilė! Šitos meilės vedamas dieviškasis 
Išganytojas atėjo į mūsų žemę. Nei aukso, nei 
garbės, nei puikių rūmų Jis netroško. Dargi net 
su pašaipa visa tai nuo savęs atstūmė. Iš visų 
žemiškų brangenybių Jis pasirinko tik vieną, 
t. yv., kryžių. 

Jeigu jau pats Išganytojas pasirinko kan- 
čią, tai joje turi būti ypatinga vertė! Ne vien 
Išganytojas kentėjo, bet ir Jo švenčiausia Mo- 
tina, ir apaštalai, ir kankiniai, ir visi šventieji. 
Ir kas nuostabiausia, kad jie visi kentėjo nekal- 
tai, už kitus, už jų nusikaltimus ir už viso pa- 
saulio blogybes. Jie degė išganytojiška meile, 
su Kristumi dalinosi kryžiumi, dėvėjo erškėčių 
vainiką. Ir visa tai jie darė sąmoningai, laisvai 
ir su džiaugsmu. Iš jų spindėjo tikroji Dievo - 
Žmogaus dvasia! 

Kaip badu mirštančiam žmogui beprasmiš- 
ka įrodinėti pasninko reikšmę, taip ir kenčian- 
čiam kentėjimų vertę. Todėl būtų labai nau- 
dinga jau iš anksto aiškiai suprasti, kad kentė- 
jimai yra mums reikalingi, kad gyvenimas būtų 
neįdomus, paprastas ir žmonės pasidarytų daug 
blogesni, jei staiga kentėjimai išnyktų. 

Prancūzas konvertitas Coppėe parašė dido- 
ką veikalą apie kentėjimų naudingumą. Panašiai 
ir kiekvienas iš mūsų galėtų įsirašyti į širdį savo 
paties kentėjimų himną. Juk ir angelai rašo 
kentėjimų knygas: jie surenka visus mūsų var- 
gus, kuriuos mes kaip dovaną iš Dievo rankos 
priimam ir įtraukia į gyvenimo knygas. Amži- 
natvės angoje iš šių knygų sužinosime apie mūsų 
garbingą laimėjimą gyvenimo kovose. 


5. Baisi tamsa 


Visa tai, ką viršiau matėme, toli gražu 
dar neatidengia visų paslaptingųjų Dievo veido 
bruožų. Nauji, neišsprendžiami klausimai. lyg 
klaiki bedugnė, skiria mus nuo Dievo. Ir ten, 
kur tikėjimo ir meilės kupina širdimi nusilen- 
kiam Visagalio lėmimams, iškyla nauji neaišku- 
mai, klausimai. 

Tikintis žmogus nesipriešindamas priima 
kentėjimus, jeigu tie kentėjimai teikia jam dva- 
sinės naudos. Tiesa, jis gali kruvinas ašaras 
lieti dėl daugybės dvasinių ir fizinių žmonijos 
kančių, bet atsiminęs, kad visa tai išeis jos nau- 
dai, jis nurimsta. Bet čia ir vėl jis suabejoja: 
ar iš tikrųjų visos šitos kančios atneš kokios 
žmonėms naudos? Ar per kančias pasieks jie 
savo vyriausį ir paskutinį tikslą? Juk daugeliui 
kentėjimai ne tik neduoda dvasinės naudos, bet 
dargi juos padaro Dievo ir Bažnyčios priešais! 
Tokių atsitikimų kasdieniam gyvenime nestinga. 
Tai kokią gi pagaliau prasmę turi jų kentėjimai 
ir visas jų gyvenimas? 

Ir skaudžiausi smūgiai galima iškentėti, kai 
žinai, kad po viso to ateis sėkminga pergalė. 

Tačiau pagal Kristaus mokslą visos žemiškos 
kančios ir net pasaulio pabaigos baisybės dau- 
geliui bus tik „nelaimės pradžia“. Rimtai įsigi- 
linus į Mato 25 skyrių, šiurpu daros, kokios 
baisios dvasinės ir fizinės kančios laukia nelai- 
mingųjų amžinatvėje. Šv. Povilas aiškiai pabrė- 
žia, kad be tikėjimo neįmanoma esą Dievui pa- 
tikti ir kad vienintelė mirtina nuodėmė atima 
iš žmogaus teisę laimėti amžinąjį gyvenimą. 
Jeigu taip iš tikrųjų yra, tai kiek žmonių pasieks 
savo tikslą? 

Apaštalai paklausė kartą savo Mokytoją: 
„Viešpatie, ar daug bus išganytų?“ Į šį klausimą 
Mokytojas davė jiems netiesioginį, bet labai 
daug sakantį atsakymą: „Stenkitės įeiti pro siau- 
rus vartus; eikite aukštyn vedančiu taku, kuriuo 
mažai kas vaikšto!“ 

Viešpatie, čia nutyla žmogaus išmintis ir 
visos jo pastangos susekti tavo kelius! Kam tu 
mus sutvėrei, jeigu žinojai, kad būsime tokie 
silpni ir kad milijonai mūsų brolių ir seserų 
nepasieks savo tikslo? Kodėl tu nepanaikini jų 
pomirtinio gyvenimo, kad nereiktų amžinai 
kentėti? Aiškiai pasakyta: Bus žmonių, kuriems 
teks kentėti amžinas bausmės kančias ugnyje. 
Apie šitas ugnies kančias Kristus taip dažnai 
ir su tokiu tonu kalba, kad apie jų metaforišką 


prasmę negali būti nė kalbos! 

Silpnam žmogaus protui be galo sunku . 
suvokti, kad Dievas, amžinasis Grožis ir Gėris, 
Gailestingumas ir Meilė gali žmogų sutverti ir — 


po kiek laiko atiduoti amžinoms kančioms. Ar 
šitoj vietoj „ugnis“ reikia medžiagiškai suprasti, 
ar kaip kitaip, tuo tarpu nenagrinėsim. Kaip 
ten bebūtų, ugnis reiškia baisiausią kančią, 
kokią tik begalime įsivaizduoti. Argi amžinos 

kančios turi būti dalia silpnų Dievo tvarinių? 
Šitų vyrų ir moterų, berniukų ir mergaičių, šitų 
tiesos nežinančių vaikų? Ne tik didžiųjų nusi- 
kaltėlių, žmogžudžių, teroristų laukia baisus 
likimas, bet ir tų, kuriuos Šv. Povilas išskai- 
čiuoja: paleistuvių ir geidulių vergų, kurie pa- 
leistuvingomis mintimis geidžia svetimos moters! 

Dievas atleidžia kiekvienam žmogui, kurs 
atgailauja už savo kaltęs. Bet ar žmonės atgai- 
lauja? Kiek nelaimingų žmonių pačiame gyve- 
nimo sūkury ištinka staigi mirtis! Be gailesčio, 
be nuodėmių atleidimo! „Du miegos viename 
patale; vienas bus paimtas, kitas paliktas. Mals 
dvi drauge; viena bus paimta, kita palikta“ (Luk. 
17, 34-35). 

Kai pažvelgiu į autobusus bei traukinius, 
pilnus ponų ir išsidailinusių ponių, darbininkų 
ir moksleivių, tai savaime kyla manyje šiurpus 
klausimas: Viešpatie, kur bus paskutinė jų 
sustojimo vieta? Kiek iš šitų gyvenimo rūpes- 
čių gainiojamų žmonių bus „paimta“ ir kiek 
„atmesta“? 

Aš manau, galima drąsiai sakyti, kad nuo 
to laiko, kai atsirado žmonės žemėje, iki nau- 
jausių laikų. milijonai iš jų pasiekė savo tikslą. 
Bet kiek iš jų šito tikslo nepasiekė? Kiek pa- 
smerktų? Ar jūs negirdite nakties tyloje jų 
pagalbos šaukiančio balso? Ar neatneša prie 
jūsų lango vėjo bangos jų keiksmų ir beviltiško 
likimo skundų? Jeigu jau Dantės „Dieviškoj 
Komedijoj“ atvaizduotas pragaras skaitytoją 
šiurpulingai nuteikia, tai koks baisus jis turi 
būti tikrenybėje? 

Kai mes grumiamės su gyvenimo kliūtimis, 
kai triumfuojame laimėję kovą, kai ilsimės po 
sunkių dienos darbų, šitie pasmerktieji kenčia 

be pertraukos baisias kančias. Žemiškam“ gy- 
venime, gal būt, jie nematė vargo, nes puikiai 
mokėjo gyventi, viską išnaudojo, ką tik gyve- 
nimas jiems teikė. Šitie gyvenimo spekuliantai 
paliko Dievą, Bažnyčią ir amžinąjį gyvenimą 
„pasigailėjimo vertiems siaurapročiams“, o pa- 
tys ėjo plačiu sąžinės laisvės ir laikinųjų malo- 
numų keliu. Galimas daiktas, kad prisirinko 
šiokių - tokių kultūrinių nuopelnų; užtai šiandien 
jų kapus puošia meniški paminklai. Tačiau 
visažinančio Dievo teisingumo jie neišvengė! 
Vargšai... 

Šiandien mūsų planetoj gyvena apie 2000 
milijonų žmonių. Tai milžiniško didumo šeima, 
nepaprastai didelis skaičius! 1000 milijonų vyrų 
ir apie tiek pat moterų! Šitą neapmaitomą žmo- 
nių jūrą sudaro seni ir jauni, turtingi ir netur- 
tingi, civilizuoti ir laukiniai. Rasių atžvilgiu: 
balti, juodi, rudi. Vieni jų ką tik gimę, kiti jau 
mirštą; vieni įsimylėję, kiti neapykantoj pasken- 
dę; vieni pasiruošę vedyboms, kiti karui. 

Kiekvienas žmogus — problema; kiekvieno 
žmogaus gyvenimas — drama bei romanas; 
kiekviena širdis neapsakomai įvairus kaleido- 
skopas. Kiekvienas žmogus turi savo minčių, 
jausmų, atsiminimų. geidulių, gerų ir blogų 
savumų. Ir blogiausias žmogus turi dar kai ką 
gera, bet ir geriausias ne be klaidų ir silpnybių. 
Visiems žmonėms Dievas parodė kelią į amži- 
nąją palaimos šalį. Jis davė kiekvienam jautrią 
sąžinę, kad atskirtų gera nuo bloga. O kad 
gyvenimo dulkės neužneštų šito kelio, Dievas 
ji padarė aiškų visiems amžiams, padiktuoda- 
mas Sinajaus kalne dešimtį įsakymų. Bet kas 
bus tiems, kurie nei savo sąžinės, nei Dievo 
įsakymų nepaiso? Kas jų laukia? 

Kasdien turi stoti prieš Dievo - Teisėjo 
sostą vidutiniškai per šimtą tūkstančių žmonių; 
kiekvieną akimirksnį kas nors kažkur miršta. 
Kaip rudens metu pageltę lapai krinta žmonės 
į kapus. Koks tolesnis likimas šitų vyrų ir mo- 
terų, šitų berniukų ir mergaičių? Kur nurims 
šitų džiūgaujančių, verkiančių, mylinčių ir lai- 
mės ištroškusių žmonių širdys? 

Ir jei iš daugelio milijonų vienintelis žmo- 
gus būtų pasmerktas amžinai mirčiai, tai ar 
vertėjo, Viešpatie, sutverti pasaulį su nesuskai- 
toma žmonių daugybe? Ar atsvers daugelio 
milijonų žmonių laimė šito vienintelio nelaimė? 

O. kaip lengva gyvenime suklysti! Kaip 
lengva patekti į platųjį kelią, vedantį pražutin! 
Per visą gyvenimą, nuo vaikystės, iki žilos se- 
natvės, sielų medžiotojas stato žmogui įviriau- 
sias pinkles. Jis puikiai sugeba užburti savo 
auką sireniška geidulių daina. Išdidžiai sėdi 
soste nuodėmė, šio pasaulio valdovė. Ji turi 
tūkstančius savo kunigų ir vaidilučių; žmonių 
minioms laimėti jai tarnauja įvairios meno 
sritys ir kitos modernaus gyvenimo priemonės. 
Ir kas nebuvo šitos valdovės valdžioje? — Tavo, 
Viešpatie, akyse atsiskleidžia kartais ir visų 
gerbiamo vyro nusikaltimai ir garbingos moters 
nuodėmės; tu įžvelgi ir pro angelišką jaunuolio 
bei mergaitės veidą biauriai sužalotą širdį! 

Ir kas nuostabiausia, kad dažniausiai vargšą, 
silpną Žmogų prapultin veda gražiausios tavo 
dovanos: grožis ir meilė! Verkti noris, Vieš- 
ptie, kai matau žemiškąjį grožį: gražius žmones, 
gražius dalykus ir pagalvoju, kiek sielų miršta 
dėl kūniško grožio, kiek žūsta žmonių tik dėl 
to, kad jie yra gražūs arba, kad jie grožį pamilo! 

Ak, geriau jau nebūtų to grožio; gal tada 
nereiktų apsvaigti nuo jo nuodų! Bet kodėlgi 
slepiasi spygliai po žydinčios rožės žiedais? 
Kodėl pavojingoji gyvatė prisidengia žavingos 
gėlės lapais? Kodėl skambioji muzika atveria 
mūsų sieloj mirtingas žaizdas? Kodėl toks trum- 
pas kelias nuo grožio, ligi meilės; nuo meilės, 
ligi aistrų; nuo aistrų, ligi nuodėmės, nuo čia 
ligi amžino pasmerkimo? Kodėl, Viešpatie, 
gražus kūnas, nuostabus tavo rankų kūrinys, 
gali taip greit tapti nuodėmės šaltiniu? 

Kam tu sutvėrei šalia grožio tiek daug 
silpnybių? Tu davei mums kūną. Bet kodėl 
neapsaugojai jo nuo blogų palinkimų? Be to, 
tu davei mums protą ir valią. Bet kas iš to? 
Kodėl esame tokie neprotingi, bevaliai? Dvasia 
ilgimės skaidresnių aukštumų, tačiau kūnas 
traukia mus į žemę. Viešpatie, ar tad vertėjo 
tau mus sutverti? 


6. Džiugus nujautimas 


Viešpatie. aš žinau, kad tu esi tobula Bū- 
tybė! Tu, kaip Dievas, negali klysti, negali būti 
žiaurus ir neteisingas. Nors nevisuomet tu esi 
mums suprantamas, tačiau gerai žinome, kad 
kiekvienas tavo žygis, kiekvienas lėmimas yra 
pagrįstas gerumu ir gailestingumu. Nors tu su- 
tvėrei pragarą ir gal milijonus pasmerktųjų į jį 
pasiuntei, tačiau nė vienas, kurį tu iš meilės 
sutvėrei, ten nepateko kurs pats nebūtų šito liki- 
mo norėjęs ar jo nenusipelnęs. Jei tu kurį žmogų 
pasmerkei amžinai mirčiai, tai savaime aišku, 
kad jis tą bausmę užsipelnė, kad tu su juo kitaip 
pasielgti negalėjai; kad ir mes (jei taip galima 

išsireikšti) tavimi dėti nebūtume galėję kitaip 
pasielgti. Nors ir daugybę žmonių ištiktų šitas 
baisus likimas, tai vis tiek mes turėtume pripa- 
žinti, kad jie teisingai pasmerkti, nes jie buvo 
iš tikrųjų blogi žmonės. 

Gerai apie kitus žmones manyti yra didelė 
dorybė. Tačiau kas pažįsta gyvenimą ir žmo- 
nes, tas patvirtins, kad yra tokių blogų žmonių, 
kuriems ir pats baisiausias Dievo teismo spren- 
dimas nėra nė trupučiu perdėtas! Net sunku 
tikėti, kokiu niekšu kartais gali tapti Žmogus, 
tas Dievo paveikslas! Tiesiog demonai žmonių 
pavidale slankioja po pasaulį! Šiurpios pabai- 
sos gyvena mūsų tarpe: kraugeriai, baltųjų 
vergių pirkliai, vaikų žudikai, šeimų ardytojai, 
bejėgių ir našlaičių išnaudotojai, kurie iš žmo- 
nių prakaito ir kraujo gaminasi sau aukso, be- 
širdžiai, jaunimo sielų nuodytojai... O, kaip 
atkakliai jie kovoja su tiesa! Jie tyčiojasi iš 
Dievo, iš Bažnyčios, iš kunigų! 

Šitiems žmonėms nieko nebėra šventa. Visai 
ramia sąžine jie išniekina jaukią vaiko sielos 
šventovę, atplėšia nuo Dievo jaunimą, melu 
suklaidina tamsią liaudį, žudo dvasininkus, 
teroru nuslopina ištisų tautų tikėjimą į Dievą. 
Neseniai Rusijoj jie pastatė Judui Iskarijotui 
paminklą, Meksikoj sušaudė būrį vaikų dėl to, 
kad jie susirinko pasimelsti. O kiek yra tokių, 
kurie patys taip nesielgia. bet tyliai ir slaptai 
remia teroristų darbus! 

Ir jei kartais pačiam įšėlime į jų sielas pasi- 
beldžia Dievo malonė, raginanti mesti pragaiš- 
tingą darbą, tai su pikčiausia pašaipa jie at- 
stumia ją. Kas jiems Dievas? Žaislas , iš kurio 
galima tyčiotis; vaikiškas fantomas, dėl kurio 
neverta jaudintis! 

Tad argi mes galime iš Dievo reikalauti, 
kad Jis užmerktų akis savo priešų darbams, kad 
leistų save šmeižti, niekinti? Juk tik iš Dievo 
malonės šitie nenaudėliai gyvena. Ir net visa 
tai, ką jie kaip kovos ginklus prieš Dievą var- 
toja, yra iš Jo gavę. Kur jų dėkingumas? Jeigu 
jau niekšiškas nedėkingumas žmonių tarpe yra 
smerkiamas, tai, be abejo, ir Dievas jo nepatei- 
sins. Juo labiau, kad čia įžeidžiamos švenčiau- 
sios Jo teisės. Tačiau Dievas kantrus, Jis gali 
ilgai laukti. Jei ne Čia žemėj, tai amžinybėj 
kiekvienas žmogus turės atsiimti savo užtarnautą 
dalią. 

O gal kas pamanys: Juk Dievui nieko 
nereiškia nors šis menkas padarėlis — žmogus — 
ir kažin kaip iš Jo tyčiotųsi. Taip! Bet Jo tei- 
singumas reikalauja, kad šitie žmonės, kurie 
priešinosi Jo valiai, kurie su panieka atstūmė 
malones, turi kartą pajusti, jog negalima kumš- 
čiu grumoti Visagaliui Tėvui. 

Jeigu jau visuomeniniam gyvenime galioja 
teisingumo nuostatai ir dargi net pats nuolai- 
džiausias žmogus laiko būtinu dalyku, kad 
apgavikai, vagys ir žmogžudžiai būtų atitinka- 
mai nubausti, tai ar neprivalo būti nubaustas 
tas, kuris nusikalto aukščiausiai Tiesai? 

Bet argi gali Dievas bausti? Jau vien toks 
klausimas įžeidžia Dievo orumą, nes kas taip 
abejingai klausia, tas neturi aiškaus supratimo, 
ką reiškia pasipriešinti Dievui. Keistas mūsų 
laikų žmogus! Bausmę jis laiko nežmonišku, 
dar labiau nedievišku dalyku, tuo tarpu į nuo- 
dėmę pro pirštus žiūri. Ne pragaro buvimu jis 
turėtų piktintis, bet kvailybe tų žmonių, kurie 
savo didžiausiam geradariui nedėkingumu at- 
simoka. 

Mūsų moderniškojo žmogaus Dievo sąvoka 
labai keista, pagal jo paties skonį ir interesus 
sukurta. Pagal jo supratimą Dievas neprivalo 
varžyti jo sąžinės laisvės. Bet jeigu Dievas 
savo įstatymais draudžia jam naudotis kai ku- 
riais gyvenimo malonumais, o kartais ir skaudžių 
aukų pareikalauja, tai su tokiu Dievu moder- 
niškasis žmogus nenori turėti jokių reikalų nei 
šiam pasauly, nei pomirtiniam gyvenime. 

Kuri buvo pirmoji pragaro sutvėrimo prie- 
žastis? Dievas, ar žmonės? Atrodo, kad žmonės! 

Tačiau būtų neprotinga daryti šį priekaištą: 
jei tu, Dieve, iš anksto žinojai, kokie mes bū- 
sime blogi ir kiek iš mūsų pasiners nuodėmių 
purve ir už tai bus amžinai pasmerkti, tai kam 
tu mus sutvėrei? Reikėjo bent tų nesutverti, 
apie kuriuos žinojai, kad jie bus tavo priešai. 
Ne! Taip sakyti negalima! Juk Dievas gi negali 
savo amžinųjų apvaizdos planų tvarkyti pagal 
ingeidžius tų žmonių, kurie nesiskaito su Jo 
tėviška valia, kurie vieton išganymo laisva valia 
pasirenka pasmerkimą. Tad argi dėl blogų žmo- 
nių, kurių liūdną likimą Dievas iš anksto pra- 
matė, turėjo visiškai atsisakyti nuo savo pasiry- 
žimo sutverti žmones? Ne! Dėl neištikimų sūnų 
Jis negalėjo atimti buvimo ir amžinos laimės 
savo ištikimiesiems! 

Jei kuris žmogus laisvai pasirenka pražu- 
ties kelią, tai jis pats yra atsakingas už savo 
likimą. Būtų tikrai nelojalu dėl jo sugriauti 
laimę kitiems geros valios žmonėms. 

7. Nusidėjėliai iš silpnybės | 


Dar vienas neaiškus klausimas, Viešpatie. 
Suprantame, kas viršiau pasakyta apie didžiuo- 
sius nusidėjėlius, kurie tau kumščiu grumoja. 
Bet argi turės į pragarą eiti ir tie, kurie dėl savo 
silpnybės nusidėjo, gal nė negalvodami , ką daro? 
Juk šios rūšies nusidėjėlių daugiausia. Jei jie 
aiškiai suprastų, ką tat reiškia, tikrai nesiryžtų 
būti savo sielos žudikais. Praktikos gyvenime 
rečiau sutiksime tokių žmonių, kurie iš neapy- 
kantos savo Kūrėjui nusideda. Tai tiesa. Bet 
jeigu nusikaltimą vertintume vien pagal subjek- 
tyvų žmogaus nusiteikimą, tai paklystume kaip 
tamsiam labirinte, iš kurio sunku rasti kelią. 
Vertinant bet kurį nusikaltimą galima susidaryti 
mirtinos nuodėmės įspūdį, tačiau galutiną spren- 
dimą gali pasakyti tik tas, kuriam nieko nėra 
paslėpta nei danguje, nei žemėje. Jis vienas 
viską tiksliai žino, kiek ten būta asmeniškos 
kaltės ir kiek tam bei kitam žmogaus veiksmui 
turėjo įtakos blogas jo išauklėjimas, sugedusi 
aplinka arba jo paties nesuvaldomos aistros. 

Bet ir tokiu atveju pagrindinės ribos aiškios. 
Kiekvienas apsilenkimas su Dievo valia yra 
arba mirtina nuodėmė, arba ne. Jei ne, tai jis 
dar nenutraukia ryšio su Dievu. Bet jeigu tas 
ar kitas žmogaus veiksmas yra mirtina nuodėmė, 
tai pagaliau vis tiek, ar tas veiksmas įvyko iš 
sąmoningos Dievo neapykantos, arba iš per 
didelio prisirišimo prie žemiškų dalykų, arba iš 
silpnybės. Ir iš silpnybės, sakysim suliepsnojus 
aistroms, padarytas nusikaltimas, jei jis įvyko 
sąmoningai ir laisva valia, yra mirtina nuodėmė, 
pasipriešinimas Dievui, Jo Didybės įžeidimas. 
Kas sąmoningai Dievo įsakymus mina po ko- 

jomis, nors jis tai daro iš aistringo pamėgimo 
žemiškų malonumų, tas aiškiai pasiskelbia save 
Dievo priešu. Ir galingos aistros esmiškai nesu- 
mažina nusidėjėlio kaltės, jeigu jos neatima 
valios laisvės. 

Ar dėl savo nusikaltimų žmogus yra Dievo 
akyse teisus, ar pasmerktas, — tai pareina nuo 
to, ar jis aiškiai suprato, ką daro ir ar šitą nusi- 
kaltimą laisva valia atliko. Ne vienas nusidė- 
jėlis gali būti išteisintas, nes jis nežinojo, ką 
daro ir be to nebuvo pilnai laisvas. O tokių 
žmonių, kuriems trūksta reikalingo žinojimo ir 
pilnos apsisprendimo laisvės, yra labai daug. 

Mes, kurie nuo vaikystės dienų susigyve- 
nome su tikėjimo tiesomis, negalime nė įsivaiz- 
duoti, kokie analfabetai tikėjimo ir doros daly- 
kuose yra tie žmonės, kurie jaunystėje negavo 
pakankamo dvasinio paruošimo, arba kurių šir- 
dyse draugai, gatvė, kinas ir spauda nuslopino 
paskutinius jų antgamtinio gyvenimo daigus. 

Todėl nė kiek nenuostabu, kad net aiškiau- 
sios amžinosios tiesos tokiam žmogui nedaro 
jokio įspūdžio. Dažnas jų per visą gyvenimą 
nepajėgia savistoviai pagalvoti apie savo pa- 
skirtį, apie tobulesnį sielos gyvenimą. Sunku 
ir atspėti, kokios įtakos jų sielos gelmėse veikia, 
kai vykdo nusikalstamą darbą. O gal vagys ir 
viešieji Dievo priešai visai kitaip elgtųsi. jeigu 
jiems būtų buvę lemta turėti katalikus tėvus, 
o vėliau gerus draugus? 

Savistovumo stoka žmogaus asmenybei, 
tiesa, ne papuošalas, tačiau ji gali būti daugelio 
iš pražuties išgelbėjimo priežastis. Ilgus šimtme- 
čius teologai suko galvas, kurių skaičius būsiąs 
didesnis: palaimintųjų ar pasmerktųjų. Tačiau 

tikslių išvadų nepriėjo; matomai Dievas pasi- 
laikė sau teisę galutinai šį klausimą išspręsti. 

Mes neturime pamiršti, kad Viešpats ir 
paskutinę gyvenimo valandą gali žmogų išgel- 
bėti: tą akimirksnį, kai kūno jėgos išseka, 
Dievas gali leisti sielai pasirinkti išganymą ar 
prapultį. Kas gali žinoti, gal Dievo malonė ne 
vieno nusidėjėlio sieloje kaip tik šią paskutinę 
kovą laimi. Tai yra paslaptis, į kurią šiam žemės 
gyvenime įžvelgti nepajėgiame. 

Tiek yra tikrai žinoma, kad Viešpats mus 
labiau myli negu mes patys save, labiau negu 
motina savo vaiką, labiau negu mylimas savo 
mylimą. Motina kartais gali pamiršti savo vaiką, 
bet Jis niekuomet mūsų neužmiršta. Ir kai 
žemiška uždanga nukris nuo mūsų akių, tada 
galutinai suprasime Dievo apvaizdos užsimoji- 
mus. Tada pamatysime. kad kentėjimai, viso- 
kios blogybės, karai ir net žmonių nuodėmės 
daugeliui iš mūsų turėjo teigiamos ir išganin- 
gos reikšmės. 

Sukilimas prieš Dievą 


1. Bedieviai 


Šiandien, kaip žinoma, eina smarkus bedie- 
vių judėjimas, gerai organizuotas, paremtas 
labai gudria propaganda. 

Visais laikais buvo bedievių, t. y., Žmonių 
be tikėjimo, be aukštesnių doros normų. Šitie 
žmonės žvairomis žiūrėjo į tikinčiuosius, kurie, 
supratę tikrąją gyvenimo prasmę, jautėsi lai- 
mingi. Tik anų laikų bedieviai buvo žymiai 
retesni. Visos jų pastangos atitraukti europie- 
čius nuo tikėjimo į Dievą eidavo niekais. 

Tačiau laiko būvyje daug kas pasikeitė. 
Europos dvasinė kultūra palengva silpnėjo, 
abejojimai tikėjimo dalykuose vis gausėjo. Taip 
dalykams esant tikėjimo priešams pavyko įsi- 
brauti į platesnes minias, ir čia pasėti bedievy- 
bės sėklas. Ir štai šiandien jau turime stiprią 
bedievių organizaciją, paplitusią po visas pasau- 
lio šalis, dirbančią moderniškiausiomis prie- 
monėmis. 

Taigi, bedieviai veikia. Ir ko jie siekia? 
Pirmučiausia jie nori išplėšti iš žmonių širdžių 
tikėjimą į Dievą, paniekinti religiją kaip didžiau- 
sią kunigų išmanytą nesąmonę, kenkiančią pa- 
žangai ir naujai socialinei santvarkai. Kaip tik 
tas įstaigas, kurios iki šiolei tarnavo krikščio- 
niškai visuomenei kaip dvasinės tvirtovės, jie 

stengiasi panaudoti priešingiems tikslams, t. y., 
bedievybės propagandai. Kaikuriose šalyse šitos 
jų pastangos nenuėjo niekais. Sovietų Rusijoj 
visa eilę gražiausių bažnyčių paversta ateistinės 
propagandos muziejais. 

Kur bedieviai įsibrauna į valdžios aparatą, 
ten jie veikia visu smarkumu. Seniau jie pasi- 
tenkindavo literatūriniais bei spaudos karais. 
Tačiau per paskutiniuosius dešimtmečius savo 
veikimo metodus pakeitė. Šiandien jie kaip 
beįmanydami stengiasi įsibrauti į valdžios vir- 
šūnes ir iš ten jėga kovoti su religija. Būdingi 
pavyzdžiai Rusija, Meksika ir Ispanija. Ten 
bažnyčios išsprogdinamos, arba paverčiamos 
pasilinksminimo pramogų patalpomis, vyskupai 
ir kunigai ištremiami į sunkiųjų darbų stovyklas. 
Maskvoje bolševikai pastatė Judui Iskarijotui 
paminklą, kurio atidengimo apeigas atliko būrys 
kvalifikuotų prostitučių. Meksikoj kiekvienais 
metais gegužės pirmą dieną pradžios mokyklų 
mergaitės verčiamos deklamuoti „šetono himną“. 
Ta proga mokiniams dalinami paveikslėliai, 
vaizduoją nukryžiuotą Kristų su asilo galva. 
Apačioje parašas: „Kristus Karalius“. 

Kur bedieviai dar negali viešai pakelti 
galvų, ten jie veikia slapta. Griauna liaudies 
akyse. dvasininkų autoritetą, tyčiojasi iš Baž- 
nyčios ir jos apeigų. Jie užkerta kelią tikintie- 
siems mokslininkams, rašytojams ir meninin- 
kams, tuo tarpu netikinčiuosius šių profesijų 
žmones iškelia į padanges, paruošdami jiems 
patogų kelią į aukštuosius visuomenės sluoks- 
nius. Iš čia ateistinių pažiūrų meno „žvaigždės“ 
skleidžia bedievybės nuodų į visas puses. Bedie- 
viai nepamiršta ir pasaulinių žmonių, kurie 
katalikų akcijoj bei šiaip organizaciniam „darbe 

petys į petį eina su dvasiškija ir tuo būdu kovo- 
jančios Bažnyčios fronte stovi pirmose eilėse. 
Bedievybės pionieriai puikiai supranta, ką reiš- 
kia tokie žmonės krikščionybės gyvenime. Ir 
todėl jie puolami. Melagingais gandais suter- 
šiamas jų vardas visuomenės akyse; o kai jau 
visuomenė pradeda įtariamai žiūrėti į tą ar kitą 
veikėją, tada jo, kaip veikėjo, vaidmuo baigtas. 

Savo tikslams pasiekti bedieviai naudoja 
visas moderniškąsias priemones: spaudą, sceną, 
kiną, radiją etc. Kad atitrauktų tikinčiųjų mi- 
nias nuo Dievo, jie naudoja šetonišką melą, 
šmeižtus ir kitas niekšiškas priemones. Į karą 
su Dievu jie eina prisidengę mokslo, kultūros 
ir proletarijato gerovės vardais. Jiems sekas. 
Ir jei taip toliau eis, tai nevienoj Europos tau- 
toj išsipildys, ką masonas Anastazijus Griinas 
savo laiku pranašavo: kad krikščionybės palai- 
mintos vakarų šalies vaikai nebežinos, kas tas 
Kristus buvo ir ką reiškė „tamsiesiems“ laikams 
kryžius. 

Šitai karingai nusiteikusiai bedievybei tikin- 
čoji Europa dar nepakankamai apginkluota. 
Religinis ir apologetinis liaudies paruošimas 
labai menkas. Lygiai 14 patį galima pasakyti 
ir apie inteligentus. Tik palyginamai maža 
dalis tikėjimo dalykuose yra tiek įsisąmonėjusi, 
kad galėtų stipresnius priešų antpuolius atremti. 
Visi kiti neturi nei progos, nei laiko tokiam 
įsisąmonėjimui. Jų tikėjimas būna dažniausiai 
paremtas aplinkuma bei gerų žmonių pavyzdžiu 
ar patarimu. Normaliais laikais gal to ir už- 
tektų. Bet kaip tik užeina galingesnė tikėjimo 
priešų banga, jie tuojau susvyruoja, pradeda 
abejoti ir galiausiai pamina po kojomis tai, ką 
pirma laikė švenčiausiu ir brangiausiu dalyku. 

Imkime pavyzdžiui gerai išauklėtus kainiie- 
čių tėvų vaikus, kai jie patenka į nesveiką aplin- 
kumą, sakysim, į miestą, kur tiek daug pavojų 
tikėjimui ir dorai, tuojau tampa šitos nelemtos 
aplinkumos aukomis. 

Tą patį galima pasakyti ir apie ištisas tau- 
tas: Prancūziją, Portugaliją, Meksiką ir Ispa- 
„niją. Kodėl prancūzų tauta, kuri kadaise pasi- 
žymėjo didele krikščioniška kultūra, tapo bedie- 
vybės nešėja? Ogi todėl, kad masoniška jos 
vyriausybė per septynias dešimtis metų dėjo 
visas pastangas, kad tik sunaikintų valdinių 
tikėjimą ir kad pati tauta nebuvo pakankamai 
atspari atlaikyti bedievybės antpuolius. Pana- 
šius reiškinius matome Rusijoje ir Ispanijoje. 
Kur religija tik tradicijos formose laikosi, ten 
užtenka silpnučio vėjelio, kad susvyruotų jau- 
nimas, o paskui ir kiti. ' 

Būtų klaida manyti, kad tokie ir panašūs 
dalykai mūsų tautoje neįmanomi, kad nė pats 
piktasis priešas nepajėgs jos nuo tikėjimo ati- 
traukti. Tiesa, Bažnyčia deda daug pastangų 
pastoracijos, auklėjimo ir labdaringų draugijų 
srityje, bet vis dėlto moderniškųjų priemonių 
atžvilgiu idėjų fronte su priešais konkuruoti ji 
negali. Iš visų turimųjų dvasinių ir medžiagi- 
nių išteklių mes skiriame 70 procentų pastora- 
cijai, apie 20 procentų mokykloms ir auklėji- 
mui, likusių 10 procentų labdarybei ir gal tik 
vieną procentą spaudai, literatūrai, kinui, radi- 
jui ir pan. reikalams. Mes statome bažnyčias, 
mokyklas, vienuolynus ir prieglaudas, bet nepa- 
galvojame, kaip lengvai priešas gali paglemžti 
šitas mūsų dvasios kultūros tvirtoves, jei mes 
jų neapvesime saugiu spaudos ir krikščioniškos 
propagandos mūru. 

Čia gal kas pasakys, kad tai yra neįmanoma 
apologetiškai išmokslinti plačias tikinčiųjų mi- 
nias, kurioms trūksta bendrojo aukštesnio išsi- 
lavinimo. Tiesa, liaudžiai būtų neprieinamas 
apologetikos mokslas tikrai moksliškais meto- 
dais, bet gilesnis religinis įsisąmonėjimas, pa- 
remtas apologetiniais argumentais, ir liaudžiai 
lengvai prieinamas. Šitą apologetiškai religinį 
auklėjimą mūsų laikais reikia jau pradėti su 
pradžios mokslą beeinančiais vaikais. Ir mūsų 
priešai, eidami į platesnes minias savo idėjų 
skleisti, nevartoja mokslo metodų. Jų spauda 
ir demagogiškos paskaitos formos atžvilgiu, 
reikia pripažinti, aukštai stovi, bet apie kokį 
ten mokslišką argumentavimą negali būti nė 
kalbos. O vis dėlto jų pasisekimas didelis. Iš 
tikrųjų šio pasaulio vaikai šėtoniškai gudrūs! 


2. Iš kur ta neapykanta Dievui? 


Gal kas nustebęs paklaus: kaip gali žmogus 
taip Dievo nekęsti ir dargi net Jam karą pa- 
skelbti? Ar jau iš tikrųjų nebėra Dievo? Ar 
jau įrodė kas, kad tikėjimas į Dievą yra tuščias, 
beprasmiškas? Kaip galėjo atsitikti, kad visa 
eilė tautų pasirinko bedievybę kaip valstybinę 
pasaulėžiūrą? 

Norėdami atsakyti į čia suminėtus klau- 
simus, turime štai ką prieš akis turėti: nors 
kažin kaip aiškūs būtų proto argumentai už 
Dievo buvimą, vis tiek jie nevaržo Žmogaus 
dvasios ir tuo būdu neigimas paskutinės visų 
daiktų priežasties psichologiškai yra galimas. 
Ar normaliai ir harmoningai išugdyta žmogaus 
asmenybė gali atmesti asmeniško Dievo buvimą, 

tenka rimtai abejoti. Tačiau laikinų, išoriniu 
būdu pasireiškiančių bedievių galima labai daug 
sutikti. 

Dievo atmetimui nesunku pririnkti argu- 
mentų, ant kurių statomi bedieviškos pasaulė- 
žiūros rūmai. Mat, žmogaus instinktų gelmėse 
yra demoniškų jėgų, kurios sukelia dvasinį 
maištą prieš tikėjimą į Dievą, kaip įstatymų 
davėją ir teisėją. Juk daug patogiau gyventi 
atmetus Dievą ir amžinybę. Čia neprivalome 
pamiršti įvairiausių žmogaus silpnybių, jo nuo- 
monių klaidingumo ir jo silpnos valios, kuri 
labai greit patenka į žemesniosios žmogaus pri- 
gimties įtaką. Tai vis jėgos, kurios atitraukia 
žmogų nuo Dievo. 

Kai dorinė sąžinės pusiausvyra pašlyja, tai 
žmogus tikėjime į Dievą nieko kito nemato, kaip 
suvaržymus ir labai įkyrius perspėjimus, prie- 
kaištus. Tuoj prasideda sena pirmojo gundy- 
tojo giesmė: jūs būsite kaip dievai, tik patys 
būkite sau įstatymų davėjais ir teisėjais; jums 
nereikalingi Dievo įsakymai. Šiandien šitą gies- 
mę gieda milijonai žmonių, iškrypusių iš tikrojo 
gyvenmo kelio. Į klausimą, kodėl šiandien 
tiek daug bedievių, galime drąsiai atsakyti kitu 
jam giminingų klausimu: kodėl šiandien tiek 
daug doriškai pašlijusių, silpanavių, be karak- 
terio frantų? Suvedžiotojų ir suvedžiotų žmo- 
nių bedievybės šaltinis glūdi ne jų prote, bet 
valioj ir netvarkingam gyvenime. Todėl didžioji 
dalis Dievo netekusių žmonių negali savęs patei- 
sinti protingu įsitikinimu. 

Prie viršiau suminėtų bedievybės priežas- 
čių tenka priskirti pragaištingą aplinkos įtaką. 
Šiuo atžvilgiu labai neigiamą vaidmenį suvai- 
dino blogi pavyzdžiai ir agitatoriška bedievių 

propaganda, kur kalbama apie tikėjimo paslap- 
čių sugriovimą mokslu, apie išsilaisvinimą iš 
prietarų etc. Žmogus verčiamas pasirinkti vieną 
iš dviejų nelygių vertybių: tikėjimą į Dievą, ar 
bedievybę. Ir jeigu šitam kryžkely atsidūrusiam 
žmogui stinga savistovaus protavimo, savo paties 
pažinimo ir sugebėjimo atskirti kvailius sofizmus 
nuo amžinųjų tiesų, tai jis beveik jėga atitrau- 
kiamas nuo Dievo. Bedievybės pranašai trium- 
fuoja išlaisvinę vargšą žmogelį iš burtų, iš ilga- 
skvernių vergijos ir padarę jį savo paties vieš- 
pačiu, niekam nepriklausančiu. Tikrumoje gi 
čia aklas aklą veda. 

Kas viršiau pasakyta apie bedievybės prie- 
žastis pirmoj eilėj galioja platiems liaudies 
sluoksniams. Ko gi tat šitie paklydėliai siekia? 
Iš kur tas jų idealizmas, verčiąs juos visu atsi- 
dėjimu varyti griovimo darbą? Mat, jie nori 
sunaikinti žmonių tikėjimą į Dievą ir tokiu 
būdu prasiskinti kelią į valdžią, į naują pagal 
jų planus socialinę santvarką. Marksistai, mate- 
rialistai ir epikurėjai turi neapkęsti tikėjimo. 
Ir štai dėl ko. Nes kol žmonių širdyse stovi 
tvirtos tikėjimo pilys, tol jie yra bejėgiai sukurti 
sau „žemės rojų“. Kas nori pasaulį laimėti 
bedieviškai pasaulėžiūrai, tas, aišku, turi kovoti 
su Kristaus mokslu, su Jo įsteigtąja Bažnyčia. 
Tad ir stengiasi krikščionybės priešai visokiais 
būdais įrodinėti, kad Kristaus apreikštoji reli- 
gija varžanti žmogaus asmenybę, kad dėl jos 
žmogus nebegalįs naudotis visais gyvenimo 
malonumais. Šituo būdu norima paveikti tikin- 
čiuosius iš vidaus, kad jie patys paskelbtų kovą 
tariamiems žmogaus laisvės varžtams. 

Jau prieš dvidešimtį metų marksistai pla- 
čiai paskelbė obalsį: „Religija — žmonijos opi- 

jumas!“ Kokia nesąmonė! Religija, — tai sti- 
priausia siena, kuri sulaiko visokių apgavikų 
antpuolius ir tik todėl jų baisiai neapkenčiama. 
Juk religija leidžia kiekvienam žmogui laisvai 
plėtoti savo talentus ir suformuoti pilną, gyve- 
nimišką asmenybę. Ji moko mus būti sąžinin- 
gais, klausyti Dievo įsakymų, neatsižvelgiant 
piktų žmonių pašaipos. Šito, žinoma, negali 
pakęsti tie, kurie patys norėtų būti šiokiais 
tokiais dievukais. Jie gerai žino, kad religija, — 
tai žmonijos šviesa, nuo kurios priverčiamos 
trauktis visokios tamsybių galybės. 

Argi galėtų religija tarnauti kaip priemonė 
tamsiai liaudžiai apgaudinėti? Jokiu būdu ne! 
Ji visuomet saugojo ir saugos žmoniją nuo 
tamsių gaivalų, kurie, prisidengę tariamuoju 
mokslu bei vargo žmonių gerove, per lavonus 
skinasi sau kelią. Tiesa, religija moko žmogų 
būti nuolankiu prieš Dievą: bet tiesiu ir drąsiu 
prieš savo artimą. Giliai tikintis žmogus negali 
būti bevaliu. aklu įrankiu savo suvedžiotojo. 
Šitą tiesą karčiai pajuto anų laikų Cezariai ir 
pagoniškieji filosofai. Todėl kiekvienas tironas 
krikščionybėj mato labai pavojinga priešą. Ne- 
veltui masonai ir Lenino sūnūs dreba prieš 
krikščionybės galybę! 


3. Melas kaip galingiausia kovos priemonė 


Kovai su Dievu šiandien vartojamas vienas 
ginklas, kuris daugiau gali negu gausi kariuo- 
menė bei moderniškosios patrankos. Šito ginklo 
vardas — melas. Ne be reikalo Dieviškasis 
Išganytojas velnią pavadino ne tironu ir ne 

tamsybių valdovu, bet .„melo tėvu“. Tad ir jo 
pasekėjai mielai griebiasi šito ginklo. Melas ir 
veidmainystė kovoje prieš Dievą vaidina itin 
svarbų vaidmenį. 

Štai pora šios rūšies pavyzdžių. Melo dėka 
bedievybės apaštalams pavyko įtikinti proletari- 
jatą, kad jų skurdo priežastimi esanti krikščio- 
nybė. O iš tikrųjų proletarijatą pagimdė nekrikš- 
čioniškas kapitalizmas, nuo socialinio teisingumo 
nutolusi ūkio santvarka. Šitie kaltininkai rei- 
kėtų teisti ir smerkti. Bet ne! Bedievybės pijo- 
nieriai, apsilenkę su tiesa, socialinį neteisingumą 
primetė krikščionybei. Ir plačios darbo žmonių 
minios priėmė jų brukamą melą kaip gryną tiesą. 
Jie nesiliovė įtikinėję žmones, kad Bažnyčia 
esanti kapitalizmo globėja, kad po jos skraiste 
slepiasi visoki nenaudėliai, vargšų išnaudotojai. 
Per savo spaudą ir mitingus jie šitą nesąmonę 
tol kratojo, kol milijonai darbininkų patikėjo ir, 
iškėlę kumščius prieš dangų, nusigręžė nuo 
krikščionybės. 

Kita nesąmonė, esą moderniškasis mokslas 
sugriovęs tikėjimą į Dievą, mokslo pažanga 
esanti nesuderinama su daugeliu tikėjimo da- 
lykų.  Tikrumoje gi kiekvienas mokslo srityje 
laimėjimas ne tik neprieštarauja tikėjimui, bet 
dar jį stiprina. Prieš keletą metų Prancūzų Aka- 
demijos gamtos mokslų įžymybėms buvo pateik- 
tas šis klausimas, ar tikėjimas ir mokslas vienas 
antram neprieštarauja. Visi vienbalsiai atsakė 
bedievybės apaštalų nenaudai. Paklausykim, ką 
sako šiuo klausimu didžiausias pasaulio mate- 
matikas Cauchy: „Taip, aš esu krikščionis! 
Tikiu, kad Jėzus Kristus yra Dievas, kaip tikėjo 
Koperninkas, Tycho Brahe, Descartes, Newton, 

Fermat, Leibnitz, Pascal, Guldin, Gerdil ir visi 
kiti didieji paskutinio šimtmečio matematikai, 
fizikai ir astronomai“, Deja, ką milžinai kalba, 
nykštukams ne visuomet patinka. 


4. Dievo netekus... 


Ar supranta bedievių suklaidintos aukos, 
ko jos neteko? Kiek jie aklu užsispyrimu pa- 
kenkė sau ir kitiems? Kas išplėšia iš žmogaus 
tikėjimą į Dievą, tas išplėšia iš jo brangiausį 
turtą! 

Pažvelkim pirmiausia į bedievius dvasiniu 
atžvilgiu. Dievą neigti yra neprotinga ir nemoks- 
liška, nes toks Dievo neigėjas pats save įvelia 
į didžiausį klausimų ir problemų sūkurį, iš kurio 
nebepajėgia išsilaisvinti. Jis turi dar daug dau- 
giau tikėti, negu tikinčiausias krikščionis. Skir- 
tumas tik toks, kad krikščionis žino, kam tiki, 
tuo tarpu bedievis — ne. Net ir moksliškasis 
ateizmas, visiškai atmetęs Dievo buvimą, yra 
priverstas paneigti vyriausią visų daiktų atsi- 
radimo priežastį ir tikėti atsitiktinumą, kaip 
didingos visatos kūrėją ir palaikytoją. Ir didžių- 
jų pasaulio istorijos įvykių jis nepajėgia įvertinti. 
Kristaus asmuo, Jo darbai bedieviui nedaro 
ypatingo įspūdžio. Todėl nė kiek nenuostabu, 
kad per du tūkstančiu metų sukurtą krikščio- 
nišką kultūrą jis laiko melu ir apgaule pagrįstą. 

Ir vis dėlto bedievis jaučia savo sielos 
gelmėse nieku neprisotinamą ilgesį kažko kil- 
naus, pastovaus... 

Kas gi tat yra žmogus be Dievo? Dulkė, 
kurią vėjas nešioja, kol pagaliau nublaškia į 
purvyną. Gėlė, kuri šiandien žydi, o rytoj 

nuvysta ir tampa gyvuliams maistu. Daina su 
tūkstančiu liūdnų melodijų, kuri baigiasi bevil- 
tišku mirties šauksmu. Keleivis, kuris tamsią 
naktį klajoja po mišką, nežinodamas, kur eina 
ir koks iš viso jo šito nejaukaus klajojimo tikslas. 
Be Dievo žmogus neranda atsakymo į pačius 
opiausius gyvenimo klausimus. Visas pasaulis 
jam atrodo beprasmis chaosas, bedvasė, akla 
mašinerija, kurios milžiniški ratai galiausiai 
viską sutriuškina... 

Iš kur gyvenimas? — klausiu bedievį ir jis 
prisipažįsta, kad nežino. Kam kentėjimai, var- 
gas? Ką reiškia mirti? Jis neatsako. Kas mūsų 
laukia po mirties? Kas slepiasi šitam klaikiam 
labirinte? Kas anapus grabo? Apie visa tai jis 
nieko nežino. Ar žmogaus gyvenimas ir apskri- 
tai visas pasaulis turi kokią prasmę? Jis tyli... 

Netikintis žmogus visatoj stovi be tėvynės, 
be tėviškos pastogės, be tikslo. Tai įkyrus klaus- 
tukas pats sau ir sau lygiems! Jo siela — nera- 
mių abejojimų chaosas, jo širdis — pilna nepa- 
sotinamo ilgesio... 

Tiesa, daug yra prirašyta storų knygų apie 
gyvenimo tikslą be Dievo. Daugelis jas skaito 
ir pagal jas gyvena, kol pagaliau atsiveria jiems 
akys ir pamato visą šitos bedieviškos „pasau- 
lėžiūros“ tuštumą. Deja, atgal grįžti tokiem 
žmonėm labai sunku. 


5. Tikintis žmogus 


Visai kitoks Dievą tikįs, religingas Žmogus! 
Jam šis milžinas pasaulis, apsuptas milijardų 
žvaigždžių ir planetų, nėra tvankus kalėjimas, 
bet dideli tėviški rūmai, kuriuos pastatė rūpes- 

tingas Tėvas, kad Jo vaikai turėtų jaukią pasto- 
£ę. Šito žmogaus likimą lemia ne akla, žiauri 
gamtos jėga, bet mylinti rūpestingo Tėvo širdis. 
Kokia tvirta jo pasaulėžiūra: Visagalis jo tėvas, 
dangaus ir žemės Kūrėjas! Jis davė mums vi- 
siems buvimą, kad po trumpų bandymų grįžtume 
į visiškos palaimos karaliją ir naudotumės be- 
ribe Jo Meile. Ir Dievą tikintis žmogus turi 
kovoti su kliūtimis, su pagundomis, bet ši jo 
kova nėra tokia beviltiška ir beprasmiška, kaip 
ano bedievio; kentėjimai ir pagundos ji ugdo 
ir grūdina herojiškiems žygiams. 

Ir šitam žmogui reiks mirti; ir jam teks 
pereiti klaikų labirintą, bet tai jo nė kiek nejau- 
dina. Jis gerai žino, kad už šito klaikaus labi- 
rinto jo laukia Kristus, amžinosios garbės Vieš- 
pats. Todėl jam nėra ko nusiminti net tokiais 
atvejais, kur, rodos, viskas taip beviltiška, tam- 
su, kur nei draugai, nei artimiausi žmonės nebe- 
gali jam niekuo padėti. Jam mirtis, — ne 
bedugnė, ne perėjimas į tamsią nebuitį, bet 
pradžia naujo, gražaus gyvenimo, kur atpirkto 
žmogaus siela pražysta niekad nesibaigiančiu 
pavasariu, amžinąja meile mylinčiam visatos 
Kūrėjui. Bedieviui mirtis, — beviltiška gyveni- 
mo pabaiga; mums gi pradžia amžinosios 
palaimos. Todėl tikintis krikščionis visai kitaip 
skiriasi su šiuo pasauliu, su mylimais asmeni- 
mis negu netikintis. Paskutinis netikinčio žmo- 
gaus atsisveikinimas tikrai skaudus: „Mano gy- 
venimo daina baigta; mes jau skiriamės amži- 
nai... nebesimatysime...“ Visai kitaip skirias su 
šiuo pasauliu žmogus, kuris mūsų tarpe gyven- 
damas ruošės amžinatvei. Paskutiniai jo žodžiai: 
„Iki greito pasimatymo palaimos ir džiaugsmo 
šalyje!“ 

Tai ne pasaka, ne vaizduotės padaras! 

Kam teko stovėti prie mylimo žmogaus 
mirties patalo, tas aiškiai pajuto, kiek daug 
paguodos tokią valandą teikia antgamtinio 
gyvenimo viltis. Šita viltis išblaško baimę ir 
pagonišką pesimizmą, kurs klaikiais šešėliais 
slėgia mirštantį bedievį. Nei filosofija, nei gam- 
tos mokslai nepajėgia duoti ramybės šitą kri- 
tiškiausią valandą. Tik vienas Dievas! 

Iš tikrųjų, Dievas yra vienintelis turtas, 
kurio niekas iš mūsų paveržti negali. Jis vie- 
nintelis pastovus; su Juo mūsų neskiria nė 
karstas! 

Kai kiti nusiminę taria „viso geriausio“ 
tiems, kuriuos mylėjo ir kurių pagalba naudojosi 
šioj žemėj, kai staiga jie tapo neturtingais elge- 
tomis, kurie nė dulkelės iš savo gausių turtų su 
savim pasiimti negali, kai visas šio pasaulio 
grožis nublunka, kai žemiškoji meilė ir džiaugs- 
mas virsta karčiu liūdesiu, tada vien Dievo 
vaikai yra turtingi ir laimingi. Mirtis jiems 
nebaisi; jie gerai žino, kad ji nėra nei prasikal- 
timas, nei visiškas žmogaus išnykimas. Iš jų 
temstančių akių švinta nauja amžino Dievo 
regėjimo aušra. Sustingusiose rankose suspaus- 
tas kryžius eina kartu su jais į tamsų kapą, 
tarytum norėdamas skleisti atpirkimo šviesą 
karsto tamsoje. Dievo vaikams mirtis, — tai 
grįžimas pas mylintį Tėvą, pas tą, kurs yra 
galingesnis už mirtį. 

Šitas tikėjimas teikia jau žemiškajam žmo- 
gaus gyvenimui ypatingą atspalvį: stiprybę ir 
džiaugsmą. Kokia privilegija vaikščiojant tarp 
uolų ir bedugnių būti tikram, kad neįkrisi, kad 
tikrasis gyvenimo kelias mus veda į skaidres- 
nes aukštumas, kur prasideda amžinojo grožio 

šalis! Tarp tuštybių ir laikinųjų žemės turtų 
gyvendami mes gerai žinome. kad mums pri- 
klauso palikimas, kurio nei vagys neišplėš, nei 
rūdys nesunaikins! 

Kokia nepaprasta jėga glūdi šitame Dievo 
vaikų pasitikėjime. Iš čia galime suprasti šven- 
tuosius ir kankinius, kurie su džiaugsmo šypsena 
aukojo savo gyvybę, mirdami kankinių mirti- 
mi, kad tik laimėtų Dievo vaikų įpėdinystę. 
Dievas jiems buvo viskas. Vieną jie teturėjo 
troškimą: visiškai susijungti su Dievu. Todėl 
nė kiek nenuostabu, kad su meile ir dėkingumu 
žiūrėjo į budelius, kurie nekaltai juos kankino 
ir žudė. Iš tvirto tikėjimo išaugo didžiųjų sielų 
ganytojų, misijonierių ir pasaulinių apaštalų 
uolumas. Jie vieną teturėjo prieš akis tikslą: 
kuodaugiausiai dirbti ir aukotis dėl sielų, dėl 
Kristaus karalystės. Todėl mes neprivalome 
su pašaipa į juos žiūrėti bei juos pačius laikyti 
keistuoliais. Jie žinojo, ką darė! Jie suprato 
ir atitinkamai brangino tikrąsias gyvenimo ver- 
tybes. Garbė jiems! 

Pirmoj eilėj mums svarbu ne laikini daly- 
kai, bet pastovūs, amžini; ne politika, mokslas, 
garbė, malonumai, turtai, bet tik viena aukščiau- 
sia, amžina vertybė — Dievas, kuriam visi gy- 
vename, iš kurio išėjome ir į kuri vėl turime 
grįžti. 


6. Dorovė be Dievo? 
Išbraukite iš žmonijos istorijos Dievą ir 
tikėjimą į Jį ir pažiūrėkite tiksliau, kas beliks? 
Kas yra žmogus be Dievo? Menkas padaras, 


pilnas žemų palinkimų ir geismų. Tik tikėjimo 

dėka jis supranta savo aukštą paskirtį ir pajunta 
reikalą save ir kitą gerbti; per tikėjimą jis įsi- 
sąmonėja ir į savo žemiškojo gyvenimo tikslą 
bei prasmę. Pažinęs savo tikrąją vertę, jis pra- 
deda su pagarba ir meile žiūrėti į kitus žmones, 
kurie kartu su juo sudaro vieną didelę šeimą 
ir siekia to paties antgamtinio tikslo. Tikėjimas 
į Dievą ugdo žmogaus sielos kultūrą ir visus 
jo veiksmus, atliktus pagal Dievo įsakymus, 
padaro visais atžvilgiais vertingus. 

Šiandien tam tikri žmonių sluoksniai bando 
sukurti dorovę ir sielos kultūrą be Dievo. Jie 
neprivalėtų pamiršti, kad tikėjimo nuopelnai ir 
apskritai žmonijos auklėjimui yra be galo dideli! 
Pastarųjų laikų medžiaginės kultūros pažanga, 
o ypač technikos srityje pasiekti dideli laimė- 
jimai atkreipia į save visą moderniškojo žmo- 
gaus dėmesį. Tuo tarpu dvasinė kultūra, tas 
vidinis žmogaus brendimas tikrajam gyvenimui, 
vis labiau nustumiamas užpakalin. Tai labai 
liūdnas ir neatidėliotinai taisytinas reiškinys! 
Kuo virs šeima, visuomenė, valstybė, kai žmo- 
nės mes tikėjimą į Dieva? Kuo tada remsis 
autoritetas, teisė, dora ir artimo meilė? Ir jei 
dar šiandien Europa vadovauja kultūrai. tai 
todėl, kad čia per du tūkstančius metų švietė 
krikščionybės šviesa ir rodė paskiriems asme- 
nims ir ištisoms tautoms tikrąjį gyvenimo kelia! 

Juo labiau moderniškoji žmonija tolsta 
nuo tvirtų Dievo apreikštosios doros pagrindų, 
juo sunkiau jai darosi atskirti, kas gera ir kas 
bloga, kas gražu ir kas biauru. Pastaraisiais 
laikais vis dažniau tenka girdėti nusiskundimų, 
kad nebesą ramybės, taikos, meilės, kad nebs- 
gerbiama paskiro žmogaus asmenybė ir jo dva- 

sinės vertybės. Stebėtis nėra ko! Nuo Dievo 
tolstanti žmonija pati save žudo. 

Dievą tikį žmonės yra stiprūs! Tikėjimo 
dvasioje jie randa išeitį ir iš pačių sunkiausių 
aplinkybių. Tiki žmonės yra teisingi, išmin- 
tingi ir taikūs. Tiesa, ir jie, kaip ir visi kiti, 
gyvena žemėje, bet vis dėlto jie nepaklysta šios 
žemės niekniekiuose. Ir jie gyvena laiko ribose, 
bet šitos ribos jų nevaržo; jie amžinybės vaikai! 
Nei skurdas, nei skaudūs gyvenimo smūgiai 
nepajėgia juose nuslopinti skaidrios Dievo vaikų 
nuotaikos. Jie gali skudurais dėvėti, šaltį ir 
alkį kęsti, vis tiek jų gyvenimas pilnas pergalės, 
džiaugsmo ir poezijos. Iš paprasčiausių bakū- 
žių, iš vargingiausių šeimų, kur, rodos, trūksta 
pačių reikalingiausių gyvenimui sąlygų, išauga 
dvasios milžinai, ne vien šio, bet ir ano pasaulio 
herojai, vargo užgrūdinti, Dievo malonių iš- 
puošti. 

Pasitaiko retkarčiis, kad žmogus ir be ryš- 
kaus religinio pagrindo išugdo tvirtą karakterį 
ir tuo pačiu pasiekia aukštą etinės asmenybės 
laipsnį. Tačiau tokie atsitikimai yra itin reti 
ir, be to, šios rūšies grynai natūrališki karakte- 
riai neturi vidinės šilimos, kuri teiktų žmogaus 
asmenybei visapusišką vertę. Bet jeigu paimsi- 
me eilinį žmogų, kuris nepasižymi ypatingu 
karakterio tvirtumu, tai jame, dingus religin- 
gumui, dingsta ir dorovė. Vien savigarbos jaus- 
mas jį gali sulaikyti nuo blogo žygio vieną kitą 
kartą. Pagaliau užeina sunkesnis bandymas, 
smarkus gaivalinių jausmų užsidegimas, tada 
grynai natūralūs dorinės etikos motyvai nebe- 
sulaiko jo nuo puolimo. Tuo tarpu tikintis žmo- 
gus, aiškiai prieš akis turėdamas Dievo įsaky- 
mus, bausmę už jų nepildymą ir stiprinančią 

Dievo malonę, ir ant pavojingiausios bedugnės 
kranto atsidūręs dažnai dar randa išsigelbėjimą. 
O iš praktikos žinome, kad didžiausią žmonijos 
dalį sudaro ne genijai, bet eiliniai, silpni žmo- 
nės, kuriems reikalinga stiprių antgamtinių 
motyvų. 

Kad bedievybei įsigalėjus pašlyja dorovė, 
ginčytis netenka. Istorijos būvyje pilna visokių 
šios rūšies pavyzdžių. Brutaliausi žmogaus 
instinktai nebežino ribų: per lavonus veržiasi 
į valdžios viršūnes; nei melas, nei silpnesniam 
padarytos skriaudos nebejaudina gyvulio — 
žmogaus! Visi gerai žinome apie milijonus žiau- 
riausiu būdu išžudytų žmonių vienoj valstybėj, 
kur 150 milijonų vergų bejėgiškai turi pasiduoti 
kruvinam bolševizmo eksperimentui. Milijonai 
kruvinų aukų sudėta prie XX amžiaus stabo 
Molocho! Kur dingo šitų tironų sąžinė? Kur 
jų žmoniškumas? Kaip gali žmonės virsti plėš- 
riausiais vilkais bei sakalais ir su demoniška 
šypsena žudyti nekalčiausius žmones? Atsa- 
kymas labai aiškus: Jie Dievo neteko!.. 


7. Bedieviška artimo meilė 


„Žmonijos meilė! Lygybė! Humaniškumas!“ 
Tai labai skambūs ir daug saką žodžiai, kuriais 
pasipuošę proletarijato vadai ar šiaip jau „etinės 
kultūros“ šulai eina į plačias žmonių minias. 
Ar visuomet jų šitie obalsiai yra nuoširdūs, tai 
jau kitas klausimas. Kaip ten bebūtų, bet vien 
žmogiškumo ryšiais sujungta kuri nors visuo- 
menės grupė neturi tvirtų pagrindų. Bet kuri 
ideologija, jeigu ji nesiremia antgamtiniais pa- 
grindais, tai jos nariai negali sudaryti broliškos 


86 


bendruomenės, nes tokios bendruomenės nariai 
turi išsižadėti asmeniškų interesų, kitus remti, 
ginti jų reikalus nevengiant nė didžiausių aukų. 
Tačiau ta visuomenės grupė, kurios narius riša 
atitinkamos rasės giminystė arba kuri kita šios 
rūšies nesąmonė, nieko kilnesnio savyje turėti 
negali. Lengva žmogų mylėti (bent kūniška 
meile), kol jis žadina mūsų simpatijos jausmus 
bei šiaip kuriuo nors būdu yra mums naudingas. 
Bet iš kur semtis artimo meilės, jeigu tas mano 
artimas visai nesimpatiškas, jeigu aš negaliu iš 
jo tikėtis jokios naudos, jeigu dėl jo turiu išsi- 
žadėti malonumų? Kristus artimo meilės pro- 
blemą išsprendė geriausiai. Jis pastatė artimo 
meilę šalia Dievo meilės. Todėl tik krikščio- 
nybėj yra galima artimo meilė. Ne vien dėl to, 
kad Dievas liepia mylėti, bet ypač dėl to, kad 
pats Dievas tapo žmogumi. Nuo to laiko ir 
paskutinis valkata ir didžiausias nusikaltėlis 
yra vertas meilės, nes jis dar turi panašumo 
Dievą - Žmogų. Štai kur tikrosios artimo meilės 
šaltinis! 

Mūsų laikų žmonija kenčia ir eina pražutin 
dėl dviejų blogybių: dėl stokos gyvo krikščio- 
niško tikėjimo ir dėl iš mados išėjusios artimo 
meilės. Visokių rūšių karai, neapykanta ir pa- 
vydas, masinės žudynės dėl duonos kąsnio, — 
tai vis bedieviškos artimo meilės padariniai! 

Tuoj po Didžiojo Karo įsisteigusi Tautų 
Sąjunga pasaulio taikai palaikyti pilnai atitinka 
Katalikų Bažnyčios mintį. Tik labai gaila, kad, 
sudarant šitos didingos organizacijos statutą, 
pamiršta pats svarbiausias punktas — Dievas. 
Daug nuo to laiko Ženevoj įvyko taikos posė- 
džių, pasirašyta visa eilė draugiškų sutarčių, 
bet taikos kaip nėra, taip nėra! Tarytum pra- 

našo Izajo žodžiai kaip kokia bausmė niekais 
verčia visas pastangas, kur norima be Dievo 
palaimos įgyvendinti taiką. „Non est pax im- 
piis!“ — Kur nepripažįstama vyriausia Dievo 
valdžia, ten veltui ieškoma taikos! 


8. Tikėjimas ir kultūra 


Ar gali netikinti žmonės sukurti kultūrinių 
vertybių? Taip. Juk ir bedievis žmogus gali 
užsiiminėti aukštaisiais mokslais, gali kurti įvai- 
riose meno srityse, gali šalinti iš gyvenimo vie- 
šas negeroves bei šiaip jau prisidėti prie visuo- 
meninio bei ekonominio gyvenimo pažangos. 
Yra galima vienoje kurioje srityje, sakysim, 
mene, technikoj aukštai iškilti, tuo pačiu laiku 
apie kitas sritis visiškai nieko nežinoti. Kartais 
ir žmonių klaidos atneša gerų vaisių, nes die- 
viškoji Apvaizda taip sutvarko, kad nieko nebū- 
tų bloga, kas neišeitų į gera. Ne bedievybė kaip 
pasaulėžiūra kuria kultūrines vertybes, bet pa- 
ties visatos Kūrėjo žmogui duotos kūrybinės 
galios, kuriomis nesąmoningai ir bedievis nau- 
dojasi savo darbe. Apskritai, kiekvienas žmo- 
gus, jei ką nors nepaprasto jis gali, tai tik todėl, 
kad jame yra dieviškų pradų, kurių gal jis pats 
nelaiko dieviškais ir viską aiškina jam pačiam 
nesuprantama gamtos jėga. 

Plačiau po gyvenimą pasižvalgius reikia 
pasakyti, kad bedieviškosios akcijos įnašas kul- 
tūrai labai menkas; jo negalima palyginti su 
tuo, ką davė žmonijai krikščionybė. Visa Euro- 
pos civilizacija išaugo ant krikščioniškų pamatų. 
Ir tiktai krikščionybės dėka moteris tapo pilna- 
teisiu žmogumi. beturtis rado paramą, išbujojo 

mokslas ir menas, žodžiu, visa dviejų amžių 
kultūra. Krikščionybė pastatė meniškiausias 
bažnyčias, įsteigė įvairiausias mokyklas; ji suor- 
ganizavo labdarybės draugijas, jos dėka susi- 
tvarkė šeima, socialinis teisingumas ir kitos 
pagrindinės piliečių teisės. 

Kur gali prilygti bedieviškoji akcija šitam 
krikščioniškos kultūros darbui? 

Argi mes galime apleisti krikščionybę, tą 
derlingą dirvą, kurioje klesti dorovė, tikroji kul- 
tūra ir socialinis teisingumas.ir, po kojomis 
pamynę visus idealus, palikti laisvą kelią tiems 
žmonėms, kurie visomis priemonėmis stengiasi 
sugriauti Dievo karalystę ir jos griuvėsiuose 
pastatyti šėtonui sostą? 

Dievą neigti yra baisi kvailybė ir didžiau- 
sia skriauda, kurią žmogus pats sau daro. Be- 
dievis žmogus ne tiktai nutraukia visus ryšius 
su antgamtiniu pasauliu ir tuo būdu teisingai 
nusipelno amžiną pasmerkimą, bet ir šiam gyve- 
nime jis nebetenka kilniausių idėjų ir didžiausių 
dvasinių vertybių. 

Šitaip nusigyvenęs žmogus nepasitenkina 
vien savo skurdu. Jis stengiasi žiauriausiu būdu 
ir iš kitų išplėšti tikėjimą į Dievą. Ar tai jis 
daro jėga, ar šiaip apgaulingomis priemonėmis, 
vis tiek šis jo elgesys yra nežmoniškai žiaurus 
ir jokiu būdu nepateisinamas. Jei jis pats, nete- 
kęs tikėjimo, atsidūrė ant bedugnės krašto, tai 
kam dar kitą žmogų vesti į pražutį, griaunant 
jo šventus įsitikinimus? Todėl visų tikinčiųjų 
šventa pareiga drąsiai stoti į kovą su tikėjimo 
plėšikais! Ir juo aukščiau priešas kelia savo 
galvą, juo daugiau iš mūsų reikalauja drąsos 
ir pasišventimo! 

9. Dievo kariai į frontą! 


Šiandien visam pasauly eina smarki kova 
tarp dviejų frontų: tarp Dievo Karalystės ir 
piktojo žmonijos priešo. Ar mes galim pasilikti 
neveikliais šitos kovos stebėtojais? Ar mes 
galim nuleidę rankas stovėti, kai eina žutbutinė 
kova dėl didžiausių žmonijos vertybių, dėl tikė- 
jimo, dėl nemirtingos žmogaus sielos, dėl Kris- 
taus? Idėjinės kovos metu pasyvus laikymasis 
iš katalikų pusės yra nepateisinamas, smerktinas. 

Dabar pirmoji mūsų kaip katalikų pareiga 
suprasti šitos neišvengiamos kovos rimtumą. 
Seniau gal ir užtekdavo, jeigu vyskupai ar ku- 
nigai rūpindavosi katalikiškos visuomenės ap- 
sauga. Šiandien šito nebeužtenka. Šiuo mo- 
mentu reikalinga plačiųjų visuomenės sluoksnių 
sąmoningo dalyvavimo. Kiekvienas iš mūsų 
yra atsakingas už Dievo karalystės klestėjimą 
arba jos žuvimą; kiekvienas turi prisidėti prie 
šito kovos fronto savo pavyzdžiu, žodžiu ir 
veiksmu, visur, kur tik gresia pavojus Bažny- 
čiai, kur gražiais žodžiais prisidengę bolševizmo 
agentai stengiasi melu ir šmeižtais išrauti tikė- 
jimą iš plačiųjų tikinčios liaudies sluoksnių. 
Tad nebūkime egoistai, vien tik savimi susirū- 
pinę! Mums šią valandą turi rūpėti ir kitų 
gerovė, visos mūsų tautos dvasinė bei dorovinė 
sveikata. 

Deja. daugeliui iš mūsų trūksta platesnio 
akiračio. Šiuo atžvilgiu dažnai net patys „pa- 
maldieji“ pasirodo esą pasigailėjimo verti trum- 
paregiai! Mielai jie eina į bažnyčią, kalba ro- 
žančių, o retkarčiais ir išmaidos nepasigaili. 
Tačiau jie vis dar nemato, koks pavojingas 
mūsų gyvenamasis momentas. Ir todėl jie nejiu- 

čia gyvo reikalo stoti į veikliąsias Kristaus karių 
eiles kovai su šėtono frontu. Šitas frontas 
pasidarytų nepajudinamas, jei visi katalikai 
vieningai paskelbtų griežtą kovą visoms mūsų 
laikų blogybėms. Jeigu, pav., jie tik tuos laikraš- 
čius į savo namus įsileistų, kurie krikščioniškoje 
dvasioje jų reikalus nagrinėja, jeigu tik tokias 
knygas teskaitytų, kurios teikia žmogui sveiko 
įvairumo ir kartu jo dvasinį gyvenimą turtina, 
jeigu tėvai ir mokytojai ruoštų jaunimą gyve- 
nimui skaidrioj krikščioniškoj pasaulėžiūroj, jei- 
gu katalikai ištiestų nuoširdžią pagalbos ranką 
laisvamanybės agentų suklaidintiems savo bro- 
liams, tai jokia tamsybių galybė nedrįstų kelti 
rankos prieš Dievo Bažnyčią ir apskritai krikš- 
čionybę! 

Iš Kristaus karių pirmoj eilėj reikalaujama, 
kad jie patys pasižymėtų uolumu tikėjimo da- 
lykuose, kad Dievo karalystės reikalai žemėje 
būtų gyvi jų širdyse. Juo gilesnis bus Dievo 
karių dvasinis gyvenimas, juo ryškesnis bus 
jų išorinis veikimas ir apaštališkasis uolumas 
Visų laikų didieji apaštalai įr tikėjmo gynėjai 
nebuvo dideli mokslininkai ar agitatoriai, bet 
už tai jie buvo dvasinio gyvenimo žibintai, šventi 
žmonės. Noras veikti ir kovoti turi veržtis iš 
vidaus, iš Dievą ir žmones mylinčios širdies! 

Juo labiau tamsybių jėgos puola Visagalį, 
juo tvirtesni ir nuoširdesni ryšiai turi mus rišti 
su mūsų dangiškuoju Tėvu. Jei priešai šmeižia 
mūsų Bažnyčią, tai mes dar didesne meile glaus- 
kimės prie jos motiniškos širdies. Jei tyčiojasi 
kas iš Kristaus Vietininko, Romos Popiežiaus, 
tai mes parodykime jam dar didesnę ištikimybę. 
Jeigu bedieviai puola mūsų vyskupus ar kuni- 
gus, tai mes dar arčiau slinkime prie savo gany- 

toju bei vadų. Jei kiti vis labiau tolsta nuo Baž- 
nyčios, tai mes uoliai dalyvaukime šventose 
Mišiose, dažnai artinkimės prie Šventų Sakra- 
mentų. Jei bedievybės pranašų suklaidinti mūsų 
broliai ir seserys eina slidžiais ištvirkimo keliais, 
tai mes dar didesne ištikimybe sekime mūsų 
dieviškojo Mokytojo pavyzdžiu. 

Mes katalikai negalime sutikti, kad per du 
tūkstančiu metų krikščionybės nudirbtą dvasinės 
ir medžiaginės kultūros darbą griautų bedieviai! 
Mes žinome. kam tikime ir ko siekiame! Kristus 
mūsų Vadas ir Mokytojas! 

Dievo karalystė pasauly 


1. Bažnyčios didingumas ir šventumas 


Kokia gili, paslaptinga ir nepermanoma 
prasmė slepiasi tuose žodžiuose: Dievo kara- 
lystė šiame pasauly! Kaip gali toks šventumas 
ir tobulumas, toks tyrumas ir dieviškumas, kaip 
Dievo karalystė, šiame pasauly būti? susidėti 
iš žemiškų, netobulų žmonių? Kaip gali klai- 
džioją, klystą, nuodėmingi dvasios ir doros 
dalykuose taip mažai tepatikimi sutvėrimai ją 
atstovauti? 

Ar tai neperviršija ir pačios Dievo visaga- 
lybės? Ar gali Dievas iš žemiškų indų, iš žmo- 
giško netobulumo medžiagos pastatyti savo 
namus mūsų tarpe? Nėra tai nesąmonė? Ar 
tos sąvokos: „Dievo karalystė“ ir „šiame pa- 
sauly“ iš viso galima sugretinti? Ar Dievo 
karalystė nėra būtinai atskirta iš erdvės ir laiko? 

Tačiau negalima abejoti, kad Dievas - Žmo- 
gus savo Dievo karalystę norėjo pastatyti jau 
šiame pasauly. Kur tik Jis Evangelijoje kalba 
apie „Dievo karalystę“ arba „dangaus kara- 
lystę“, paprastai turi galvoje šią žemišką Dievo 
karalystę. Tai rodo Jo kalbų sąryšis ir ap- 
linkybės. 

Šita žemiška Dievo Karalystė, Jo ir savo 
„Bažnyčia“ vadinama, yra sąlyga ir prieangis 
anos kitos, amžinos, dangiškos palaimintųjų 

šalies, yra tikslas ir ištobulinimas visų gerųjų 
žemėje, yra išpildymas visų dieviškų išganymo 
planų. Tačiau ir žemiška Dievo karalystė turi 
lyg ir daigus anos amžinosios taip, kaip ir pa- 
švenčiamoji malonė jau šioje žemėje turi daigus 
amžinojo Dievo regėjimo. 

Su šita neužginčijama, nors ir paslapčių 
pilna tiesa apie Dievo karalystę šiame pasauly 


jungiasi visa eilė neišrišamų klausimų apie taria- 


muosius šito dieviškai drąsaus įrengimo nesu- 
prantamumus ir prieštaravimus. Jie tūlą ir visai 
suklaidina. Jei Dievo karalystė tebūtų vien 
tolimas, tik anapus šio gyvenimo išpildomas 
ištikimųjų Dievo vaikų sapnas, tai šitų kanki- 
nančių klausimų visai nebūtų. Tačiau Dievo ka- 
ralystė išeina prieš mūsų akis kaipo regimoji 
Bažnyčia ir stengiasi prasimušti aukštyn, būda- 
ma apsupta kasdieniškumo prozos ir pažemi- 
nimų, kylančių iš žmogiškų rankų darbuotės, 
Todėl ji kartais nebe tik nesuprantama, bet net 
mus ir visą pasaulį prieš save sukelianti. Ne 
stebuklas tad, kad žmonės taip skirtingos nuo- 
monės apie Bažnyčią; kad vieniems ji dangus 
ant žemės, kitiems gi Antikristo karalystė; kad 
vieni labiau žiūri į jos veido dieviškuosius bruo- 
žus, o kiti temato tik trūkumus ir iškrypimus. 
Jie tas klaidas ir trūkumus dar perdeda, prideda 
prie kitų neteisingų, ir galų gale Kristaus Su- 
žadėtinė atsistoja jiems prieš akis kaip kokia 
biauri baidyklė. 

Iš tikrųjų gi abu dalykai teisingi: Bažnyčia 
turi savo Žmogiškuosiuose atstovuose liūdnų 
nusikaltimų ir savo ilgos istorijos eigoj daug 
smūgių ir prispaudimų, kurie ją baisiai nuže- 
mina. Tačiau ji, kaipo sutvarkyta bendruomenė, 
yra ir tyriausias bei puikiausias Dievo kūrinys 

šioj Žemėj, yra paveldėtoja visų tų geradarybių, 
kurias Kristus žmonijai atnešė, Ji yra vienin- 
telė išganymo įstaiga visiems tiems, kurie nori 
būti Išganytojo išgelbėti. Ir kartais joje labiau 
krinta į akis tai, kas dieviška, kartais gi tai, 
kas žmogiška; kartais žmonės labiau pastebi 
vieną jos elementą, kartais vėl kitą. Todėl kar- 
tais ji nepaprastai mylima ir garbinama, kar- 
tais gi piktai kritikuojama ir sausai atmetama. 

Bažnyčia turi būti didinga ir šventa jau ir 
dėlto, kad ji yra Kristaus mylimiausias kūrinys, 
Jo mintis, Jo darbas. Visus išganymo vaisius, 
kuriuos Viešpats įgijo savo kančia ir mirtimi, 
padovanojo mums per Bažnyčią. Tik per Baž- 
nyčią mes galime ateiti pas Jį, būti Jo šalinin- 
kais ir sekėjais, gauti Jo palaiminimus. Tik per 
Bažnyčią atsiveria mums kelias išganyman. 
Ir net tie, kurie apie Bažnyčią niekuomet negir- 
dėjo nieko, — kaip, sakysime, daugelis pago- 
nių, kurie gali būti išganyti ypatingomis malo- 
nėmis ir apšvietimais, — savo išganymą pasie- 
kia, nors to ir nežinodami, per Bažnyčią. Mat, 
trokšdami išpildyti Dievo valią, jie trokšta tuo 
pačiu ir krikšto, ir šituo troškimo krikštu Die- 
vas jiems suteikia tų malonių, kurių tikroji 
tėvynė yra Bažnyčia ir kurios iš esmės veda į 
Bažnyčią. Tik per Bažnyčią mums galima sem- 
tis iš septyneriopo sakramentų Šaltinio, iš šim- 
tavaisės sakramentalinės versmės. Tik per ją mes 
pasidarome nariai didžiosios Dievo šeimos že- 
mėje ir šventųjų bendruomenės danguje. Ir tik 
per Bažnyčią mes tampame nariai to stebuklin- 
£0, mistiško Kristaus kūno, apie kurį taip susi- 
jaudinęs kalba šv. Povilas. 

Koks nuostabus dalykas yra Bažnyčia! 
Kūnas, kurio galva — Kristus, ir nariai — mes. 

Taigi, ne vien piliečiai kažkokios Dievo valsty- 
bės žemėje, bet vienas kūnas su Kristumi, Jo 
nariai ir kūno dalys, su Juo visiškai suaugę ir 
sujungti taip, kad Jis ir mes sudarome vieną 
gyvą organizmą! Nuo Jo liejasi į mus visokiau- 
sia dvasios tyruma ir sveikata, visokiausia 
gyvenimo jėga; Jis nuolatos mums suteikia savo 
stebuklingo, dievažmogiško kūno kraujo apy- 
takos ir pulsavimo. Taigi, krikščionis, gyvenąs 
Bažnyčioj, tikrai gali sušukti kaip šv. Povilas: 
„Aš gyvenu, bet nebe aš, o Kristus gyvena ma- 
nyje!“ 

Jau šitos vienybės su Kristumi, kuri atsi- 
randa tuo, kad priklausome prie Bažnyčios, 
turėtų pakakti, kad Bažnyčia mums atrodytų 
iškilusi aukščiau viso to, ką tik galima bran- 
ginti ir mylėti. Kaip skurdesnis būtų mūsų 
gyvenimas, jeigu iš mūsų atimtų visa, ką mes 
iš Bažnyčios ir per Bažnyčią gauname! Kaip 
blankus būtų mūsų Dievo pažinimas, kaip pa- 
kirstas mūsų sparnų veržimasis į aukštybes, 
kaip menkos mūsų moralinės jėgos, kaip negau- 
sūs mūsų kilniausi ir tyriausi džiaugsmai! Kaip 
sunku mums būtų tikėtis būsimo išgelbėjimo, 
amžino išganymo! Kaip laimingi turime jaus- 
tis, kad Viešpats įsteigė Bažnyčią ir mus į ją 
pašaukė! Milijonai ir šimtai milijonų pagonių 
ir nekatalikų stovi už jos ribų ir neranda kelio 
į ją, o mes jau gimstame šiuose karališkuose 
rūmuose. Mes jau nuo pat mažens naudojamės 
tuo palaiminimu, kurį Viešpats sukrovė savo 
karalystėje ir kurį mums įdeda į lopšį, lyg 
kokią ryto dovaną. Ir mes dėl to visai nė nesi- 
džiaugiame! Mes negiedame kasdien džiaugsmu 
patvinusia širdimi Te Deum, kad Dievas mus 

išrinko nariais savo šventosios, vienintelės, 
tikrosios ir didžiosios Bažnyčios. 

Didinga ir šventa Bažnyčia, ta Dievo vals- 
tybė žemėje, jau savo pradžioje. Ji atsirado ant 
Kalvarijos kalno ir buvo Dievo - Žmogaus mir- 
ties pagimdyta. Išganytojo Dangun Žengimo 
šventėje ji gavo savo visą pasaulį apimančią 
misiją ir pirmą Sekminių dieną — apšarvuo- 
jančių jėgų savo pašaukimui. Jos jaunystė buvo 
didvyrio jaunystė, apdengta kraujo ir žaizdų ir 
papuošta tūkstančiais kankinio palmių. Jos 
nariai vis iš naujo mirė, jos popiežiai, vyskupai, 
ir pirmieji išpažintojai buvo tūkstančiais būdų 
numarinti, bet ji gyveno ir pergalėjo ir suteikė 
gyvybės naujam pasauliui. 

Didinga ir šventa Bažnyčia pasaulio isto- 
tijos eigoje. Iš garstyčių grūdelio ji tikrai užau- 
g0 milžiniškas medis, savo šakų šešėliu apden- 
giąs visas žemės tautas. Visus ji patraukė prie 
savęs: romėnus ir graikus, azijatus ir afrikiečius, 
germaniškąsias gimines ir slavus, romanišką- 
sias tautas ir užjūrių vietinius žmones. Ji 
sukūrė naują pasaulį, naują kultūrą. Ji išlais- 
vino ir pakėlė aukštyn moterį, vaiką, darbininką 
ir darbą. Ji nugalėjo vergiją ir senovės nepado- 
rumus, nelygybę prieš Dievą ir prieš žmones. 
Iš didžiųjų ji reikalavo, kad mylėtų mažuosius, 
iš mažųjų, kad noromis klausytų teisėtos vyres- 
nybės.  Vyriausiu kiekvienos bendruomenės 
dėsniu ji vieton kunigaikščių ir ponų savava- 
liškų užmačių — pastatė bendrą labą. Ji sau- 
gojo silpnuosius ir steigė būdų mažinti ir švel- 
ninti skausmams ir vargui. Ji visuomet stojo 
už vienybę ir taiką; tarp tautų ir klasių, šeimoje 
ir draugijos santykiuose tarp pavienių žmonių, 
net ligi priešo meilės įsakymo. 

Didinga ir šventa Bažnyčia savo moksle. 
Šis mokslas apima visą esimą: kas amžina ir kas 
laikina, kas dieviška ir kas žmogiška; jis apima 
žmogaus padėtį visatoj, jo santykius su Kūrėju, 
jo galutinį tikslą, jo pareigas, visus socialinius 
ir valstybinius reikalus, kur šie rišasi su žmogaus 
gyvenimo tikslu ir jo morališkumu. Šioj pla- 
čioj, visa apimančioj srity Bažnyčios mokslas 
stovi ir žengia su tokiu lengvumu ir saugumu, 
lyg tai būtų vien tik jam skirta sritis. Ir visiems 
jis atneša aiškumo ir tvarkos, aukštesnio sąry- 
šio ir vidinio tvirtumo. Jis niekur sau nepriešta- 
rauja, niekur neneigia savęs ir savo dieviškos 
kilmės. Šis mokslas yra aukščiausiam užtenka- 
mo aukštumo, o žemiausiam. lengvai supranta- 
mas. Ir Bažnyčia šį mokslą neša visur, kur tik 
yra sielų, trokštančių tiesos. Ji neša jį į visas 
žemės tautas. pas visokiausių luomų ir viso- 
kiausio išsilavinimo žmones; į universiteto 
katedrą ir į kaimo mokyklėlę, ant blizgančių 
katedrų sakyklų ir į Afrikos smėlio dykumas — 
ligi pačių paskutinių žmonių gyvenamų vietų. 

Didinga ir šventa Bažnyčia savo šventoj 
itakoj, tūkstančiaspalviame savo maldos gy- 
venimo grožyje ir sakramentų malonių srovėse. 
Ji pašventina ir pakilnina žmogaus kelionę per 
gyvenimą nuo lopšio ligi mirties. Per krikštą 
ji mus įveda didžiojon Dievo vaikų šeimon, 
per sutvirtinimą — sustiprina mus savo kariau- 
jančiais nariais. Atgailos sakramente ji gydo 
mūsų sielos žaizdas, ji pašventina moterystės 
sąjungą ir altoriui tarnavimą. Mirties valandoj 
ji mus sustiprina tai didžiajai kelionei. Kokį 
maldos gyvenimą išskleidžia ji milijonuose 
širdžių! Kokių akstinų ji duoda silpniesiems, 
išplėšdama juos iš viso, kas akla ir žvėriška ir 

kokių sparnų ji suteikia išrinktosioms sieloms 
pakilti į aukščiausias dorybes ir į Dievo artumą! 
Bažnyčios šventiėji — koks tai didvyrių Panteo- 
nas! Koks vainikas iš amžinai nevystančių 
žiedų, iš gyvų šimtavarsių brangiųjų akmenų! 

Didinga ir šventa Bažnyčia kaip bendruo- 
menė. Tai organizacija, apimanti visas žemės 
dalis ir visus pasaulio kraštus ir jungianti visus 
tikėjimo ir meilės vienybė. Jos konstitucija — 
hierarchinė santvarka, tai reiškia: vienybė tarp 
rūpestingos ganytojų meilės ir džiaugsmingo, 
pilno meilės paklusnumo. Jos neremia jokios 
išorinės galybės priemonės, joki apkasai, jokios 
patrankos, nebėra net ir politiškai kokios nors 
reikšmės turinčios Bažnyčios valstybės. O ta- 
čiau ji pasaulinė galybė. pastatyta tik ant mei- 
lės ir tikėjimo, ji Petro Bazilikos kupola, išky- 
lanti virš visų penkių pasaulio dalių, ji namas, 
kuriame jaukiai jaučiasi visos tautos ir valsty- 
bės, visos kalbos ir kultūros, kuriame visi bro- 
liškai papildo vienas kitą, būdami po vienu 
bendru aukščiausiu vadu. 

Didinga ir šventa Bažnyčia palaimoje, ku- 
rią ji atnešė pasauliui. Ji pirmutinė paskelbė 
visuotinę artimo meilę, įtvirtino vienpatystę, 
įkalė visiems pagarbos ir riteriškumo moteriai 
ir padarė galą baisiems pagonijos doriniams 
sumišimams. Ji stovėjo prie lopšio visiems 
mokslams ir davė visiems menams tokio nu- 
skaistinimo ir sparnų, kad jie pasiekė aukščiau- 
sią, kas tik atrodo begalima žmogaus jėgų ribose. 
Bažnyčios nuopelnai, kad mokslas ir auklėji- 
mas pasidarė visuotini, kad atsirado iš viso 
mokyklos ir kad jos išsivystė. Jos auklėtojai 
dar ir šiandien skaitomi geriausiais. Ir netikin- 

tysis pasaulis turi pripažinti, kad Vakarų kul- 
tūros pirmavimas neginčijamai yra iš tų ste- 
buklingų civilizatoriškos jėgos kūrinių, kurie per 
ištisus šimtmečius buvo Bažnyčios šedevrai, 
seką be perstojo vienas paskui kitą. 


2. Sukilimas prieš Bažnyčią 


Apie visa tai galvojant, reiktų manyti, kad 
žmonės nieko pasauly taip nevertina ir taip 
nemyli, kaip Bažnyčią; kad šimtais tūkstančių 
stoviniuoja ties auksiniais vartais, vedančiais 
į tą šventovę, ir nekantriai laukia, kada ir juos 
įileis į vidų: kad visi, dideli ir maži, pavieniai 
žmonės ir ištisos draugijos, valstybės ir tautos 
jaučiasi laimingos, jei tik gali gaut progos Baž- 
nyčiai kuo nors pasitarnauti: kad pagaliau 
kiekvieną laiko niekšu ar pamišėliu, kas tik 
užsimano Bažnyčią pajuokti, ar jai kaip nors 
pakenkti. 

Kodėl to nėra? Kodėl tikrenybėie matome, 
kaip tik priešingus dalykus? Kodėl Bažnyčia, 
žengdama savo palaimą nešančiu keliu per 
gyvenimą ir istoriją, tesutinka tik prieštaravi- 
mus, neapykantą ir sukilimus, nužeminimus ir 
persekiojimus? ir taip be galo? Ir jei jau atsi- 
randa žmonių, išdrįstančių prisiimti ant savęs 
tokius judošiškus dalykus, tai kurgi Bažnyčios 
vaikai, tarnai, kovotojai? Kodėl jie kenčia to- 
kias niekšybes ir sumišimus? Kodėl jie neiš- 
plėšia Dievo sužadėtinės iš jos priešų rankų 
ir kodėl nepaverčia niekais pragaro puolimų? 

I ši klausimą būtų daug ko atsakyti. 

Daugelis nekenčia Bažnyčios jau dėlto, kad 
ji skelbia tokias tiesas ir dorovės reikalavimus, 

kurie žemiškam žmogui atrodo nesuprantami, 
nemieli ir nepakeliami. Jos dėsniai ir mokslas — 
o tai yra Jėzaus dėsniai ir mokslas — yra nesu- 
taikoma priešingybė su visokių rūšių žmogišku 
žemumu ir piktu aistringumu. Visi blogi palin- 
kimai, su kuriais mes gimstame, gena mus jau 
nuo pat mažens į Bažnyčios priešų pusę. To 
dėlei ir pats dieviškasis šios Dievo karalystės 
Isteigėjas buvo nekenčiamas ir daugelio atmes- 
tas, nors buvo tobuliausias ir neturėjo jokių 
klaidų. Ne, žmonės nenori sunkias naštas už- 
kraunančio ragintojo taisytis, nenori jokio mo- 
kytojo aukštų, puolusio žmogaus prigimčiai 
nemalonių, tiesų! 

Žydai negalėjo pakelti, kad Jėzus vadino 
save Dievo Sūnumi. Ir Bažnyčiai niekaip nenori 
atleisti, kad ji save vadina Dievo karalyste ir 
Kristaus Sužadėtine. O pats kelias nuo pa- 
prasto tikėjimo į Dievą. į krikščionybę ir nuo 
krikščionybės vėl į katalikų Bažnyčią yra be 
abejonės dar tolimas ir daugeliui sunkus. 

Yra daug tokių, kurie tiki į Dievą, bet nėra 
krikščionys, nes netiki į Kristaus dievybę, nes 
jiems, kaip žydams ir mahometonams, užtenka 
paprasto tikėjimo į vieną Dievą; yra pagaliau 
daug tokių krikščionių, kurie netiki į tikrąją 
Bažnyčią. Mat, kylant i pilną tikėjimo paži- 
nimą ir į Bažnyčią, reikia kiekvieną žingsnį 
sunkiai išsikovoti. Bet tikėjimas į vieną Dievą 
pasidaro daug turtingesnis, kai pažįstame Kristų; 
taip lygiai ir tikėjimas į Kristų tampa nepaly- 
ginamai aiškesnis ir gyvesnis, jeigu tikime į 
Bažnyčią ir joje gyvename, 

Šis pakilimas, žinoma, lemtas tik tiems, 
kurie noromis atveria apreiškimui savo širdis ir 
akis, kurie klausosi malonės balso. Tačiau 

daugelis pražiopsojo tai dėl priežasčių, kurias 
lengva įspėti, ir Bažnyčia jų akyse nedaugiau, 
kaip neteisėtas įsibrovėlis, ramybės ardytojas, 
norįs viešpatauti visam pasauliui, pasiremdamas 
klaidingais mokslais. 

Kad gi Bažnyčioje būtų tik šventieji ir 
dvasios milžinai! Kad gi jos raginimai ir rei- 
kalavimai eitų iš angelų lūpų, bet ne iš žmonių, 
kurie apsikrovę visokiausiomis klaidomis ir 
ydomis, ir tačiau duoda į visas puses patzri- 
mus ir įsakymus ir — o tai dar blogiau — viso- 
kius draudimus! Ir dažnai su tokiu sausumu 
ir kietumu, su tokiu šiurkštumu ir nedailumu, 
kad tik dar daugiau atstumia ir įerzina. O kadgi 
Bažnyčios atstovai visi kalbėtų bent kaip šv. 
Povilas, ar Krizostomas, ar Bosuetas, ar Sen- 
jėrsi (Segneri), ar Ketteleris arba Faulhaberis! 
Bet ne! Dievo namuose dažnai tenka girdėti 
tokių dalykų, kurie — bent iš formos spren- 
džiant — mažai teprimena kilnius, vertingus ir 
patraukiančius dalykus... 

Taip kalba tie, kurie pasilieka už Bažny- 
čios sienų. Jų priekaištai nevisuomet neteisingi, 
bet jie užmiršta, kad iš šių premisų daro visai 
neleistiną išvadą. Žmoniški trūkumai Bažny- 
čios atstovuose dar neduoda teisės atmesti ir 
pačią dievišką išganymo įstaigą. 


3. Mūsų pačių apsileidimas 


Liūdna, kad reikia prisipažinti, jog gin- 
dami ir platindami Bažnyčią, jos pačios atsto- 
vai padaro tokių klaidų ir apsileidimų, kurių 
negalima išteisint, vien prisiminus žmogišką 
silpnumą. Kad šiandien Dievo karalystei žemėje 

taip sunku, kaltinti tegalima kartais vien žy- 
miųjų Bažnyčios asmenybių klaidžius žingsnius. 
O jų nevieną rasime ir praeity ir dabarty. 

Kaip puikiai suklestėjo krikščionybė ir Baž- 
nyčia pirmaisiais amžiais — po didžiųjų perse- 
kiojimų! Kaip, palyginti, trumpu laiku visa 
Europa buvo laimėta Kristui! Koks tai laimė- 
jimas, tokį margą tautų mišinį sutraukti vienon 
tautų šeimon; naujai, krikščioniška mintimi 
pertvarkyti tautų valdžias, įstatymų leidimą, 
miestus, ekonomines bendruomenes, mokslą ir 
tautų teises! Koks užsidegimas už tikėjimą 
pagaliau kryžiaus karuose! Riterių ir šventų 
karalių pasauly! Kokios didingos asmenybės 
iškilo visose Bažnyčios srityse: tarp teologų 
ir poetų, tarp filosofų ar architektų, tarp juristų 
ir karvedžių, tarp krikščioniškojo tobulumo did- 
vyrių ir artimo meilės angelų! 

Kaip gerbiama ir kaip įtakinga buvo Baž- 
nyčia valdoma didžiųjų popiežių ankstyvaisiais 
viduramžiais. 

Bet paskui: kaip gilius plyšius įskėlė Dievo 
valstybės pastate nesutarimai, partijų rietenos, 
garbės troškimas, nerūpestingumas ir supasaulė- 
jimas! Kaip veržėsi jau beveik nuo pat pradžių 
prieš Kristaus vienybės įstatymą suskilimai, 
herezijos, kietasprandiški užsispyrimai savo idė- 
jose ir t. tt — pradedant nuo burtininko Si- 
mono, gnostikų, manichėjų pirmaisiais amžiais, 
paskui nuo vidurinių amžių herezijų ir Rytų 
schizmos, — iki tikėjimo suskaldymo Vakaruose 
ir iki dabarties religinių kovų ir sektų, sektelių! 
Kaip nublukdavo dažnai tikėjimas, puldavo 
dora ir drausmingumas, — kartais net ir vie- 
nuolynuose bei klebonijose, — koks supasau- 

lėjimas įsiverždavo tarp Bažnyčios tarnų, net 
tarp aukščiausių viršūnių! 

Ne visuomet tarp Bažnyčiai vadovaujan- 
čiųjų būdavo tinkami žmonės tinkamose vietose. 
Tūli įsilaižydavo arba įsipirkdavo į atsakomin- 
gas Bažnyčios vietas, visai nė nenujausdami, 
kiek žalos jai pridarys savo netinkamumu. 
Kitus vėl pasauliniai galiūnai ten įbrukdavo, 
norėdami, kad silpni vadai nusilpnintų Bažny- 
čią ir kad ji patektų negarbingon žemiškų, poli- 
tiškų tikslų tarnystėn. Vyskupų ir abatų vietos 
kurį laiką regis tik tam ir tebuvo, kad aprūpinti 
šiltomis vietomis kilminguosius, kad atlyginti 
politiniams pakalikams. Net pats popiežiaus 
sostas per ilgus šimtmečius negalėjo būti lais- 
vai užimtas; ne tinkamos savybės, bet pasau- 
linių valdovų intrygos nuspręsdavo, kam turi 
būti pavesta visos pasaulio Bažnyčios vyriau- 
sioji priežiūra. Dažnai ilg4 laiką bažnytiniam 
gyvenimui vadovaudavo pamaldžios iškamšos, 
kartais net visai niekam vertos asmenybės. Taigi, 
visai nenuostabu, kad įsibraudavo ir piktybių, 
kad klaidos ir apsileidimai kraute krovėsi ant 
šventų vietų. Tokiu būdu Bažnyčios skurdas 
augo iš metų į metus. Mat, kiekvienas apsilei- 
dimas padėdavo priešui įsiskverbti pirmyn, 
nusilpnindavo Bažnyčios pozicijas ir dvigubai 
apsunkindavo atgauti prarastas vietas. 

Tokiais atsitikimais būtų didelės vadų asme- 
nybės dar galėję išgelbėti, kaip kartą ankstes- 
niais laikais tokio Gregorijaus VII apdairumas 
ir šventa energija kad išgelbėjo puolusią Bažny- 
čios dorą ir drausmę ir pradėjo naują žydėjimo 
metą Bažnyčios jėgų išplėtojime. Tačiau priešų 
jėgos pataikydavo kaip tik tokius žmones pra- 

šalinti sau iš kelio, ir vadų vietoms kaip tik ir 
trūkdavo tokių retųjų asmenybių. 

Žmonės tai vis žmonės: savo žmogišką 
silpnumą jie įrodo šimtus kartų ir sunkiais, 
viską nulemiančiais laikais, kur tik tikri vyrai, 
tik nepaprastos asmenybės, žymiausi apaštalai 
galėtų išgelbėti Bažnyčią nuo sunkių nelaimių. 
Pagalvokim tik apiė tuos laikus, kai išsiveržė 
Rytų schizma, arba kai Islamas laimėjo pirmuo- 
sius savo žygius! Viena vienintelė klaida ker- 
šijo ištisiems šimtmečiams. Rytai perėjo schiz- 
mon. Taigi, nebebuvo nė kalbos apie bendrą 
kovą su Osmanais, ir Mažoji Azija, Egyptas — 
tos vietos, kur kadaise taip žydėjo Bažnyčia — 
amžinai užsidarė nuo krikščionybės. Geležinė 
siena iškilo ir prieš visus Tolimuosius Rytus, 
keletui šimtmečių pastojusi kelią misijoms į 
Persijos, Indijos, Kinijos ar Japonijos pusę. 

Arba prisiminkime tik tikėjimo skilimą 
Vakaruose. Iš pradžių tebuvo, regis, tik mažos 
klaidos ir išnaudojimai, bet iš jų susikrovė kal- 
nai, kurie atskyrė nuo Romos ir popiežiaus 
ištisas šalis. Regis, tik maži nerūpestingumai, 
bet jie netruko sudaryti tokios atmosferos, kad 
tereikėjo tik kibirkštėlės, ir užslėpta tulžis tarp 
apkartintųjų ir nutolusiųjų sprogo su tokiu bai- 
sumu, kad kuriam laikui parbloškė net pusę 
krikščionybės! 

O jansenistų ir galikanistų sumišimų metu! 
Tais dešimtmečiais, kai liberalizmas įsiveržė ir 
į bažnytinius sluoksnius; kai net ir tos šalys, 
kurios buvo palikę katalikiškos, nepastebimai 
atsisakė nuo bažnytinių ir popiežiui ištikimų 
tradicijų; kai viešasai gyvenimas pirmukart 
nusimetė krikščionišką charakterį ir — neapsei- 

damas be kruvinų ir nekruvinų sumišimų — 
prasiveržė į šiandienines, bekonfesionalines 
valstybes! 

Kodėl Dievas nesutrukdydavo tokių iškry- 
pimų? Čia Jo paslaptis. Dievas visur norėjo 
žmonėms palikti jų laisvą valią, kuri gali pa- 
krypti į netinkamas vėžes, nors dėl to skaudūs 
padariniai būtų ir pačiai Bažnyčiai. 

Žmogaus menkumas! Tiek kilnumo ir pa- 
guodos katalikų kunigystėj, tiek galybės ir 
palaimos — jei kunigystė tokia, kokios jos Kris- 
tus norėjo! Tikri, geri kunigai — tai saulė visai 
aplinkumai, tai papuošalas visai Bažnyčiai, tai 
šaltinis užsidegti už tikėjimą ir semtis moralinių 
Jėgų sau pačiam ir sau pavestiesiems. Tokių 
kunigų ir tikrumoje matome Bažnyčios istori- 
joje, tokių rodo visi laikai ir visos šalys! 
Neperdeda, kas sako, jog visos tos palaimos ir 
tų kultūros jėgų, kurias Bažnyčia davė žmoni- 
jai, pati didžioji dalis kilo iš kunigų. Jie buvo 
tikėjimo atstovautojai ir išlaikytojai, visų tautų 
misijonieriai, Europos mokytojai; jie buvo 
visais laikais — tebėra ir šiandien — ir mokslo 
srityje pačiose pirmutinėse eilėse. Tikįs katali- 
kas žiūri į savo kunigą su tokia pagarba ir meile, 
kokios neparodys niekam kitam ant žemės, 
sąžinės reikaluose kreipiasi į jį su tokiu pasi- 
tikėjimu, kokio neturės nė tikrai ' motinai. 
Tikras kunigas ir patsai esti apimtas šventos 
baimės savo pašaukimo didumo ir jaučia savo 
sieloj tokį atsakomingumą, kad šis jį net prie 
žemės lenkia. 

Bet ar visi kunigai toki? Ar negali ir kuni- 
gas turėti sunkių pagundų, silpnų valandų ir 
savo silpnų pusių? Ar jam ne toks pat pavojus 
nupulti, kaip kitiems? 

Viešpats norėjo, kad būtų taip. Žinoma, | 
Jis padeda kunigui ypatingomis pašaukimo ma- 
lonėmis, bet Jis nežadėjo stebuklų jam apsaugoti 
nuo visų klaidingų žingsnių. Taip, lyg norė- 
damas, kad mes niekuomet ateity nenustotu- 
mėm pusiausvyros dėl silpnų kunigų, Jis leido, 
kad vėl iš savo besitveriančios Bažnyčios pir- 
mųjų tarnų vienas jį išduotų, o antrasai — visų 
išrinktinis — persekiojamas Jo iš silpnumo 
išsigintų! Kokia išvada iš viso (07 Ogi, kad 
kunigų pareigos vis tiek šventos, nors kunigai 
būtų ir niekam verti, ir kad katalikų kunigystei 
skirta, nuolat bekovojant su savomis, žmogiš- 
komis silpnybėmis, sukurti tuos stebuklus, kurie, 
nežiūrint ir liūdniausių iškrypimų, liudys, kad 
kunigystė buvo ir bus Dievo karalystės pa- 
puošalas. 

Žmogiškos klajonės ir nukrypimai! Jų ne- 
stinga ir paprastų tikinčiųjų tarpe. Argi dėl 
jų Bažnyčia nebūtų šventa? Ne! Nes šiaip ar 
taip begalinė daugybė tikinčiųjų rodo, kad jų 
tarpe daugiau gera, kaip bloga, o, antra vertus, 
tenka pabrėžti, kad kiekvienas ar jis būtų ku- 
nigas, ar paprastas tikintysis, — darydamas 
klaidingą žingsnį, elgiasi prieš Bažnyčios moks- 
14 ir nurodymus. Katalikas, negarbingai elgda- 
masis, nedorai gyvendamas arba artimą skriaus- 
damas, nedaro to Bažnyčios dėsniais sekdamas, 
bet juos peržengdamas. Taigi, lygiai taip keista 
ir neteisinga būtų primesti Bažnyčiai atsakomybę 
už jo nusikaltimus, kaip, sakysim, higienos tai- 
syklėms prikaišioti, kad žmonės nehigieniškai 
gyvena ir dėl to net žūva, arba pasmerkti vals- 
tybės įstatymus dėl to, kad blogi žmonės 
jų nesilaiko, arba, kad ir patys valdžios atstovai 
dažnai jais neseka. 

Visos šitos sunkenybės ir paraližuojančios 
aplinkybės turi padėti ne tik tam, kad mes, 
spręsdami apie blogybes Bažnyčios gyvenime 
būtume teisingi, bet ypač tam, kad, atidžiau 
įsižiūrėję, dar ryškesnėj ir skaistesnėj šviesoj 
pamatytumėm Bažnyčios vidinę jėgą ir jos die- 
viškąją pasiuntinybę. Nes juk nebūtų stebėtina, 
jei joje teveiktų tik angelai arba Šv. Dvasia; 
kaip tik dėl to ji tokia nuostabi, kad, susidė- 
dama iš silpnų, klystančių, nuodėmingų žmonių, 
vis dėlto nuveikia tokius stebuklus, skleidžia 
tiek palaimos ir pasiekia tokių tiesiog dieviškų 
vaisių! Ž 

Tiesūs žmonės, net ir garbingi nekatalikai 
šimtus kartų gražiausiais žodžiais pripažino šitą 
nepaprastą katalikų Bažnyčios didingumą, šitą 
gyvenimo būdą, kuriam lygių nėra ir negali 
būti. Net ir toki žmonės, kurie per visą gyve- 
nimą kreivai težiūrėjo į Bažnyčią, rasdavo kar- 
tais jai ir jos darbams giliausio pripažinimo 
žodžių. Gi tiems katalikams, kurie nuolatos 
vidiniu gyvenimu jaučia Bažnyčią, kurie gali 
kasdien savo troškulį iš jo gausių malonių šal- 
tinio atgaivinti ir sau jėgos pasisemti, kurie per 
liturgiją ir askėzę, per maldą ir Eucharistiją, 
per Mariją ir šventuosius sujungti artimiausiais 
ryšiais su Kristumi, — tiems nereikia daug 
aiškinti apie Bažnyčios grožį, didingumą, mei- 
lumą ir vaisingumą. Jiems belieka tik tas klau- 
simas: kaip elgtis, kas daryti, kad savo pažinimą 
ir susižavėjimą Kristaus karalyste žemėje galėtų 
paversti darbais. 

4. Karalystės vaikai 


Pirmutinė mūsų pareiga Dievo karalystėj 
žemėje yra karšta meilė, branginimas ir dėkin- 
gas prisirišimas. 

Mes tikintieji katalikai turėtumėm niekuo- 
met nebūti liūdni ir nusiminę. Juk mums pri- 
klauso ta laimė, kuri mus kiekvieną dieną 
turėtų pripildyti džiaugsmo ir dėkingumo, 
nežiūrint į visus skausmus ir visus mėginimus. 
Juk mes Dievo karalystės vaikai, išrinkti ir 
pašaukti gyventi bendru, dvasią keliančiu ir 
palaimą nešančiu gyvenimu su mistiškuoju 
Kristaus kūnu, pašaukti dalyvauti jo didybėj 
ir dieviškume, jo tyrume ir antgamtiškam 
turtingume. 


Mažiau isąmoninti katalikai kartais galvoja, 
kad tikra našta, kam jie turi priklausyti Baž- 
nyčiai, statančiai savo nariams tokių aukštų 
reikalavimų savo mokslo dėsniais, savo dogmo- 
mis ir morale. O kaip lengva kitų tikėjimų žmo- 
nėms — mano jie. Gal kartais jie net gėdijasi, 
kam juos priskaito prie tos religinės bendruo- 
menės, kuri iš visų labiausiai užpuldinėjama, 
kaltinama, net koliojama ir spaudžiama. Jie 
neatkreipia dėmesio, kad šie ženklai rodo Baž- 
nyčios aukštumą, 0 ne žemumą! kad gryna 
Dievo dovana, jog ji mus, sujungdama su 
mistiškuoju kenčiančio Išganytojo kūnu, padaro 
tikraisiais sekėjais benešančio kryžių Kristaus. 
Jeigu mūsų Bažnyčios niekas nepersekiotų, tai 
ji būtų kaip tiktai netikra Bažnyčia, o ne Kris- 
taus Bažnyčia. 


Bet kaip tiktai dėlto, kad žinome, jog Baž- 
nyčia Kristaus Sužadėtinė ir Dievo karalystė 

žemėje. turi mums katalikams būti tikrai skau- 
du. kad taip daugelis žmonių tebestovi toli nuo 


yčios arba tebežiūri į ją su didžiausiu nepa- 
sitikėjimu ir nedraugiškumu. To dėlei mes turim 
visko griebtis, kad tik Bažnyčią geriau pažintų, 
kad tik išnyktų nieku nepagrįstas nusistatymas 
prieš ją, klaidingos sąvokos ir kad tik greičiau 
ateitų į ją tie, kurie šiandien nieko apie ją nežino 
arba visiškai jos nemyli. Mums nevalia pasi- 
tenkinti savu pamaldumu, savu stengimusi į 
dorybes, per daug — beveik išimtinai — tik 
težiūrėti į savo vidų, visai abejingai nesirūpi- 
nant mus apsupančių žmonių likimu. 

Mums visiems turi rūpėti Dievo karalystės 
gyvenimas ir platinimas, nė vienam nevalia 
dangstytis klaidingu nusižeminimu, kovos bijo- 
jimu ar ramybės meile ir pasitenkinti tik neveik- 
lia iš šalies žiūrinčio dalimi. 

Viešpats reikalauja iš savųjų, kad jiems, 
kaip ir Jam pačiam, būtų skaudu, jog permaža 
darbininkų Jo pjūčiai. Apaštališkai rūpinda- 
miesi Jo karalyste ir sielų gelbėjimu, mes paro- 
dome Dievui didžiausi dėkingumą, padarome 
Jo karalystei žemėje daugiausia garbės ir savo 
artimui didžiausios geradarybės. 


Juo labiau mums pritinka šis apaštališkas 
užsidegimas, nes šiandien dar tebėra šimtai 
milijonų žmonių, kurie nieko nežino apie Dievo 
karalystę ir neina išganymo keliu. Kas iš jų 
bus anam gyvenime? Kaip jiems pasiekti am- 
žiną laimę? 

Tiesa, Dievas gali juos savo gailestingumu 
ir visagalybė taip nepaprastu, mums visai neži- 
nomu būdu apšviesti, galbūt paskutiniame jų 
gyvenimo akimirksny jiems apsireikšti ir taip 

priversti prie noro išpildyti Jo valią — taigi ir 
priimti krikštą — ir prie tobulo gailesčio. 

Tačiau šiaip ar taip daug lengviau ir tikriau 
tapti išganytam priklausant prie Bažnyčios, 
negu kiekvienu kitu keliu. Todėl turim visoko 
griebtis, kad visi žmonės kaip galima greičiau 
pasiektų Bažnyčią ir. tuo būdu pilną tiesos 
pažinimą. 

* * 
* 


Šventoji Bažnyčia. kilmingoji, vienintele 
Išganytojo Sužadėtine! Kaip reiktų tave šlo- 
vinti, mylėti, branginti už visaką labiau! Kaip 
džiaugsmingai turėtum ligi paskutinio savo 
gyvenimo akimirksnio susižavėję ir užsidegę 
dirbti tavo gynimo, platinimo ir rėmimo dar- 
bą! Kaip apgailėtini tie žmonės, kurie tavęs 
nepažįsta ir nemyli, kurie tavęs nepripažįsta, 
šmeižia ir persekioja! Išskleiski viršum visos 
žemės savo rūpestingos, mylinčios ir atleidžian- 
čios motinos rankas ir veski mus visus: artimus 
ir tolimus, savo vaikus ir savo priešus — visus 
prie Kristaus ir prie amžinos laimės! 

TTL IA 


Nes 


Vienas dviejų pasaulių 
Valdovas 


1. Valdovų Valdovas 


Dievo karalystės Valdovas — Kristus. Jis 
dar vadinas ir pasaulio Valdovu, nes Jis yra 
Dievas, kurs atėjo į šį pasaulį atpirkti žmoni- 
jos. Šituo savo žygiu Jis ypatingu būdu pagerbė 
dangiškąjį Tėvą ir kartu atnešė žmonijai palai- 
mą. Jis vadinamas ir Bažnyčios Valdovu, nes 
Bažnyčia — tai ne kas kita, kaip Jo įsteigta, 
nuo jokios žemiškos galybės nepriklausanti 
karalystė, kurios tikslas vesti žmones išganyman. 

„Valdovas“? Jam pritaikintas šitas garbės 
titulas atrodo toks menkutis, kad jokiu būdu 
negali išreikšti Dievo - Žmogaus orumo. Jo 
didybės šešėly dingsta visi žemės valdovai ir 
didžiūnai. Tik mūsų — žmonių atžvilgiu šitas 
Kristaus Valdovo titulas daug sako. Visas pa- 
saulis turi žinoti, kad jis yra dangiško Valdovo 
valdinys. Tačiau žmonija yra tokia naivi ir 
vaikiškai maištinga, kad ji mano galinti išsilais- 
vinti ir iš Vyriausiojo Valdovo valdžios. 

Kristus Dievo karalystės Valdovas žemėje! 
Koks didingas šis Valdovas! Visi žemės valdo- 
vai ir didžiūnai yra žmonės, pilni silpnybių ir 
ydų, kaip ir visi kiti mirtingieji. Teisių ir gar- 
bės atžvilgiu, tiesa, jie praneša kitus žmones, 
bet savo žmogiška prigimtimi jie niekuo nesis- 

kiria nuo paskutinio elgetos bei niekam verto 
valkatos. Ir Dievo akyse jie gali dar daug že- 
miau stovėti, negu menkiausias jų valdinys, jeigu 
jie gyvena ne pagal Jo valią. Žemės valdovų 
išmintis siaura, jų galybė menka, nepastovi. 
Šiandien sėdi soste, — rytoj kalėjime, karste... 

Tuo tarpu visai kitoks mūsų Valdovas 
Kristus! Jis Valdovas nuo amžių, pirmas ir 
visų galingiausias; ne atsitiktinai patekęs į sostą, 
bet savo dieviškų teisių dėka. Jis vienas visa- 
žinąs, neklaidingas, visagalis, nemirtingas, nenu- 
galimas. Žemiškieji karaliai, su Juo palyginus, 
tik šešėliai, 

Žemės valdovų galybė remiasi žmonių 
sukurtais įstatymais ir istorijos eiga. Kai tik 
šitie pagrindai pašlyja, kai pasikeičia laikai, 
tada griūva žemės galiūnų sostai, užleisdami 
vietą kitiems naujų idėjų nešėjams, 

Mūsų Valdovas Kristus remiasi ne jėga ir 
ne žemiškais žmonių interesais. Kad galėtų 
valdyti milijonus savo valdinių, Jam nereikia 
nei kardo, nei pinigų. Jo karališkasis sostas 
Pagristas dvasine jėga, t. y. tikėjimu Dievo 
apreikštom tiesom, meile Nukryžiuotajam Die- 
vui - Žmogui ir Jo valdinių idealizmu, kylančiu 
iš Jo paties visagalybės. 

Jis turi asmeniškų reikalų su kiekvienu iš 
savo valdinių; Jis juos visus pažįsta, žino inty- 
miausius jų širdies troškimus „ir nori, kad ne 
tiktai Jo klausytų, bet kad ir mylėtų Jį už viską 
labiau pasauly. Jis myli visus, labiau negu že- 
miškas valdovas, labiau nėgu tėvas ar motina 
savo vaikus. Šitą meilę žmonijai Jis patvirtino 
savo mirtimi. 

Koks nepaprastas šitas mūsų Valdovas! 

Kas atvira širdimi ir sveiku protu įsigilina 
į Evangeliją, tas negali nesusižavėti Kristaus 
asmenybe! Tas Jos paprastumas ir nuolanku- 
mas iš vienos pusės, iš kitos gi pusės tas bega- 
linis iškilimas virš visų žemės genijų. 

Jo karališkoj valdžioj gamtos jėgos, svel- 
kata ir iigos,. gyvenimas ir mirtis. Su kokiu 
ukiumu Jis kaiba apie savo preegzistenciją, 
apie savo buvimą prieš pasaulio sutvėrimą, 
apie savo paslaptingą uniją su dangiškuoju 
1.vul Apic paskutinį teismą, kuriame Jis spręs 
visų žmonių galutinį likimą, apie amžinąjį užmo- 
kestį ir bausmę!.. 

Daugelis moderniųjų menininkų vaizduoja 
Kristų per daug švelnų, sentimentalų. Šitoks 
Kristaus supratimas yra toli gražu nepilnas ir 
vienašališkas. Tiesa, pagrindinis Jo Širdies 
bruožas yra meilė, galinga, visą pasaulį apimanti. 
Bet ši dieviška meilė turi rimtą, karališką toną. 
Jis mylėjo žmonės ne saldžiais žodžiais, bet 
veiksmais, herojiškais darbais. Finalas šitos 
meilės, — Jo mirtis Golgotos kalne. 

Kiekvienas Kristaus žygis yra karališkas! 
Kiekvienam Jo žody, kiekvienam pamokyme 
bei perspėjime glūdi amžina tiesa ir nepasiekia- 
mai aukšta Jo dvasios didybė. Vienu kitu saki- 
niu Jis atremia klastingų priešų priekaištus ir 
atidengia viešumai jų niekšiškus planus. Savo 
pamoksluose Jis kiaurai peržveigia klausytojų 
sielos gelmes ir todėl kiekvienas Jo žodis, kaip 
gaivinanti pavasario saulės šviesa, patraukia į 
save minių širdis. „Dar niekas iki šiolei taip 
nekalbėjo, kaip šis“, pripažįsta nuginkluoti 
priešai. Tą patį kartoja ir skeptiškai nusiteikęs 
dvidešimtojo amžiaus žmogus, kai jau nebegali 
atspėti šito neišvengiamo sfinkso įmintos mįslės. 

Iš tikrųjų, dangus ir žemė praeis, bet Jo žodžiai 
liks amžinai. Ir Kristaus karalystės priešai iki 
šių dienų dar tebeminta tiesos trupiniais, kurie 
anuomet nukrito nuo Jo stalo; tos mintys, ku- 
rias Jis prieš du tūkstančiu metų paskleidė po 
pasaulį. paliko žmonijoj neišdildomų žymių. 
Jos paveikė net tų žmonių protus, kurie apie 
antgamtinį gyvenimą nieko nenori girdėti. 

Kristus meilės Valdovas. Visas Jo žemės 
gyvenimas praėjo nuolatinėj meilės tarnyboj. 
Tamsybėj klajojantiems apšviesti, nuliūdusiems 
paguosti ir nusidėjėliams gelbėti Jis negailėjo 
nė didžiausių aukų. Nepailstamai mokė savuo- 
sius, teikė visokeriopą pagalbą pagalbos reika- 
lingiems, visur buvo nuolaidus ir gailestingas, 
kur tik matė bent kibirkštėlę geros valios. Jis 
tapo draugu nusidėjėlių, nupuolusių ir visų pa- 
niekintų; žydų ir pagonių, didžiūnų ir elgetų, 
suaugusių ir vaikų. Niekam Jis negailėjo savo 
Širdies šilimos. Kaip garbingai Jis užtaria nu- 
puolusią moterį, kurią viešosios doros sargai 
buvo pasiruošę mirtimi nubausti. O, kaip užjau- 
čiančiai Jis elgiasi su Lozoriaus seserimis, su 
Naimo našle, su nusikaltėliu ant kryžiaus ir su 
savo pirmuoju vietininku Petru! Savo karalystės 
pagrindan Jis padėjo meilės įstatymą ir šį įsta- 
tymą Jis pirmas savo pavyzdžiu įgyvendino. 
Iš tikrųjų, niekas taip žmonių nemylėjo, kaip 
Jis. Jis buvo įkūnyta Dievo Meilė! 

Kristaus ir mirtis karališka. Išoriniu atž- 
vilgiu atrodo bejėgis, kūnu ir siela suvargęs, 
be garbės, visų paniekintas, nuo niekšų smūgių 
krauju pasruvęs, ir galop prikaltas prie kryžiaus, 
kaip didžiausias nusikaltėlis. Tačiau ir šį sun- 
kiausį savo žemiškojo gyvenimo momentą Jis 
išlaikė vidinę laisvę ir karališką orumą. Niekas 

negalėjo atimti Jam gyvybės. jeigu Jis pats 
nebūtų norėjęs. Kristus mirė laisva valia ir 
todėl Jo mirtis yra didžiausias įrodymas Jo 
meilės žmonijai. 

Kad ir kentėjimų jūroj paskendęs, Kristus 
pasiliko — žmogiškai tariant — didvyris, kuriam 
kentėjimai nesudrumstė sielos ramybės. Dievo 
ir žmonių aplėistas, tiesiai Jis eina pradėtuoju 
keliu iki galo, nė kiek nesiskųsdamas savo sun- 
kia dalia, bet vien tik kitais rūpindamasis. Jis 
galėjo tuoj po nukryžiavimo pakviesti mirtį, 
kad padarytų galą skausmams ir paniekinimams. 
Tačiau Jis to nedarė. Atsisakęs nuo bet kurio 
gerų žmonių patarnavimo, tris ištisas valandas 
su didvyriška drąsa Jis žiūrėjo mirčiai į veidą. 
Taip galėjo kentėti ir mirti tik tas, kuris žinojo, 
kad Jis yra Dievas! 

Karališka ir Jo pergalė. Iš numirusių pri- 
sikėlimu Jis dar kartą prieš apaštalus ir visą 
pasaulį patvirtino savo dievybę ir aiškiai įrodė, 
kad Jis yra gyvenimo ir mirties Viešpats! Išvyk- 
damas iš šio pasaulio Jis atvėrė amžinojo gyve- 
nimo vartus ir mes nors trumpą akimirksnį 
galėjome pažvelgti į amžinosios palaimos šalį. 
Dabar Jis sėdi Tėvo dešinėje; iš ten dar kartą 
ateis teisti pasaulio ir tų, kurie nuo Jo nusigręžė, 
kurie Jį šmeižė ir persekiojo. Į šį teismą turė- 
sime stoti ir mes, Jo teisieji ir — aš! 

Koks bus mano pirmas viešas susitikimas 
su Juo? 

Z. Kristaus karalystės santvarka 


Ne tik Jėzaus asmenybė, bet ir visa Jo 
veikla yra karališka. 

Jis atėjo į mūsų žemę steigti tiesos, šviesos 
ir taikos karalystės. Į jos piliečius buvo pa- 
kviesti visi atpirktieji bei pašauktieji amžinai 
palaimai. Visi tie, kurie laikinojoj tėvynėj jau 
gali didžiuotis ir džiaugtis dieviškąja tėvainyste. 
Šitos karalystės pamatan Jis padėjo meilę, kaip 
vyriausį įstatymą. Visa, kas negera, nekilnu, 
kaip neapykanta, kerštas, nesantaika, Kristaus 
karalystėj neprivalo rasti vietos. Visi jos pilie- 
čiai turi būti tarp savęs broliai, vieno tikėjimo, 
vienų pažiūrų žmonės, sujungti bendrų idealų 
ir ateities vilčių, žodžiu, vieno milžiniško kūno 
nariai. Jiems lemta naudotis dieviškuoju maistu, 
gydančiu žmones nuo sunkiausių sielos ligų ir 
ruošiančiu juos tobulesniam gyvenimui. 

Tačiau ir idealioj Kristaus karalystėj, kol 
jos piliečiai atlieka žemės kelionę, nestinga nei 
vargų, nei rūpesčių. Priešingai, kryžiai ir kan- 
čios yra jų garbingo pašaukimo būdingos žymės. 
Bet šitos kančios tikėjimo ir malonių šviesoje 
krikščioniškai žmogaus asmenybei neša daug 
naudos. Ir pasauliškai nusiteikusių žmonių 
opozicija — visokia neapykanta ir kruvini per- 
sekiojimai — prieš Kristaus karalystę aiškiai 
įrodo jos dievišką kilmę ir kartu pina paskiriems 
jos nariams ir visai Bažnyčiai gražiausią garbės 
vainiką. Jau greit sukaks du tūkstančiai metų, 
kaip Kristus įsteigė savo karalystę žemėje. Nuo 
to laiko nesuskaitoma daugybė žmonių priėmė 
šios karalystės pilietybę ir čia jie rado laimę, 
taiką ir pasiekė aukštą tobulybės laipsnį. Nesu- 
skaitoma daugybė šitos karalystės narių pasiekė 


117 


tokį žmoniškumo ir šventumo laipsnį. kokio 
pasaulis nė įsivaizduoti negali! Tai yra tikri 
Kristaus karalystės aristokratai — šventieji! 
Be to, daugelis čia palengva nugalėjo savyje 
tamsybių galybę: nuodėmę. Jie turėjo iškovoti 
sunkią kovą; dažnas jų neišvengė skaudžių žaiz- 
dų. bet pagaliau vis dėlto laimėjo ir įžengė į 
amžiną išgelbėtojų žemę. 

Kristaus karalystę nuolat puola priešai iš 
visų pusių. Jai sugriauti jie naudoja visas pa- 
tamsių galybes. Melas. šmeižtas, šetoniškai 
gudri propaganda, kumštis, kardas ir dar daug 
kitų šios rūšies ginklų be paliovos veikia priešų 
fronte. Dar ir šiandien visose pasaulio šalyse 
upeliais sruvena teisiųjų kraujas. Kristaus kara- 
lystei paskelbė karą ir pasaulinės valdžios vyrai 
ir universitetai ir visokie socialinės gerovės 
agentai. Vieni tvirtino, kad šios rūšies kara- 
lystė neturinti egzistencijos teisių, kiti neigė 
jos kultūrinius nuopelnus, treti griovė jos ideo- 
loginį pagrindą. Vienur jos pionieriams buvo 
uždarinėjamas kelias į liaudį. į mokyklas, kitur 
buvo atiminėjamos jos veikimo priemonės: nu- 
savinami turtai, uždaromos mokyklos, susprogdi- 
namos bažnyčios. Šitoj kovoj „pasaulio vaikai“ 
pasižymėjo tikrai nepaprasta gudrybe. Jie api- 
pynė Bažnyčios įstaigas ir jų tarnus painiu var- 
žančių įstatymų tinklu ir tokiu būdu stengėsi 
nuslopinti jos veiklą. Netvarka, dorinis pašli- 
jimas, socialinės neteisybės, tarpusavė neapy- 
kanta ir kruvinos skerdynės buvo šios kovos 
padariniai. Aiškiai matėsi, kad, pašalinus iš 
gyvenimo Kristų, galima labai lengvai viską 
griuvėsiais paversti, bet jau nebeįmanoma atsta- 
tyti. Tačiau „pasaulio vaikai“ iš istorijos bū- 

vyje padaiyių klaidų nepasimokė. Dar ir šian- 
dien jie nenori, kad „šitas Žmogus juos valdytų“. 

Jau devyniolika šimtmečių sukako, kaip 
krikščionybė keliauja savo žemės kelionę. Iš 
visų pusių puolama, sužeista ir krauju pasru- 
vusi, bet didinga ir nenugalima! Pabaisa tam- 
sybių sūnums, — išganymo ir palaimos karalystė 
geros valios žmonėms. 

Pats Kristus yra Centras ir Širdis šitos žemėj 
įsteigtos, bet nežemiškos karalystės. Jis teikia 
kiekvienam jos nariui gyvybę palaikančių jėgų 
ir energijos herojiškiems žygiams. Be Jo tie- 
sioginės pagalbos neįmanomas būtų atsparus 
tikėjimas, kankinių drąsa, apaštalų ir misijonie- 
rių uolumas ir nekaltas Dievo ir artimo tarny- 
bai pasišventusių žmonių gyvenimas. Kiekvie- 
nas kilnus mūsų širdies troškimas, kiekvienas 
šventas pasiryžimas, kiekvienas meilės ir pasiau- 
kojimo žygis yra vaisius Kristaus malonių, ku- 
rios nuolat veikia pačiose mūsų sielos gelmėse. 

Kaip natūralinėj regimo pasaulio santvarkoj 
milžiniški dangaus kūnai susideda iš nepaprastai 
mažų dalelių elektronų, taip ir beribė antgamti- 
nio gyvenimo visata: kiekvieno žmogaus sielos 
ir Bažnyčios istorija yra ne kas kita, kaip nuola- 
tinė, kartais beveik nejaučiama, gausių malonių 
srovė, plaukianti iš Kristaus-Valdovo Šv. Širdies. 

Kokia laimė būti piliečiu šios dieviškos 
karalystės, kur pats pasaulių Kūrėjas — Galy- 
bių Dievas — rūpinasi kiekvienu savo valdiniu! 


3. Dieviškojo Valdovo tarnyboje 


Kristus Valdovas kviečia visus, kad savano- 
riais stotume Jo tarnybon. Išorinės prievartos Jis 
nevartoja, bet palieka žmogui laisvę apsispręsti. 


119 . 


Kristaus Valdovo kvietimas stoti Jo tar- 
nybon turi dvi sąlygas: pirmučiausia mes patys 
turim Jam visiškai pasiduoti ir tada jau eiti su 
Juo pasaulio užkariauti. Antroji sąlyga be pir- 
mosios yra neįmanoma. Tuo tarpu pirmąją 
išpildžius, antroji savaime iš pirmosios išplaukia. 

Taigi, mes turime Kristui Valdovui visiškai, 
be jokių rezervų priklausyti! Jis nori, kad mes 
savo širdyje paruoštume Jam sostą; dar dau- 
giau: Jis reikalauja iš mūsų gyvos meilės ir vi- 
siško Jam atsidavimo. 

Ir kas gi norėtų vieną ar antrą iš šitų Jo 
pageidavimų atmesti? Kas daugiausia turi tei- 
sių į mūsų meilę? Kas yra didesnis ir meilės 
vertesnis už Jį? Kas tiek daug mums gera pa- 
darė, dėl mūsų kentėjo? Ar gali kas be Jo 
padaryti mus visiškai laimingus? Kas nuo Jo 
atsitraukia, tas atsitraukia nuo laimės, nuo švie- 
sos, nuo tiesos ir gyvenimo šaltinio. 

Jam tarnauti ir Jį mylėti, — tai reiškia: 
sueiti su Juo į artimą, asmenišką santykį, tapti 
Jo draugu, būti pasirengus dėl šitos dfaugystės 
viską aukoti. Jam tarnauti, — tai reiškia: Jo 
akivaizdoj veikti, niekur nuo Jo nenutolti, malda, 
dažnu sakramentų priėmimu ir nuolatiniu savo 
asmenybės tobulinimu stengtis vis labiau ir 
labiau su Juo susivienyti. Jis turi būti mūsų 
visų minčių ir ilgesių centras, mūsų paguoda, 
mūsų geriausias draugas. 

Šitaip pasiruošę, mes jau galim drąsiai 
stoti į Jo karalystės kūrybinį darbą žemėje. 
Daugelis žmonių Jo visai nepažįsta, daugelis Jo 
nekenčia ir skelbia Jam viešą kovą. Daugelis 
vadina save Jo sekėjais, bet tikrenybėje jie nėra 
toki. Nors; tiesa, dar nešioja krikščionies vardą, 
tačiau praktikos gyvenime juos tenka priskirti 

prie Kristaus priešų. Kristus Valdovas nori 
visus įjungti į savo karalystę ir tuo būdu pada- 
ryti juos amžinųjų vertybių dalininkais. Šitam 
tikslui pasiekti Jis pageidauja mūsų bendradar- 
biavimo. Todėl labai daug pareis Jo karalystės 
klestėjimas ir nuo mūsų pastangų. Ir kas neno- 
rėtų prisidėti prie šito garbingo žygio? Ar begali 
būti didesnis dalykas, kaip, pildant Išganytojo 
troškimą, rodyti žmonėms aukščiausios laimės 
kelią? 

Kiekviena gyvenimo aplinkybė ir kiekviena 
diena teikia tam pakankamai progų. Mums 
belieka tik atmerkti akis, atverti širdį ir nevengti 
darbo. Šiandien visur reikia apaštalų. Dvasi- 
nis žmonių skurdas tiesiog šiurpus, ir kukalių 
sėkla, kurią pasėjo piktasis priešas, labai našiai 
leidžia savo daigus. Religinis indiferentizrmas 
ir dorinis pašlijimas lyg maro liga žudo sielas. 
Norint šitą marą sulaikyti, reikia ne tik suaugu- 
sius, bet ir vaikus išauklėti narsiais kariais. 
Drąsus žodis, paraginimas į gera, pamokymas 
suklaidintų. tikras krikščioniško gyvenimo pa- 
vyzdys ir apaštališka malda čia gali nešti nuos- 


tabių vaisių. 
Šitam reikalui mes dar turime organizuotų 
pastoracijos priemonių: liturgines apeigas, 


pamokslus, įvairių rūšių spaudą. Gerai organi- 
zuotas ir sąmoningas pasaulionių apaštalavimas, 
turint rankoj tokias galingas priemones, gali 
atnaujinti tamsybėj skęstančio pasaulio paviršių. 

Tikras apaštalas stovi visai arti Kristaus. 
Jo idealizmas ir visas dvasinis nusiteikimas ati- 
tinka Kristaus idealizmą ir troškimus. Toks 
žmogus kartu su savo Mokytoju giliai sieloje 
jaučia, kad pjūtis labai didelė ir skubi, bet dar- 
bininkų maža. Jo maldoje „teateinie tavo kara- 

lystė“ nėra tušti žodžiai, bet gilus, nuoširdus 
troškimas, jo kasdienio gyvenimo programa. 

Tokiam žmogui niekas neteikia tiek malo- 
numo ir pasitenkinimo, kaip uolus bendradar- 
biavimas plečiant Dievo karalystę žemėje. Jis 
nepasitenkina vien išoriniu bei daliniu laimėjimu, 
bet nuolat stengiasi savo darbo barą sielų gelbė- 
jimo darbe išvaryti iki galui. Jis nelaiko savęs 
galutinai apsiginklavusiu šventam karui, bet be 
paliovos vis tobulinasi, lavinasi, skaito, studi- 
juoja apaštališkojo darbo planus, nesipriešinda- 
mas priima sveiką kritiką ir nenusimena dėl bet 
kurio nepasisekimo. Garbės troškimas ir pavy- 
das jam svetimi dalykai. Jis džiaugiasi kiekvienu 
laimėjimu, vis tiek ar tai būtų jo, ar kitų kovos 
draugų nuopelnas. Tikro Kristaus apaštalo 
gyvenime jo darbų teigiami vertinimai bei pagy- 
rimai stovi paskutinėj vietoj. Nesusipratimai ir 
visoki nemalonumai nenublaškia jo nuo siekia- 
mojo tikslo, nes jis vadovaujasi dėsniu, „kad 
tik būtų skelbiamas Kristus“. Kiekviena diena, 
užpildyta apaštališkais darbais, jį džiugina: tuo 
tarpu nepanaudotos šitam tikslui progos ji liūd- 
nai nuteikia. 

Jeigu Kristaus Valdovo tarnyboje būtų daug 
tokių karžygių, tai Jo karalystė ir apskritai žmo- 
nijos gyvenimas kitaip atrodytų! 

Viešpatie, kodėl mes tavo tarnyboje tokie 
neveiklūs esame, be ryžtingumo, per daug mėgstą 
patogumus?! 

Jėga silpnybėje 


1. Smukimo žymės 


Kas atidžiai stebi Bažnyčios istorijos eigą, 
tas ne kartą klausia, ar Dievo karalystės skel- 
bimas turėjo prasmės. Ar nebūtų daugiau pa- 
grindo kalbėti apie krikščionybės nevaisingumą? 
Ar įvairūs ženklai nerodo, kad Bažnyčios ener- 
gija yra išsisėmusi ir jos vaidmuo jau baigtas? 

Kiekvienas krikščionis, kuris atidžiau apsi- 
dairo pasaulyje, suranda dalykų, kurie jį nutei- 
kia pesimistiškai. Jau beveik du tūkstančiai 
metų, kai krikščionybė įsteigta, o vis dėlto du 
trečdaliai pasaulio tebėra nekrikštyti. Bet ir iž 
likusio trečdalio yra daug klaidatikių, išstojusių 
iš Bažnyčios. Net katalikų tarpe tiek daug 
blogybių ir pralaimėjimų. Štai turime kultūrą, 
kuri nori visiškai nutraukti ryšius su Dievu ir 
Bažnyčia. Visą socialinę „santvarką“ greičiau 
galima pavadinti socialine netvarka, iš Kurios 
tiek daug nuodų trykšta. Dar neseniai praūžė 
baisusis karas su dar baisesniais padariniais, 
ekonominiu karu ir badu. Visur viešpatauja 
moralinis palaidumas, kuris yra nuolatinis pasi- 
tyčiojimas iš krikščionies vardo. Spauda, litera- 
tūra, teatras ir kinas, mados ir poelgiai, — 
viskas tokio stiliaus ir rūšies, kokia yra galima 
tik tuose sluoksniuose, kuriuose krikščioniškas 
jausmas yra visiškai išblėsęs. 

Ar negyvename tiktai liūdnus mirštančios 
Dievo karalystės žemėje laikus? 

Kaip nuo Bažnyčios ir krikščionybės nutolo 
visuomenės gyvenimas! Kaip maža krikščioniš- 
kų principų ir Bažnyčios nuostatų beboja parla- 
mentai, vyriausybės, valdžios įstaigos ir viešoji 
opinija. Kadaise kunigaikščiai laikė savo gar- 
bės dalyku rėmti Bažnyčią ne tik savo krašte, 
bet ir misijų kraštuose. Šiandien Bažnyčia 
deda heroiškas, bet kai kuriais atžvilgiais ir 
nevaisingas pastangas skelbdama Evangeliją 
stabmeldžiams, o „krikščioniškos“ valstybės dėl 
jos darbo tik pečiais trauko. Dar daugiau, kaip 
tik „krikščioniškieji“ Vakarai Azijos ir Afrikos 
tautoms neša naują europišką stabmeldybę. 

Net ir iš vidaus Bažnyčia atrodo šiandien 
gerokai susilpnėjusi. Ji turėjo priprasti šaltai 
žiūrėti į visus nuostolius. Tuo metu, kai Baž- 
nyčios priešai yra nepaprastai judrūs, kai bedie- 
vių sąjūdžio apaštalai visur sukinėjasi, tarytum 
krikščionybė būtų nesąmonių, naivumo ir pra- 
simanymų mišinys, kai kurie Bažnyčios atstovai, 


„dvasininkai ir pasauliečiai, gyvena ramiai ir 


patogiai, tarytum viskas būtų puikiausioj padėty. 
Maža ryžtingo gynimosi, nes nematoma tikrų 
pavojų. 

Kur dingo senoji, gyva, judri, laiminanti ir 
užkariaujanti krikščionybė? Pastoracijos ir misi- 
jų darbe tenkinamasi smulkmenomis, nevaisin- 
gais, iš dalies pasenusiais metodais. Energija 
eikvojama smulkiems reikalams, kai tuo tarpu 
didžiausios reikšmės uždaviniai lieka nepaliesti 
ir svarbiausios bei aktualiausios problemos lieka 
neišspręstos, nes maža žmonių, kurie jomis 
rimtai rūpintųsi. 

Didelių užsimojimų laikai, kokiais didžia- 
vosi tautų kraustymosi ir Pranciškaus Ksavero 
gadynė, yra praėję. Mums gresia pavojus pa- 
skęsti stabmeldiškų Rytų bangose arba sulaukti 
laikų, kada islamas vėl užkariaus pasaulį, sugė- 
dindamas ir sugriaudamas krikščioniškąją kul- 
tūrą. 

O Bažnyčia? Kadaise ji buvo didžiausia ga- 
lybė Vakaruose, viso Europos dvasinio gyvenimo 
valdovė, aukščiau valstybės valdžios ir įstatymų, 
viršum visuomenės santvarkos ir tarptautinių 
reikalų, aukščiausia instancija  pasauliniams 
kultūros, moralės, politikos ir net ekonomikos 
klausimams spręsti, o šiandien į ją beveik jo- 
kio dėmesio nebekreipia net tos institucijos, 
kurios sprendžia kultūros ir tautų likimą. Kas 
paklausė Popiežiaus protesto prieš Didįjį karą? 
Kas paklausė jo raginimų padėti ginklus? Kas 
padėjo laimėti jo taikos pastangoms ir saugoti 
tuos dėsnius, kurie galėtų pagrįsti pastovią tautų 
taiką? Kuriame krašte anais sunkiais ir lem- 
tingais laikais katalikai tvarkė viešuosius reika- 
lus? Kuriuose kraštuose jie šiandien stovi prie 
vairo, nors kai kur jie sudaro gyventojų dau- 
gumą? 

Katalikų šiandien pasaulyje yra beveik 400 
milijonų. Beveik 40 valstybių jie sudaro dau- 
gumą. Nežiūrint to, išskyrus kai kuriuos ma- 
žiau reikšmingus kraštus, katalikai visur stu- 
miami atgal, tarytum jie nebūtų pribrendę atlikti 
didesnių uždavinių. Kodėl taip yra? Katalikai 
dažnai turi pasitenkinti tuo, kad jiems apskritai 
leidžiama gyventi, jeigu jų nepersekioja ir 
nespaudžia, kaip Ispanijoj arba Meksikoj; per 
pastarąjį šimtmetį taip atsitiko beveik visuose 
Europos kraštuose, nors katalikai juose ir dau- 

gumą sudarė, pav., Prancūzijoj. Portugalijoj, 
Italijoj, daugely Pietų Amerikos valstybių. 

Kodėl taip yra? Kokia buvo katalikų padė- 
tis kituose kraštuose, pav., Anglijoj ir Airijoj, 
Šveicarijoj, Olandijoj. Jungtinėse Amerikos 
valstybėse, kur katalikams dar ir šiandien tebe- 
taikomi ypatingi įstatymai? Kodėl Bažnyčia 
taip maža tedaro, kad apgintų savo teises ir 
savo autoritetą? 


2. Praeities šešėliai 


Ar buvo kada nors kitaip? Bažnyčios isto- 
rija yra beveik nuolatinė priespauda iš oro ir 
nuolatinės taktikos klaidos iš vidaus. 

Iš oro stengtasi Bažnyčią visokiais būdais 
susilpninti. Tam reikalui naudojama politika ir 
dvasinės priemonės. Pradedant Cezariu ir bai- 
giant mūsų dienomis kiekvienas tironas ir kiek- 
vienas akiplėša stengėsi išbandyti savo jėgas ir 
savo dvasinius sugebėjimus kovoje su ja. Nesus- 
kaitomą daugybę kartų Bažnyčia buvo varžoma. 
Popiežiai sėdėjo kalėjimuose ir gyveno ištrė- 
mime net 19 amžiuje, vyskupai ir kunigai buvo 
ištremiami arba nužudomi, šimtai vienuolių, 
kaip kokie nusikaltėliai, išguiti arba nužudyti, 
bažnyčios išniekintos, susprogdintos, vienuoly- 
nai sudeginti arba apiplėšti. 

Beveik kiekvienam krašte bažnyčioms atimti 
turtai, tarytum jie niekam nepriklausytų arba 
neturėtų teisėto savininko. Kiekvienam speku- 
liantui ir nenaudėliui įstatymai ir viešoji nuo- 
monė užtikrina turtų neliečiamybę, o Bažny- 
čiai daroma išimtis. 

Bažnyčia pergyveno ir gražių klestėjimo 
laikų, bet jie dažniausiai buvo trumpi. — po jų 
vis ateidavo sunkūs priespaudos ir silpnybės 
laikai. Šalia didelių popiežių ir vyskupų mato- 
me ir silpnų popiežių bei netikusių vyskupų, 
supasaulėjusią kunigiją, šiek tiek tikinčius, bet 
moraliai pakrikusius pasauliečius ir „krikščio- 
niškus“ kunigaikščius, kurie savo įtaką panau- 
dodavo tam, kad susilpnintų Bažnyčios įtaką. - 
Visuomet skaudus buvo trūkumas didelių vadų 
ir asmenybių, kurios būtų sugebėjusios dalykus 
atstatyti į tinkamą padėtį ir Dievo karalystei 
žemėje duoti tokią garbingą vietą, kokia jai 
priklauso. 

Ar neliūdna ir nebaisu? Argi Viešpats iš 
tikrųjų galėtų taip palikti Bažnyčią, kuri yra Jo? 

Bet dar ne galas. Reikia atsiminti tą plyšį, 
kuris skiria Rytų ir Romos Bažnyčią, protes- 
tantizmą ir katalikybę. Koks skaudus yra šis 
suskilimas! Kristus paliko Bažnyčiai didžiau- 
sios meilės įstatymą ir paskutinėje savo maldoje 
stačiai jaudinančiais žodžiais ragino gyventi 
sutarime. Apaštalų laiškai taip pat nieko taip 
nesmerkia, kaip tikinčiųjų suskilimą, nepaklus- 
numą4 Bažnyčios vyresnybei. 

Ką mes iš tikrųjų matome istorijoje ir da- 
bartinėje krikščionybėje? Nuo pat pradžios 
netrūko joje nesutarimų, herezijų, suskilimų ir 
net ištisų tautų išstojimų iš vieningos Bažnyčios. 
Kristaus sekėjai pasiskirstė į šimtą skirtingų 
„bažnyčių“ ir sektų, kurios arba viena su kita 
atkakliai kovoja, arba su didžiausiu nepasiten- 
kinimu viena į kitą žiūri. Ir tai, vadinasi, yra 
meilė ir vieningumas, kurio norėjo Kristus ir 
iš kurio tikruosius Kristaus mokinius turėtų 
pažinti tie, kurie stovi šalia Bažnyčios. 

Katalikų Bažnyčia, tiesa, jau nuo seno 
griežtai pasisakydavo prieš klaidatikius; tai ji 
darė kaip tik dėl to, kad nesantaikos kėlėjai 
ir nepašauktieji apaštalai neardytų Bažnyčios 
vienybės. Bet ir Kristaus Bažnyčiai dėl to yra 
gėda ir pažeminimas. Tai rodo kai kurių jos 
atstovų silpnumą ir apsileidimą, nes jie nega- 
lėjo sukliudyti tokio masto ir tokio patvarumo 
skilimo, o vaisiai — beveik visi Rytai ir beveik 
pusė Vakarų nuo Bažnyčios atsiskyrė. 

Kaip toks Bažnyčios autoriteto sumažėji- 
mas ir vienybės stoka silpnina krikščionišką 
galvoseną plačiuose krikščionių sluoksniuose! 
Kiek autoriteto toji nebevieninga krikščionybė 
neteko viešajame gyvenime ir pasidarė priešų 
puolimo objektas! 

Kokia didelė atsakomybės dalis tenka čia 
daugeliui krikščionių praeityje ir šiandien! 


3. O ateitis? 


Tiek daug liūdnų dalykų praeityje, tiek 
bauginančių faktų dabartyje. Kokia ateitis? 

Mes negalime atspėti ateities. Ženklai, iš 
kurių galima būtų spėti ateities kelius, taip pat 
nėra džiugūs. Jeigu yra religinio pakilimo 
ženklų, tai nereikia užmiršti, kad ir krikščiony- 
bės priešai padarė didelę pažangą ir yra pasi- 
ryžę suduoti lemiamą smūgį. 

Bedievių sąjūdis deda nepaprastai didelių 
pastangų, kad galėtų išaugti į pasaulinę srovę. 
Lyg koks volas norėtų jis sutriuškinti religinę 
kultūrą. Šimtai tūkstančių jau klauso jo įsa- 
kymų, jų rankose yra nepaprastos priemonės, 
visi modernūs minties skleidimo metodai yra 

jų Žinioj. Kas galės atsilaikyti toj pražūtingoj 
kovoj? Kas pakankamai, energingai, sėkmingai 
ir su plačiomis perspektyvomis stos prieš bedie- 
vybę? Prieš puolantį dvasinį bolševizmą Euro- 
pa nėra pakankamai apsiginklavusi. Tikėjimo 
tvirtumas, apologetinės žinios, religinis liaudies 
apšvietimas yra labai silpnas. Patys krikščio- 
nybės skleidėjai; atrodo, dažnai per daug 
pasitiki praeities palikimu, pamaldžiomis liau- 
dies tradicijomis, paveldėtu liaudies ištikimu- 
mu religijai; jie naudojasi taip pat nepakan- 
kamais, pasenusiais ir per daug kukliais darbo 
metodais. Reikia gerai atsiminti, kaip greit 
kartais pamaldžios tautos netenka religinių tra- 
dicijų ir tikėjimo patvarumo. Kaip tik tie kraš- 
tai, kuriuose katalikybė labiausiai buvo įleidusi 
šaknis, pav., Prancūzija, Ispanija, Meksika, 
lengvai atiteko bažnyčių griovėjams, kaip gro- 
bis. Kas ten buvo galima, lengvai gali įvykti 
ir kituose kraštuose. 

Vadinas, mums gresia naujų didelių pra- 
laimėjimų pavojus, tolimesnis susiaurinimas to, 
kas iki šiol dar buvo likę. Vietoj to, kad galė- 
tume galvoti apie prarastų dalykų atgavimą, 
tenka laukti naujų masinių išstojimų. 

O gal užkariausime? Bažnyčia labai daug 
užkariauja, laimi. Šiandien net daugiau, kaip 
vakar. Bet tai yra dažniausiai atskiri atsitiki- 
mai. Kas šiandien galvoja apie didelio masto 
laimėjimus, apie grąžinimą Bažnyčiai ištisų 
tautų masių, visiškai nukrikščionintos kultūros, 
bendrosios galvosenos, plačiosios viešumos? 
Kas šiandien svajoja apie tokius dalykus? Mes 
pasidarėme be galo kuklūs savo galvojimu ir 
savo norais. Ar tai nėra slopinanti silpnybė, 
kad Dievo karalystės vaikai moka prisiderinti 

prie bet kokios padėties, kad jie be prieštaravi- 
mo sutinka su visais pažeminimais ir pralaimė- 
jimais; jie yra laimingi, jeigu juos šiaip taip 
toleruoja, dėkingi, jeigu jiems dar leidžia lais- 
vai kvėpuoti, 

Kodėl klaida yra galingesnė už tiesą? Ko- 
dėl tokie nuostoliai nuolat kenkia Bažnyčiai? 
Kodėl blogis pasaulyje vis laimi ir taip baisiai 
kovoja su Kristaus įsteigtąja Bažnyčia? Kodėl 
Bažnyčia neturi iki mirties pasiaukojusių kovo- 
tojų? Galingų pranašų ir didelės asmenybės 
vadų? 


4. Lengvatikiai klysta 


Taip kalba tik silpno tikėjimo pesimistas, 
kuris tik vieną dalykų pusę temato. Ar jis teisus? 

Taip, daugely atskirų atsitikimų jis yra tei- 
sus. Tačiau bendras vaizdas, kurį jis kuria, yra 
vienašališkas, ir dėl to šis įspūdis yra klaidinąs. 

Nereikia pamiršti, kad Bažnyčia gali būti 
didelė ir galinga, nors iš oro tokia neatrodo; 
tikroji jos didybė reiškiasi ne išoriniu žibėjimu 
ir jėga. Nereikia pamiršti, kad tikrieji Bažnyčios 
uždaviniai skiriami vidaus gyvenimui ir nuosta- 
biausi Bažnyčios laimėjimai įvyksta sieloje, toli 
nuo pasaulio ir jo triukšmo, nevisuomet išo- 
rinei kontrolei ir statistikai prieinamu būdu. 
Kaip tik tais laikais, kada Bažnyčia iš oro 
labiausiai buvo spaudžiama, suklestėdavo jos 
vidaus gyvenimas. Niekuomet Bažnyčia neturėjo 
mažiau išorinio pasisekimo, kaip per pirmuo- 
sius tris šimtmečius, o vis dėlto jos vidaus lai- 
mėjimai tuomet buvo patys didžiausi; ji tada 
daugiausia kankinių bei šventųjų turėjo. O tais 

laikotarpiais, kuriais ji didžiavosi didžiausiais 
išoriniais laimėjimais, kaip pav., Inocento III 
laikais, jos dvasinės jėgos nebuvo ypatingai di- 
delės. Net šiais sunkiais laikais atsiranda ga- 
lingos dvasios žmonių, kurie liudija gyvą Baž- 
nyčios jėgą. 

Visai teisingai skundžiamės šiandien dėl 
tūkstanteriopų Bažnyčios bėdų. Tačiau besiskųs- 
dami neturime užmiršti taip pat ir gerųjų pusių. 

Bažnyčios vidaus gyvenime šiandien vieš- 
patauja vienybė. Tur būt dar niekuomet tikin- 
tieji nebuvo tokie paklusnūs dvasininkams ir 
vyskupams, o dvasininkai popiežiui. Rodos, 
pačių tikinčiųjų religinis gyvenimas niekuomet 
nebuvo toks nuoširdus, sąmoningas, sugebąs 
pasiaukoti. Šiandien mes pergyvename tikrų 
tikėjimo stebuklų, nors mus supa abejingas ir 
netikintis pasaulis; matome ir malonės stebuklų, 
šventumo, didvyriškos meilės ir tylaus pareigų 
ėjimo vienuolynuose ir parapijose pavyzdžių. 
Nuostabaus uolumo pavyzdžių matome taip pat 
ir didmiesčių parapijose ir misijų palapinėse. 
Kaip galima nematyti tų milijonų žmonių, kurių 
visas gyvenimas yra malda, auka, labdarybės 
darbai artimui? Kaip neminėti tūkstančių žmo- 
nių, kurie per Bažnyčią vėl atrado kelią į Dievą? 
Kiek nežinomų, bevardžių šventųjų Bažnyčia 
turi šiandien! 

Bažnyčia, žinoma, negali visų blogybių 
pasaulyje nugalėti, ji negali taip pat daugelio 
sielų nuo pražūties išgelbėti. Bet ar ji ir taip 
nenudirba nuostabių darbų? Argi maža, jeigu ji, 
kasdien sunkiai dirbdama, vis dėlto atremia 
bedievybės, netikėjimo ir nedorovės puolimus, 
jeigu ji iš tos kovos nors iš dalies išeina lai- 
mėtoja? 

Jeigu jos nebūtų, bedieviams būtų žymiai 
lengviau. Jie elgiasi ir kalba taip, tarytum jie 
visiškai jos nebijotų, bet iš tikrųjų jie visuomet 
turi skaitytis su ja ir jos nesugriaunamą jėgą 
jaučia savo sielose. Kiek jau pastangų padėta, 
kad visa Europa nusilenktų naujajai pagonybei? 
Kaip mielai norėtų kai kas sunaikinti krikščio- 
niškosios kultūros ir papročių likučius, sugriauti 
visas kliūtis, kurios dabar trukdo nekrikščio- 
niškai gyventi? Bet niekas tikrai nedrįsta, nie- 
kas to padaryti negali — Bažnyčia vis stovi. 
O jos priešai žino, kad ji niekuomet to nepakęs. 
Ji tebestovi su ugnies kardu, kaip angelas prie 
sielų rojaus vartų. Bent dėmesį reikia į ją 
atkreipti. 

Dar nuostabiau, kad priešai, kurie tikrai 
nori pasidžiaugti laimėjimais, jaučia reikalą šį 
tą skolintis iš pačios Bažnyčios. Jie skolinasi 
mintis ir šūkius iš jos neišsemiamų lobių, gin- 
kluojasi ginklais, kurie iš tikrųjų priklauso Baž- 
nyči Net labiausiai priešingi Bažnyčiai są- 
jūdžiai džiaugiasi pasisekimais minčių. kurios 
iš tikrųjų priklauso pirmykščiams Bažnyčios 
lobiams, pav., brolybė, lygybė, socialinis teisin- 
gumas — tai vis trupiniai, kurie krenta nuo 
Bažnyčios stalo. 

Mes pirma kalbėjome apie laimėjimus, 
užkariavimus, kurie turėtų padengti nuostolius. 
Argi iš tikrųjų nebėra didelio masto laimėjimų? 
Palikę nuošaliai misijonierių laimėjimus, galime 
stačiai stebėtis pastarųjų metų konvertitų skai- 
čiumi. Kaip tik dabar aukštesnieji, išmokslin- 
tieji sluoksniai pradeda ieškoti kelių į Bažnyčią. 

Reikšmingas dalykas, kad organizuota 
bedievybė pastaraisiais laikais savo narių ma- 

ses verbuoja iš tų sluoksnių, kurie mažiausiai 
yra išsilavinę. Tuo tarpu pasaulėžiūriniai gin- 
čai mokslo srityje rodo nemažą Bažnyčios ir jos 
tiesų laimėjimą. Jai pasisekė išstumti netikė- 
jimą iš ten, kur jis prieš 50 metų jautėsi nenu- 
galimas. Prieš krikščionybę nukreiptos filoso- 
fijos ir gamtos mokslų sistemos, sukurtos devy- 
nioliktame amžiuje, šiandien jau yra taip toli 
ir sėkmingai atstumtos atgal, kad netikėjimas 
nė viena iš jų jau nebegali remtis, kaip nesu- 
griaunama mokslo išvada. Jeigu šiandien pla- 
tūs išmokslintų žmonių sluoksniai, gerai supras- 
dami ir blaiviai galvodami, linksta į krikščio- 
niškus dėsnius, tai yra puikiausias Bažnyčios 
laimėjimas, nes ji nuolat tuos dėsnius aiškino 
ir dėl jų kovojo. 4 
Į tai reikėtų taip pat atkreipti dėmesį, kai ; 
kalbame apie priešų pajėgas. 
Skausmai, pažeminimai, nuostolia+ ir net 
pralaimėjimai Bažnyčiai turi savo prasmę. 
Pirmiausia tai yra įrodymas, kad Bažny- 
čia yra antgamtinė, kad jos egzistencija ir sau- 
gumas nepriklauso nuo žmogaus jėgų. bet kad 
Aukščiausias jos egzistenciją patikrina. Skaus- 
mai ir Bažnyčios nuostoliai veikia kaip koks 
nuolatinis Gamalielio šauksmas: „Jeigu šis kū- 
rinys būtų žmonių, tai jis jau seniai būtų žuvęs“. 
Nežiūrint visų puolimų iš oro, daugybės klaidų 
viduje, neištikimybės ir išdavimo net Bažnyčios 
žmonių, Bažnyčia vis dėlto tebėra gyva, džiau- 
giasi naujais savo išganymo darbų vaisiais, jėga 
ir nuolatiniu atsinaujinimu per ilgą amžių gran- 
dinę. Tai yra galima tik dėl to, kad ne žmonių 
jėgos ir išmintis diriguoja Bažnyčios kelius, bet 
Dievo dvasia pati ją saugo ir gaivina. 

Kančios yra taip pat esminis krikščioniško- 
sios bendruomenės bruožas. „Mane jie perse- 
kiojo, ir jus jie persekios ir nekęs“. Jeigu Baž- 
nyčiai nuolat negrėstų blogis, tai galima būtų 
abejoti net jos tikrumu. 

Kristaus religija — Kryžiaus mokykla. Tad 


ir Bažnyčia, kaip Kristaus mokinių bendruo- 


menė, turi ją išeiti. 

Išganytojas savo žemiškam gyvenime maža 
teturėjo triumfališkų laimėjimų, o nepasisekimų 
labai daug. Vieni Jį griežtai atmetė, kiti ge- 
ruoju prašė, kad nuo jų pasitrauktų, o treti 
paskelbė Jam žūtbūtinę kovą. Jo mokslas ir 
stebuklai daugeliui nedarė jokio įspūdžio. Ir 
apskritai ten, kur Jis mokė ir veikė, nerado žmo- 
nių širdyse dėkingo atgarsio. Ir ta paprastoji 
liaudis, kurią Jis meistriškai sugebėjo į save 
patraukti, pirmam vėjui papūtus, perėjo į priešų 
eiles. Su Golgotos tragedija rodės žus visos 
Mesijo pastangos. Apaštalai išlakstė, vienas Ji 
už pinigus pardavė, kitas negarbingai Jo išsi- 
gynė. Tačiau nuo to Dievo apvaizdos planai 
nenukentėjo. Todėl ir Kristus savo Bažnyčiai 
nepranašavo ramybės, netrukdomo ir ramaus 
klestėjimo, bet priespaudą, neapykantą ir prieš- 
taravimus. Iš oro pusės priešai, iš vidaus klai- 
dingi mokytojai, netikri mesijai. Tokiu būdu 
savo įsteigtosios Bažnyčios likimą Jis ne tik 
pats pergyveno, bet ir visiems amžiams pramatė. 

Ir vis dėlto Jo įsteigtoji Bažnyčia turėjo 
laimėti. Kai pirmųjų Sekminių švenčių proga 
apaštalai pradėjo skelbti linksmą naujieną, 
tūkstančiai atkritėlių grįžo ir prašė krikšto. 
Tame skaičiuje, be abejo, buvo daugelis tų, 

Iisis ostiionsijų r 


kurie Didįjį Penktadienį šaukė Pilotui: Nukry- 
žiuok Jį! 

Išganytojas gerai žinojo, ką vėliau reikš 
kiekvienam tikinčiajam išpažinti Nukryžiuotojo 
tikėjimą. Jis nevaržė paskiro žmogaus valios, 
bet paliko galimumą atkritimams, neištikimybei, 
persekiojimams ir tuo būdu užtikrino visiems 
laikams Bažnyčiai kankinių vainiką. Kristus 
nepadarė tokio stebuklo, kad visi žmonės nusi- 
lenktų Jam ir neprieštarautų, nes Jis norėjo 
juos laimėti savo žodžiais ir darbais. Tokio 
stebuklo Bažnyčios naudai nematyti nė dabar. 
Kruvinos Bažnyčios žaizdos Ispanijoj, Meksikoj 
ir Rusijoj nerodo jos nupuolimo, bet tai yra 
jos dieviško paskyrimo ženklai. 

Tą patį galima pasakyti ir apie nuostolius, 
kuriuos padaro Bažnyčiai neištikimi jos tarnai. 
Todėl tiek tikintieji, tiek Bažnyčios vadai turėtų 
mokytis iš padarinių, kylančių dėl apsilei- 
dimo. Šitie aukštos paskirties žmonės turėtų 
gerai žinoti, kad kiekvienas metras pasaulėžiū- 
ros kovose kruvinu prakaitu iškovojamas ir 
palaikomas ir kad kiekviena šioj srity padaryta 
klaida reiškia didelį pralaimėjimą. Kristus pri- 
žadėjo savo Bažnyčiai ypatingą asistenciją iki 
pasaulio pabaigos, bet Jis niekuomet nėra davęs 
pažado, kad stebuklingu būdu saugos atskiras 
bažnytines hierarchijos instancijas nuo bet kurių 
įsišokimų bei klaidų. Jo malonių kapitalai pri- 
einami tiek paskiriems nariams, tiek visai Baž- 
nyčios bendruomenei. Tačiau iš viršaus Jis 
jokio spaudimo nevartoja. Tik, žinoma, Bažny- 
čios vaikai ir ypatingai jos tarnai turi mokytis 
iš liūdnų padarinių, kurie išplaukia iš jų ap- 
sileidimo. 

Jie pirmi turi pajusti atsakomybę, kuri gula 
ant ju pečių ir verčia juos dar labiau atsidėti 
Bažnyčios gerovei. Jie patys turi gerai žinoti, 
kokie padariniai laukia, kai Bažnyčios nuosta- 
tai nepildomi, kai ne krikščionybė, bet krikščio- 
nys ir jų vadai per savo apsileidimą pasirodo 
esą bejėgiai. Bažnyčios istorijoje labai daug 
liūdnų pasėkų turėjo vadovaujančių sluoksnių 
nuodėmės ir nutolimas nuo savo aukšto pašau- 
kimo. Iš gyvenimo praktikos žinome, kiek žalos 
padaro vienintelis neapgalvotas žodis, netaktas, 
pavartota netinkama priemonė paskirų šeimų 
ir net visos krikščioniškos bendruomenės gy- 
venime! 

Jei Bažnyčios tarnai nepatirtų smūgių, 
pažeminimo ir nuostolių, tai daugelis jų pasi- 
duotų labai patogiam nerūpestingumui. 

Tad ar belieka prasmės kalbėti apie krikš- 
čionybės bejėgiškumą? 

Aišku, ne! Mes neturime nė mažiausio pa- 
grindo kalbėti apie krikščionybės bejėgiškumą. 
bet tik apie krikščionių, ypač tų, kurie savo 
luomu ir užimama vieta yra atsakingi prieš 
Dievą ir pavestą jiems bendruomenę. Kas iš to 
seka? Tai tik didelė garbė krikščionybei, kad 
nežiūrint pasitaikančių klaidų jos vidaus gyve- 
nime ir didelio spaudimo iš oro pusės, ji nuolat 
skelbia palaimos ir pergalės triumfą! 

Vienas kitas neištesėjimas savo pozicijose, 
teisingai vertinant, dar nėra merdėjančios tos 
ar kitos bendruomenės simptomas, bet tik bejė- 
giškumas, kuris esmiškai priklauso prie žemiš- 
kojo Bažnyčios paveikslo, bejėgiškumas, iš kurio 
dieviškoji jėga veda į pergalę. 

Perijodiškas keitimasis tarp Didžiojo Penk- 
tadienio ir Velykų sekmadienio turi tęstis iki 
paskutinės Bažnyčios gyvenimo dienos. Bet ar 
iš to seka, kad mes ramiai galime nuleisti ran- 
kas ir jokio veiklumo neberodyti? Anaiptol ne! 
Priešingai, kritiškame Bažnyčios gyvenimo lai- 
kotarpyje mes turime padvigubinti savo veiklą. 
Paskutiniai mūsų Išganytojo žodžiai pildosi ir 
viena ir antra prasme: „Pasaulyje jūs turėsite 
priespaudos; bet pasitikėkite, aš nugalėjau pa- 
saulį“ (Jon. 16, 33). 

Laiko ir amžinatvės kryžkely 


1. Laiko paslaptis 


Kas atidžiau seka savo sielos akordus, tas, 
be abejo, pastebėjo, kad, atėjus Naujiems Me- 
tams ar gimimo dienai, nežiūrint šventadieniš- 
kos nuotaikos, sielos gelmėse kažkas nepaprasta 
vyksta. Jaučiamas lyg skausmas, lyg ilgesys. 
Mūsų sieloje kažkas tyliai verkia. Džiaugsmo 
ir laimės linkėjimų valandą nepažįstamas bal- 
sas perspėja mus, kad ir šiaip jau neilgas mūsų 
amželis dar vienais metais sutrumpėjo, kad mes 
vis labiau artėjam prie tos ribos, apie kurią 
nemiela nė kalbėti. Įvairios metų sukaktys, — 
tai sustojimo vietos mūsų gyvenimo kelionėje. 
O ši kelionė, pradėta bejėgiška vaikyste, nesu- 
laikomai kas valandą trumpėja, kol pagaliau 
ateina taip nelaukta, mirčiai gimininga senatvė... 

Ši laiko sąvoka kiekviename protaujančia- 
me ir jaučiančiame žmoguje sukelia sielos neri- 
mą ir kažkokį neaiškų skaisčių vilčių bei tra- 
gizmų nujautimą. Laikas! Ką gi šis nepaprastas 
žodis reiškia? 


Laikas, — tai amžinas nepastovumas, am- 
žinas bėgimas nebegrįžtančion praeitin. 
Laikas, — tai paslaptingas, nežinomas X, 


kurs čia rodos yra, čia vėl nebėra. Jis gyvena 
mumyse ir mes jame, bet nuolat iš mūsų nepa- 

stebimai pasprunka. Niekas negali jo sulaikyti, 
nei atgal grąžinti. 

Laikas, — tai srauni srovė! Milžiniška 
srovė, kuri, tyliai slinkdama praeitin, viską su 
savimi nešasi: krantus, salas, namus ir net išti- 
sus miestus. Nematomas ir negirdimas vėjas, 
kuris negailestingai naikina mūsų sodus, blaš- 
kydamas baltus žiedų lapelius. Vaiduoklis, kuris 
dvasios sparnais atlekia, valandėlei mus nuveda 
į burtų šalį ir, išsiurbęs mūsų gyslų kraują, pats 
pasišalina. Vagis, kurs tyliai prie mūsų prise- 
lina ir, pavaidinęs nuolankų tarną, atsisveikin- 
damas nusineša visus mūsų turtus. 

Kasgi yra pagaliau laikas? Tai be galo 
ilgas, žaibo greitumu lekiąs traukinys, pilnutėlis 
keleivių, mirčiai pasmerktų aukų. 

Laiko sąvoka beveik pati sau prieštarauja. 
Juk laikas, — tai amžina pradžia ir amžina pa- 
baiga; amžinas lopšys ir kartu amžinas karstas; 
nuolatinis gimimas ir nuolatinė mirtis. Be 
atvangos skubąs keleivis, kuris nieko pakeliui 
nepalieka: užgesina visus žibintus, kuriuos jis 
pats dar visai neseniai buvo įžiebęs. Tikrai 
nuostabus ir nesuprantamas tas laikas! Iš pum- 
purų išvilioja jis žiedus, kad jie ir vėl tuojau 
nuvystų; iš naujagimio žmogaus jis padaro jau- 
nuolį, iš jaunuolio subrendusį žmogų, iš subren- 
dusio senį, iš senio lavoną, iš pastarojo gi pele- 
nus ir dulkes. 

Laikas, — tai graborius, kuris viską laidoja. 
Laikas laidoja nevien gyventi trokštančias bū- 
tybes, bet ir pats save. Jis dingsta kartu su 
dingstančia iš žemės paviršiaus gyvybe. Atmin- 
tyje, tiesa, jis pasilieka milijonus metų, bet 
tikrumoje niekur nerasi tokio laikino, nepasto- 
vaus daikto, kaip laikas. Laikas niekad ilgiau 

„negyvena“, kaip vienintelį trumputį akimirksnį, 
kurį jau kitas toks pat trumpas akimirksnis 
stumia praeitin. 

Tikrumoj realybė yra tik tai, ką mes vadi- 
name „dabar“. Bet ir šitas „dabar“ nepaprastai 
trumpas, jokiu būdu vietoj nesulaikomas... 

Bent trumpai peržvelgę laiko savumus, da- 
bar pažiūrėkime tiksliau, ką jis reiškia mūsų 
gyvenime. 


2. Laikas ir mes 


Kad ir toks, rodos, nereikšmingas tas laikas, 
vis dėlto mes esame jo valdiniai. Visose gyve- 
nimo aplinkybėse, ar mes valgom, ar geriam, 
ar miegam ar ką veikiam, ar apie ką mąstom, 
ar ne, vis tiek jis mūsų vienų nepalieka. Jis yra 
savotiškas mūsų vadovas ir mes turime prie jo 
taikytis. Laikas atnešė mūsų gyvenimo pradžią, 
jis atneš ir pabaigą: jis atvedė mus į saulėtą 
jaunystę, jis palydės ir iki gyvenimo rudens. 
Tada dar kartą mostelės ir mūsų jau nebebus. 

Kaip keista, kad į šitą laiko mirties šokį 
mumyse ir aplink mus mažai kreipiame dėme- 
sio! Mes gyvename vis tik šiai dienai ir mano- 
me, kad tas „šiandie“ yra pastovus, tvirtas. Ta- 
čiau kas gi yra tikrumoje šitas mūsų „šiandie“? 
Trumpas, nepastovus, nesulaikomas akimirksnis. 
Tai ir viskas! Rytoj jo nebebus! 

Kur dingo vakar ir užvakar dienos „šian- 
dien“? Jis jau paliko toli už mūsų, šešėliais 
išmargintoj šaly, kurią mes vadiname praeitimi. 
O kas gi ta praeitis? Tai tik mūsų atminty užsi- 
likusių pora nykių siluetų! 

Pilkas, nublukęs mūsų gyvenimas! Kas iš 
mūsų dar atsimena aną pereitų metų „šiandien“? 
Kiek maža ryškių mūsų gyvenimo dienų pasi- 
lieka atmintyje! Ir juo ilgiau mes gyvename, juo 
labiau susilieja mūsų pergyventi įspūdžiai pra- 
eities jūroj, juo mažesnis darosi mūsų ateities 
vilčių ir svajonių akiratis. 

Vakarykščia diena virto tolimu šešėliu, 
kuris greit pradings iš mūsų vaizduotės. Vakar 
ji buvo maloni, saulėta, pilna įspūdžių bei per- 
gyvenimų. Tada rodės ji pasiliks minėtina visam 
gyvenimui, kaip labai svarbių ir reikšmingų 
įvykių liudininkė. Deja, šiandien ji jau kitokia, 
kažkodėl svetima, nebemaloni, o ryt?... 

Jau kaip toli nuo mūsų nulėkė šie paskuti- 
nieji metai! Ar dar prisimename juos? Jų pra- 
džią, pabaigą? Jų šventes, reto iškilmingumo 
sukaktį? Ką pereitais metais veikėm, ką mąstėm 
ir kalbėjom jau beveik viskas seniai užmiršta. 

O kur tie laikai prieš 10, 15 metų? Prieš 
1507 Kur mūsų senelių Velykos it Kalėdos? Kur 
prosenelių Sekminės ir Nauji Metai? Kur pe- 
reitų šimtmečių žmonės, kai jie dar jauni ir 
linksmi buvo, pilni gyvenimo džiaugsmo ir pasa- 
kiškų ateities vilčių? Kur dingo viduramžio 
riterių laikai, graikų ir romėnų, Homero did- 
vyrių, faraonų ir tų tautų, apie kurias Herodotas 
mums pasakoja? 

Šitie tolimos praeities žmonės mylėjo ir 
neapkentė, džiaugės ir kentėjo, juokės ir verkė, 
puošė savo galvas laurų vainikais ir negalvojo, 
kaip greit juos laiko srovė nuneš į viską laido- 
jančią praeitį. Ir jie, kaip ir mes, manė, kad 
„dabartis“ tai viskas, kad į šitą trumpą „da- 
bartį“ reikia sukondensuoti visą gyvenimą. Jau 
„seniai seniai jie virto dulkėmis. Ir šios dienos 

akimis žiūrint visi jų žygiai ir darbai, svajonės 
ir dideli užsimojimai yra tokie bereikšmiai, kad, 
rodos, nė neverta apsunkinti jais mūsų atmintį! 

O mūsų pačių praeitis? Kur mūsų jaunys- 
tės lakios svajonės bei pergyvenimai? Kur pra- 
ėjusi žiema arba paskutinio pavasario žiedai? 
Paskutinės vasaros kelionės, pažintys? Kur ana 
diena, kai liūdėjom prie šviežiai supilto mylimo 
žmogaus kapo? Viskas seniai pamiršta, palai- 
dota, dingo iš atminties, kaip saulėlydžio metu 
šešėlis, kaip laivo išvaryta vaga vandenyne. 

Kiekvieną kartą, kai sutikdami Naujuosius 
Metus sugaudžia bažnyčių varpai, kai pilni 
kilnių pasiryžimų ir vilčių žengiam per senųjų 
metų slenkstį, nepamirškime, kad šitas varpų 
skambesys mums dar kitką byloja, būtent, apie 
gedulingą laidotuvių eiseną, kurioje mes visi 
dalyvaujame, laidodami praeitin skaidriąsias 
viltis ir galiausiai mus pačius. 


3. Viršlaikinis gyvenimas 


Vienintelė viršlaikinė jėga, vienintelis ne- 
pastovaus laiko nugalėtojas yra Dievas ir Jo 
amžinybė. Jis vienas nepajudinamas švyturys 
audringoj laiko jūroj! 

Dievas nežino nei praeities, nei ateities; 
Jam visi amžiai dabartis. Jis stovi be galo aukš- 
tai virš visų laiko ribų. Amžių amžiai, lyg tyrų 
karavanai slenka pro Jį, nusilenkia amžinajam 
Visagaliui ir vieni po kitų dingsta nebuity. Die- 
vas vienas pasilieka tas pats; Jis nežino per- 
ėjimo iš nebuities į buvimą ir atvirkščiai. Jis 
Alfa ir Omega, t. y.. pradžia ir pabaiga: „Kurs 
buvo, kurs yra ir kurs pasiliks“ (Apr. 1, 4). 

Ir Jo karalystė yra viršlaikinė. Jis nori, 
kad ir Jo vaikai pasinaudotų dieviškąja virš- 
laikinio gyvenimo privilegija. Ta jėga, kuri 
išlaisvina mus iš laiko varžtų ir padaro viršlai- 
kinės Dievo karalystės piliečiais, vadinasi: Ti- 
kėjimas. Tikėjimas ištraukia žmogų iš sraunios 
laiko srovės ir perkelia į nesugriaunamas amži- 
nojo gyvenimo pilis.“ Tikinčiam žmogui laiko 
nepastovumas nebaisus: jame mirtis sunaikino 
tik tai, kas yra laikina, kas priklauso žemei. Tuo 
tarpu jis pats pereina į viršlaikinį gyvenimą. 

Viršlaikinis gyvenimas! Ir mes visi esam 
pašaukti į tokį gyvenimą, kur nebėra jokių laiko 
ribų, jokių pasikeitimų. Tikroji mūsų tėvynė 
yra ten, kur pavasaris nebijo rudens, kur jau- 
nystė nesensta, kur laikas vietoje stovi, kur 
nebereikia skaityti dienų, nei metų! Ž 

Kristaus mokslas moko mus taip gyventi, 
kad laiko srovė mūsų nepaskandintų, kad atsisto- 
tume ant tvirtų, viršlaikinių pamatų. Iš praei- 
ties statyti dabarty ateičiai rūmus, — tai mūsų 
žemiškojo gyvenimo programa. 

Jeigu žmonės aiškiau suprastų žemiško 
gyvenimo nepastovumą, tai jie nekibtų taip 
godžiai prie tų dalykų, kurie teturi menką ir 
laikiną reikšmę. Jie turėtų šypsotis, kai netenka 
kokio daiktelio, kurio jie vistiek negali su savim 
pasiimti amžinybėn. Užtat jie turėtų uoliai 
krauti tuos turtus, kurių nei vagys neišplėš, nei 
nelaimingi įvykiai nesunaikins. Garbė, geras 
vardas, visoki patogaus pragyvenimo šaltiniai, — 
tiesa, geri dalykai. Tačiau amžinybės atžvilgiu 
jie nėra patys svarbieji. 

Sielos gelmėse mes turime stovėti virš visa 
to, kas laikina, kas mus maloniai nuteikia ir 
„kas ne. Dėl laikinųjų menkniekių nepražiopso- 

kim tų kapitalinių vertybių, kurios pasiliks su 
mumis dargi net tada, kai mūsų kūnas jau seniai 
bus dulkėmis virtęs, kai dangaus žvaigždės viena 
po kitos užges. Šita tiesa turėtų mus stiprinti 
gyvenimo kovose. Kiekvieną kartą, kai pažvel- 
giame į laikrodį, turėtume jausti lyg perspėjimą 
vis artėjančios Dievo karalystės. Jis mums 
nuolat sako: Paskubėkite sekundėmis nusipirkti 
amžinybę! 

Greitas laiko tempas yra geriausias amži- 
nybės pamokslininkas. Kiekvienas pralekiąs 
akimirksnis trumpina mūsų kelionę, vis artinda- 
mas mus didžiajai pabaigai ir kartu didžiajai 
pradžiai. Dar daugiau: kiekvienas akimirks- 
nis, — tai didžiausias amžinybės kapitalas. Nes 
gerai sunaudotais, kad ir trumpais laikotarpiais 
užkariaujame amžinybę, tuo tarpu beprasmiš- 
kai išeikvotomis minutėmis lyg nenoromis ruo- 
šiam sau nelaimingą ateitį. 

Pagal krikščionišką pasaulėžiūrą laiko 
tikroji prasmė glūdi ne pačiam laike, bet jo 
ekonomiškam  sunaudojime  amžinybei. Tik 
šitaip suprastas laikas įgauna labai aukštą vertę. 
Mūsų žemiškasis gyvenimas, palyginus su praei- 
timi ir ateitimi, yra tik nereikšmingas akimirks- 
nis; bet toks akimirksnis, kuris nulemia visą 
žmogaus ateitį. Ir šitas lemiantis akimirksnis 
yra lygiai toks pat svarbus, kaip ir pati amži- 
nybė! 

Kiekvieną žemiškojo gyvenimo valandą aš 
galiu atitaisyti savo klaidas, apgailėti nusikal- 
timus ir tokiu būdu išgelbėti sielą. Kiekvieną 
akimirksnį aš galiu ugdyti visais atžvilgiais žmo- 
gaus asmenybę puošiančias dorybes, galiu suža- 
dinti tikėjimo, vilties ir meilės aktus, žodžiu, 
galiu rinkti amžinas vertybes. Kiekvieną aki- 

mirksnį galiu kitiems žmonėms padėti, paro- 
dyti jiems tikrąjį gyvenimo kelią ir vesti juos 
amžinosios palaimos šalin. Šitą trumpą žemės 
gyvenimą aš turiu išnaudoti kaip sumanus finan- 
sistas savo kapitalą. Ne tuščiose pramogose, 
ne aistrų sūkuriuose, bet tikrosios sielos kul- 
tūros kūrybiniam darbe glūdi žmogaus didybė! 

Laikas! Toks trumpas, toks pašėlusiai ne- 
pastovus, bet amžinatvės atžvilgiu nepaprastai 
brangus ir reikšmingas! Tad su juo per gyve- 
nimą į pilnos asmenybės atbaigimą, į galutinį 
laimėjimą! Ė 

Amžinoji karalystė 


1. Nemirtingumas 


Dievo Karalystės žemėje užbaigimas ir viso 
antgamtinio gyvenimo tikslas, pagal krikščio- 
nybės mokslą, yra amžinoji laimė, „dangus“. 

Ką reiškia „dangus“? Erdvę virš mūsų? 
Anapus žvaigždžių? Reiškia jis iš viso kokią 
erdvę? O gal už viso to, kaip įsivaizduojama, 
palaimintųjų dangus, galima įžiūrėti tik primi- 
tyvioji pasaulėžiūra, kad viršum mūsų esą tvirti 
dangaus skliautai, prisagstyti žvaigždžių, o anoj 
pusėj jų stovįs Dievo sostas, apsuptas begrie- 
žiančių angelų? 

Yra tokių, kurie mūsų tikėjimą į dangų 
norėtų aiškinti šitais vaikiškais paveikslais, no- 
rėdami paskui pasišaipyti iš krikščioniškųjų įsi- 
tikinimų. Visas tas dalykas ir lieka labai pa- 
prastas: krikščionių tikėjimui primetama gražiai 
prigalvotų nesąmonių ir paniekinamai numoja- 
ma į visa tai. Mus tikinčiuosius gi laikoma visai 
neapsišvietusiais, tokiais, kurie galvą guldo už 
kiekvieną „pamaldžią“ nesąmonę. 

Tačiau kiekvienas mūsų vaikas žino, kad 
palaimintųjų dangus neturi nieko bendro nei 
su žvaigždžių dangumi, nei su erdve virš jų. 
Jei mes, minėdami dangų, rodome į viršų ir 
antgamtiškos laimės vietą vadiname „dangumi“, 
kaip ir pats Išganytojas. vartodamas kasdienės 

kalbos išsireiškimus kad darė, kalbėdamas apie 
„dangiškąjį“ Tėvą ir apie „dangų“, — tai todėl, 
kad šitam išsireiškime glūdi mums labai supran- 
tama analogija: kaip fiziškasai dangus mums 
yra „aukščiausia“, žemiškųjų sūkurių nepalie- 
čiama būties sritis, taip dvasinių dalykų srity 
tas antgamtiškas, dieviškas pasaulis tobulumo 
ir laimės pas Dievą, yra toli virš viso to, kas 
žemiška, kas žema. Todėl ir Jėzaus „Dangun 
Žengimas“ — tas kilimas į viršų ir pagaliau 
pradingimas spindinčiam debesy — yra gyvas 
simbolis atpalaidavimo iš žemiškai netobulo ir 
medžiagiškai apriboto pasaulio. Niekam gi ne- 
ateis galvon, kad Jėzus būtų tikrai užžengęs 
žvaigždžių dangun ir ten pasidaręs sau sostą 
kur nors tarp Sirijaus ir Andromedos. Su di- 
desniu taupumu turėtų būti drabstomi priekaiš- 
tai ir šaipymaisi, kylą vien tik iš lengvapėdiško 
iškraipymo. Nesam jau mes krikščionys toki 
vaikiški, kaip nevienas mūsų priešas norėtų. 

Nebūtinai reikia galvoti, kad laimingųjų, 
pasiekusių Dievo regėjimą, „vieta“ yra žemiškai 
medžiagiška. Kaip reiktų ji aiškiau įsivaizduoti, 
to apreiškimas mums nenurodo. Jis ginasi mums 
duoti ne filosofiškų žinių apie „kur“ ir „kaip“, 
o vien tai, jog tikra ir faktas, kad paskutinio 
tobulumo būklėj mes įeisime į laimę pas Dievą, 
kuri atpalaiduota nuo viso to, kas žemiška. 

Kai kurie mus krikščionis vis išjuokia dėl 
mūsų amžinybės ir laimės vilties. Anas gyveni- 
mas! Kas jį matė? Kas iš ten sugrįžo? 

Bet juk mūsų tikėjimas remiasi to žodžiais, 
kuris tai „matė“, kuris atėjo iš dangaus pas mus 
žmones. Jėzus taip pabrėždamas ir taip dažnai 
kalba apie „amžinąjį gyvenimą“ po mirties, kad 
žmogaus tobulumas danguje tenka laikyti viena 

iš pačių pagrindinių Jo Mokslo tiesų. Taigi, 
kas apie dangų nori kalbėti kaipo apie vaikų 
pasaką, apie troškimų sapną ar liaudies apgau- 


dinėjimą, — tam tenka pirma sugriaut granito 
stiprumo įrodymai, liudiją Kristaus žodžių tei- 
singumą. 


Tačiau tie, kurie tyčiojasi iš mūsų, šito ir 
vengia kaip tik labai gudriai. 

Labai mėgiamas išvedžiojamas, tvirtinąs, 
jog dangų išsimanė kunigai tik tam, kad vargšus 
ir sociališkai nuskriaustuosius galėtų užmaldyti 
ta pasaka ir nukreipti mintis nuo neteisingos 
priespaudos. Kiek kartų tas „argumentas“ buvo 
„paleistas darban“, sukiršinant prieš Bažnyčią 
neapsišvietėlius! 

Tai niekingas posakis. Jaučiama, kad mūsų 
amžinybės tikėjimas yra visa ką viršijančio di- 
dingumo ir kad netikintieji neturi nė truputėlį 
panašaus ko nors, ką galėtų su juo sugretinti. 
Norint betgi paslėpti ateistinio nusistatymo niū- 
rų beviltiškumą, jo „apaštalams“ nelieka nieko 
kita, kaip krikščionių mokslo apie aną gyve- 
nim4 spindesį užtamsinti pajuoka ir įtarinėji- 
mais. Tačiau pajuoka ir įtarinėjimai nėra įrody- 
mas ir nėra moksliškas (paneigimas) atmetimas. 

Minėtasai posakis yra ir neteisėtas bei ne- 
teisingas. Mokslas apie dangų visai nenori siekti 
vargšų priespaudos ir išnaudojimo arba išnau- 
dotojų apsaugos. Jis nedraudžia reikalauti so- 
cialinio teisingumo, bet, priešingai, remia tą 
reikalavimą siekti ekonominės bei visuomeninės 
lygybės. Jis nėra kunigų išradimas, o atviras, 
aiškus Evangelijos mokslas, dieviškas apreiš- 
kimas. 

Pagaliau tai žiauru, nes iš vargšų ir ken- 
čiančių atimama paskutinė viltis ir paskutinė 

paguoda. Juk niekas neiškelia žmogaus taip 
aukštai ir nepabrėžia taip griežtai jo didybės, 
kaip viltis dieviško tobulumo danguje. Šitos 
vilties neigėjai vargšą ir darbininką nužemina 
ligi beviltiško vergo, ligi paprastos mašinos, 
nuspaudžia jį ligi darbinio gyvulio laipsnio. 
Kas išjuokia amžinąjį gyvenimą, tas išjuokia 
tuo pačiu aukščiausią žmogaus idealą — nemir- 
tingumą; tas neigia giliausi žmogaus širdies 
ilgėjimąsi — troškimą laimės: tas piktžodžiauja 
prieš kilniausią tiesą — Dievo žodį. 

O Dievo žodis kuo aiškiausiai moko ir 
skelbia apie amžinojo gyvenimo buvimą. Apie 
ka gi Kristus kalba labiau pabrėždamas, kaip 
apie amžinąjį gyvenimą? Apie teismą, kur už- 
kietėję nusidėjėliai amžinai pasmerkiami, o 
teisieji Išganytojo įvedami amžinajan gyveni- 
man. kaipo jo „Tėvo palaimintieji“? Galima 
neigti Kristaus dievybę arba ir Dievo buvimą, 
bet tikėti į du priešingus dalykus negalima. 
Taigi, negalima būti krikščionim ir kartu abejoti 
amžinojo gyvenimo buvimu. 

Bet net ir tuomet, jei Kristus niekada 
nebūtų pasirodęs žemėje, ir tuomet abejojimas 
sielos tolimesne egzistencija aname gyvenime 
būtų negalimas nė vienam, kuris galvoja apie 
Dievo savybes, kiek jos siejasi su žmogaus su- 
tvėrimu. Juk jeigu yra begalinis Sutvėrėjas, tai 
jis tegali būti tik išmintingas Dievas, ir nėra 
jokio pagrindo manyti, kad amžinoji Išmintis 
asmeniškas, dvasines ir moralinių veiksmų bū- 
tybes sutvertų tik tam, kad jas paskui vėl sunai- 
kintų. Tai reikštų panašų dalyką. kaip pasista- 
tyti namą. pilį tik tam, kad sunaikinti, arba 
gimdyti vaikus tik tam, kad užmušti, Dievas 
būtinai iš savo esmės geras. Gi geras Dievas 

negali sutverti žmogaus tik tam, kad nenau- 
dingai kentėtų ir lauktų ir paskui būtų atstumtas, 
kad jam būtų išplėšiama laimės ir tobulumo ga- 
limybė. Laimės ir tobulumo, kurio šiame gyve- 
nime jam netenka, esmingai netenka. 


Teisingas Dievas negali leisti, kad nusižen- 
gimai, kurie čia.žemėje dažnai lieka nenubausti, 
ir liktų visai nenubausti; kad dorybės, kurios 
dažnai po kojom minamos, nesusilauktų jokio 
atlyginimo. Ar galėtų Dievas leisti, kad varginga 
motina, per visą gyvenimą tedariusi gera ir 
tekentusi bloga, pranyktų taip be pėdsakų, kaip 
vieną dieną tegyvenantis vabzdelis? Ar taip ir 
liktų nenubaustas toks Neronas, toks bolševi- 
kas — masių skerdikas, tyčiojęsis iš Jo įsakymų? 
Ir jeigu yra tikrai Dievas, tai prigimties balsas, 
Jo į mus įdėtas nepraeinamas laimės troškimas 
negali būti melagingas, jei tik mes nepasirodom 
esą to Sutvėrėjo gerumo neverti. 


2. Amžinasai gyvenimas 


Tikinčio žmogaus siela labai norėtų patirti 
ko nors aiškesnio apie palaimintųjų šalį, apie 
mūsų būsimą, amžinąją Tėvynę. Tačiau apsi- 
dairius po Apreiškimo šaltinius, smulkesniųjų 
amžinojo dangaus atvaizdavimų beveik nesu- 
tinkame. Gal būt, tai turėtų reikšti, kad žmo- 
giški vaizdai ir žemiškos spalvos nepajėgia at- 
vaizduoti to, kas pakiliau virš visų žodžių. Tačiau 
to, ką mums Šv. Raštas ir ypač paties Išganytojo 
žodžiai nusako apie dangų, užtenka pažinti bent 
amžinosios laimės esmei. Viešpats ją vadina 
tiesiog „gyvenimu“, „amžinuoju gyvenimu“, 

arba „Viešpaties džiaugsmu“; palygina ją su 
draugų puota, kur Jis pats apsijuosia ir tarnauja 
savo vaikams. Dangų jis vadina karalyste, pa- 
ruošta nuo pradžių Tėvo palaimintiesiems. Per 
Paskutinę Vakarienę Jis pasako mokiniams: 
„Pasiimsiu jus pas save, kad kur aš esu, ten 
ir jūs būtumėt“ (Jon. 14,3). Apreiškime tai 
nurodo dar aiškiau: „Kas nugalės, tam aš duo- 
siu sėdėti su manimi mano soste, kaip ir aš 
nugalėjau ir sėdausi su mano Tėvu Jo soste“ 
(Apr. 3,21). 

Reikšmingi žodžiai! Įeiti amžinajan gyve- 
niman, reiškia susivienyti su Dievu, dalyvauti 
Jo amžinajam gyvenime, gyvenime Jo triasmenės 
begalybės; reiškia įeiti neapsakomon laimėn, 
kuri nuo amžinybės lig amžinybei užtvindo die- 
vybės gelmes šviesuma. 

Šita dangaus laimė apima visa. Neveltui 
jai pritaikyta ir šitie psalmės žodžiai: Viešpats 
„pripildys gėrybių tavo troškimus, tavo jaunystė 
atsinaujins kaip erelio“ (Ps. 102, 5). Arba kitur: 
„Jie pasidaro girti nuo tavo namų perdidelio 
gausumo ir tu juos girdai savo džiaugsmo sro- 
vėmis; nes pas tave yra gyvenimo šaltinis ir 
tavo šviesoje matome šviesą“ (Ps. 35, 9). 

Tai bus ramybės ir taikos karalystė: „Jie 
turi ilsėtis nuo savo vargų“ (Apr. 14, 13). 

Tai bus spindesio ir garbės karalystė: „,„Tuo- 
met teisieji žibės, kaip saulė, jų Tėvo karalys- 
tėje“. 

Bus karalystė didingumo ir karaliavimo: jie 
„karaliaus su juo“ (Kristumi) (Apr. 20, 6). 

Karalystė saugumo ir turtingumo: „Jie 
daugiau nebealks ir nebetrokš, jų neištiks saulė 
nė jokia kaitra“ (Apr. 7, 16). 

Karalystė nemirtingumo ir laisvumo nuo 
kentėjimų: „Dievas nušluostys nuo jų akių kiek- 
vieną ašarą; mirties daugiau nebebus, nei deja- 
vimo, nei šauksmo, nei skausmo nebebus dau- 
giau“. 

Karalystė meilės ir dieviškos nuosavybės: 
„Ateikite mano Tėvo palaimintieji, paveldėkite 
jums nuo pasaulio įkūrimo prirengtą karalystę“ 
(Mt. 25,34). 


Apreiškimo knyga dangų palygina su palai- 
mintųjų miestu, pastatytu iš aukso ir kristalų, 
su bokštais ir vartais iš brangiųjų akmenų. Šito 
miesto šviesa yra avinėlis, kurio pergalės ženklą 
nešioja ant kaktų visi miesto gyventojai. Čia 
suneša visi žemės karaliai savo puikumynus, čia 
suplaukia visos karališkos sielos, visa, kas tik 
ant žemės kada nors yra buvę kilnu ir tyra. 


Išrinktieji sudaro miestą, tai reiškia: 4m- 
žina laime jie džiaugiasi bendrai, kaip viena 
didžiulė, gražiausia šeimyna, sujungta meilės 
ir vieni kitų vertinimo ryšiais. Tai „šventųjų 
bendruomenė“. Čia laimingam pasimatyme vėl 
susitinka tėvas su sūnum, motina su dukterim, 
vyras su žmona, jei tik jie žemės gyvenime buvo 
ir išbuvo ištikimi Dievui. Čia visos kilnios as- 
menybės iš Bažnyčios istorijos, čia apaštalai ir 
kankiniai, išpažintojai ir mergelės, nekaltieji 
ir šventi atgailautojai, artimo meilės didvyriai 
ir tikėjimo skelbėjai ir mes patys su jais visais, 
jei tik buvo mūsų širdyje Dievo meilės tada, kai 
laikas pavirto amžinybe. 


Tačiau laimės esmė ir viršūnė yra paties 
Dievo regėjimas, tas stebuklingai (betarpiškas) 
tiesioginis ir tobulas begalinio Grožio ir Tiesos 

pajautimas, kuris savyje yra stebuklų stebuklas. 
Kaip šv. Povilas išreiškia: „Dabar mes matome 
atspindyje lyg mįslę, tuomet gi veidu į veida. 
Dabar aš pažįstu dalimi. tuomet pažinsiu, kaip 
ir esu pažintas“ (1 Ko. 13, 12). Tam regėjime 
veidas veidan ir yra tobulas sielos išpildymas 
ir pasotinimas, iš čia kyla išrinktųjų beribė 
Dievo meilė ir sužavėtas džiaugsmas. 

Koki turtai, koki neišsakomai dideli paža- 
dėjimai! Tegul sau jie dabar ir nejaudina mūsų 
pojūtiškos fantazijos galios, tačiau, protaudami 
įsigilinę į jų turinį, turim nustebę sudrebėti dėl 
mūsų pačių savos ateities didingumo. Visai 
nenuostabu, kad šitie trumpi Šv. Rašto užsimi- 
nimai, šitie šviesos signalai iš Dievo begalybės 
pripildo susižavėjimo nevieną galvočių ar šven- 
tąjį. 

Ką reiškia laimė? Pilnoj žodžio prasmėj 
tikrai daugiau, negu dažniausiai suprantame, 
paviršutiniškai tardami tą žodį „laimingas“. Tik- 
roji ir pilna laimė apima visa, kas gražu, gera ir 
ko verta trokšti, kas mus padaro laimingus ir 
gali sužavėti, kas gali uždegti. Visa tai draugėj. 
be jokių spragų. Ne tik garbė ir pagerbimas, 
spindesys ir turtai, džiaugsmas ir ramybė, švie- 
sumas, jėga ir puikumynai, meilė ir mylimu bu- 
vimas, — bet visa tai kartu, didesniam kieky ir 
ligi begalybės padidintam laipsny. Laimė vyra 
visapusiškiausiai ištobulintas pasiekimas tos 
viršūnės, kurion nukreiptas visas malonės pa- 
aukštintos mūsų prigimties siekimas. 

Jau čionai žemėj dažnai laimės kibirkštėlės 
vieno atspindžio užtenka, kad mus visiškai 
užvaldytų, beveik išvarytų iš galvos. Po Didžiojo 
Karo pasitaikė moterų, kurios staiga pamačiusios 

savo vyrus ar sūnus, laikytus jau žuvusiais. ant 
vietos mirė iš džiaugsmo. Netikėto džiaugsmo 
didumas jom perplėšė širdį. Kaip apdainuojama, 
laisvės kovotojas krinta negyvas, kai nelauktai 
jam atsidaro laisvi kalėjimo vartai: Dažnai 
smarkus perdaug džiaugsmingų pžėrgyvenimų 
užklupimas suspaudžia širdį ir kartais atima 
žada 2 

O prie kokių kvailybių dažnai priveda žmo- 
nes perdideiis troškimas laimės ir 4žiuugsmo! 
Baisus šykštumas, plėšimai, vagystės, žmogžu- 
dystės, visoki meilės nuotykiai dažnai kyla irgi 
tik iš nepasotinamo ir klaidingai suprantamo 
troškimo truputėlio laimės žemėje. 

Tačiau tikroji laimė negyvena mūsų žemėje. 
Tiesa, mes kartais ir čia pergyvenam tokių aki- 
mirksnių, kurie mus sužavi: ilgai trokštas pasi- 
matymas, netikėtas išaukštinimas, džiaugsminga 
šventė, reto gražumo meno kūrinys, gilūs gam- 
tos džiaugsmai, tylios valandėlės ramumo ir — 
jaukaus gyvenimo draugėj su brangiais, myli- 
mais žmonėmis. Visų labiausiai meilė. Daug 
džiaugsmo sušvinta ant mūsų gyvenimo kelio 
per tą meilę: draugų meilę, vaikų meilę, tėvų 
meilę, sužadėtinių meilę! Kiek džiaugsmų 
iškyla kilniam šeimos gyvenime! Ir gamta 
pateikia daug ko žavinčio, taip pat ir menas! 
Ir vis dėlto, visas šitas grožis ir džiaugsmas 
yra tik menkas paveikslas, šešėlis, nuotrupėlė 
to begalinio grožio, turtingumo ir tobulumo, 
kurį apima Dievo esmė. 

Taigi, jeigu jau šešėlis dažnai atrodo toks 
puikus ir žavintis, kaip turi bešviesti ir bešil- 
dyti pati saulė! Jeigu lašelis atneša atgaivi- 
nimo ir džiaugsmo, ką beturi reikšti visa laimės 
ir grožio jūra! 

Tikrai gaila tų žmonių, kurie taip paskęsta 
sutvertuose daiktuose, kad visai nebesiekia 
džiaugtis tuo, kas Begalinis Grožis. Kurie kaip 
girti traukia krūtinėn mažų, vystančių gėlelių 
kvapą, visai nesuprasdami ir netrokšdami di- 
džiojo, nevystančiojo Dievo gėlyno. Jie alpsta 
iš troškulio ir godžiai spaudžia sukepusias lūpas 
prie išsekusių cisternų, jų pačių iškastų sausoj 
žemėj, o abejingai eina pro šalį, pro plačiai 
tvinstančią, visuomet šviežią srovę dieviškos 
gyvybės jėgos. Jie stumia nuo savęs turtų taurę, 
o griebia su godumu kitą, pilną paslėptų nuodų. 

Juk kas gi bėra grožis, jeigu Dievas ne 
grožis? Ko beverta trokšti, jeigu ne amžinojo 
gražumo ir laimės? 

Be to, ta Dievo mums pažadėtoji laimė nėra 
prigimtoji mūsų galioms pritaikinta laimė, bet 
antgamtinė, toji, kuri savyje tepriklauso tik Die- 
vui. O per tiesioginį Dievo regėjimą prigim- 
tinė iaimė bus pakelta nepalyginamai didesniu 
laipsniu. Tačiau mažiausias antgamtinės lai- 
mės laipsnis viršys net aukščiausią prigimtį. 
Čia klumpa visas žmogiškas įsivaizdavimas, 
čia atsisako tarnauti visi žodžiai ir palygi- 
nimai, čia bepritinka tik nustebusi malda ir 
dėkingas džiūgavimas dėl mūsų laimės didumo, 
dėl mūsų dangiškojo Tėvo begalinio gailes- 
tingumo. 

Šitas dangus amžinas. Tas amžinumas 
dangų kaip tiktai ir padaro dangumi. 

Kas gali įsigalvoti lig šitos minties gelmių: 
tobula laimė amžinai? Kas gali ir drąsiausiais 
fantazijos sparnais perskrosti amžiną buitį? 

Daugybė žmonių džiaugtųsi, jei tik vienai 
dienai, vienai valandai galėtų būti tikrai lai- 
mingi! Per visą gyvenimą būti laimingu, be 

rūpesčių ir skausmų: visą laiką tokioj laimėj, 
kokią tik galima pasiekti; visą gyvenimą kūno 
ir sielos jaunystėj, be priešų ir be pavojų — 
koks drąsus, neišpildomas sapnas! Šimtą metų, 
tūkstantį metų, milijonus metų būti laimingu, 
džiaugtis dangaus laime per laiko tarpus, kokių 
reikėjo pasaulio išsivystymui — koks papaikęs 
įsivaizdavimas! - Ir vis dėlto, tai dar nėra am- 
žina laimė. 

Ar galima amžinybė išreikšti metų skaičiais, 
didinant laiko eigą? Astronomija ir bega- 
lybių skaičiavimas vartoja skaičius, kurių joks 
žmogus negali permanyt. Tačiau jei tie milži- 
niški skaičiai reikštų milijonus metų, tai vis 
tiek prieš amžinybės metus tatai tebūtų tik 
lašelis prieš vandenyną. Jūros be krantų, kal- 
nas be viršūnės, praraja be dugno, linija be galo, 
diena be vakaro, gyvenimas be mirties... 

Tokiam gausumui nebėra žodžių, nebėra 
mūsų sąvokinių mastelių. Čia mes pajaučiam, 
kaip Dievo begalybė nusilenkia prie mūsų, kaip 
mes pasiekiam ribas kitos aukštesnės buvimo 
srities, apie kurią psalmininkas gieda: „„Pra- 
džioje tu, Viešpatie, sutvėrei žemę, ir tavo ran- 
kų darbas yra dangūs. Jie praeis, bet tu pasi- 
liksi; jie visai pasenėja, kaip rūbas, ir tu juos 
pamainai kaip drabužį, ir jie esti pamainyti. 
Bet tu vis tas pats, ir tavo metams nėra galo“ 
(Ps. 101, 26). 


3. Amžinybės vaikai 
Mes esame amžinybės vaikai ir pasaulį bei 
gyvenimą turime vertinti tik pagal šitą tiesą. 
Amžinybės mintis yra pirmučiausia aiškiai 
apčiuopiamas įrodymas, kokia didžiadvasiška 

mūsų krikščioniškoji pasaulėžiūra. Savo didin- 
gumu ir puikumu ji tikrai pralenkia visas kitas 
ideologijas ir pasaulėžiūras. Kur yra filosofija, 
kuri būtų išdrįsusi skurdžiam, mažam žmogui 
priskirti tokį aukštą tikslą? Kur yra mokslas, 
kuris panašiai pabrėžtų aukštą žmogaus pašau- 
kimą? panašiai matuotų jo paskyrimą tokiomis 
prakilniomis perspektyvomis? O jeigu gi amži- 
nasai gyvenimas tikrai yra žemiškos buities 
tikslas ir pabaiga, tai kokia didelė kiekvieno 
žmogaus vertė ir moralinis atsakingumas! 
Kokios reikšmės ir jėgos įgauna tada mūsų 
trumpas žemiškasis gyvenimas, jei nuo jo pri- 
klauso toki nulėmimai! 

Kokiu didvyrišku jėgų išvystymu atsakė 
tūlas tikintis žmogus į šitą dievišką pažadėjimą! 
Kiek daug meilės, dvasinio gyvenimo bei atgai- 
los dvasios, kiek daug kankiniškos ištikimybės, 
budrumo ir drausmingumo! Kiek daug apaš- 
tališko paslaugumo darbais! Toje mintyje: 
Dievas tavęs nepasmerks be tavęs, Dievas tavęs 
nepadarys laimingo be tavęs — glūdi giliausia 
moralinė rimtis, visa dramatiškoji atsakin- 
gumo didybė, kuri tik begali glūdėti krikščio- 
niškoj minty. 

Iš tikrųjų, koks atsakingumas: mano 
rankoj amžinasai likimas! Aš galiu pasirinkti 
gyvenimą ar mirtį, amžiną šlovę ar amžiną 
gėdą, amžiną džiūgavimą ar amžinas dejones, 
dangų ar pasmerkimą! Tai priklauso ne nuo 
aklo likimo, bet nuo mano paties garbingo norė- 
jimo ir ištvėrimo, nuo to, kad einu iš vien su 
Dievo malone arba kad atstumiu ją nuo savęs. 
Nuo to, ar mane ras vertą gyvenimo ar mirties. 
Aš pats, anot šv. Rašto, turiu savo gerais dar- 
„bais užtikrinti sau išrinkimą. Taigi, gyvenimas 

visai ne tuščias juokavimas, religija ir moralė 
visai ne koks pamaldus luksusas; visai ne vis 
tiek, kaip aš gyvenu ir ką aš darau. Juk savo 
gyvenimu išsikovoju sau laimę arba užsiants- 
pauduoju savo mirties sprendimą. 

Su tuo rišasi antroji išvada: mokslas apie 
dangų tartum galingas reflektorius nušviečia 
mūsų gyvenimą paguodos ir vilties spinduliais. 

Koks trapus šitas gyvenimas! Šiandien aš 
turtingas, o rytoj — elgeta; šiandien stiprus ir 
trykštančios sveikatos, ryt — sukniužęs, neiš- 
gydomas paliegėlis; šiandien mane pasaulis 
vertina ir myli, rytoj — kiekvienas gatvės vai- 
kėzas svaido akmenimis. Šiandien aš prie jau- 
kaus namų židinio, apsuptas linksmų vaikučių 
ir mylimos šeimos spinduliuojančios šilimos, 
rytoj — vienišas, apleistas prie drėgno kapo 
krašto. Tik vieno niekas man negali atimti: 
mano teisės į amžinąjį gyvenimą. Tol, kol aš 
patsai savęs nepasmerkiu! Kam neteiktų šita 
viltis net ir didžiausiam skausme pergalės 
džiaugsmo širdies gilumoje! 

Kokia žemiška nelaimė gali mane čia pa- 
daryti nelaimingą, jei man visuomet pasilieka 
tai, ką sau susikuriu kaipo savą amžinybę? Ką 
iš viso reikia apraudoti, kol apsaugoti tie nesu- 
skaičiuojamieji turtai, kurie manęs laukia amži- 
nybėj? Pagaliau ar galima mums iš viso ašaroti, 
kol nepaleidom vėjais Dievo malonės ir tuo 
pačiu teisės į laimę? Ir kokia auka būtų per- 
sunki, atsimenant šitą viltį? 

Tikrai apsimoka gyventi; apsimoka mylėti 
kryžių, lavintis kantrybėje. daryti atgailą, per- 
nešti didžiausi sunkumai, išsisaugoti skaistume 
ir šventam drausmingume, — jei tatai < mums 
užtikrina tokią ateitį! Tikrai apsimoka reikšti 

Dievui padėką, darbuotis apaštališkai dėl Jo 
karalystės, aukoti misijoms, atsiduoti su kūnu 
ir siela šventų dalykų tarnybai, apsimoka net 
ir kraujas praliet! 

Pagaliau mintyje apie amžinąjį gyvenimą 
slepiasi galingiausias ginklas nuo šito pasaulio 
vilionių ir gundymų. Tik užsimerkus tegalima 
šokti bedugnėn. Tik išleidus iš akių amžinybę, 
tegalima padaryti dvasinę savižudybę. glūdin- 
čią sunkioj nuodėmėj. Kas galvoja apie būsi- 
mąją amžinybę ir jos siejimąsi su šituo gyve- 
nimu, tas greičiau duosis sukapojamas į gaba- 
lėlius, nekaip taps Dievui neištikimas. Tas 
neparsiduos aukso mamonai arba greit prale- 
kiančiam pojūtinių džiaugsmų svaiguliui; tas 
negalvos apie kerštą, neatsiduos nusiminimui 
ir savižudybei. Mat, jis neužmirš, kad visa tai 
jam tik užkirstų kelią į laimę. 

Jeigu žmonės dažniau galvotų apie amži- 
nąjį gyvenimą, kaip pranyktų nuo žemės nusi- 
kaltimas, kaip sužystų krikščioniškosios dory- 
bės, su kokiu mielumu ir lengvumu neštumėm 
kad ir kiečiausius likimo smūgius, kaip gerbtu- 
mėm Dievo ir Bažnyčios įsakymus — pagal 
Kristaus žodžius: „Jeigu nori eiti į gyvenimą, 
laikykis įsakymų!“ (Mt. 19, 17). 


Gaila, kad net patys krikščionys taip retai 
tepagalvojam apie dangų! Juk gyvenimas toks 
skurdus ir beviltis, toks pilnas bandymų ir 
gundymų! 

Jei visuomet gyvai spindėtų prieš mūsų 
akis mintis apie dangų, kaip lengvai, tarsi žais- 
dami, ir kaip džiaugsmingai neštumėm gyvenimo 
naštas! Kaip ryžtingai nugalėtumėm kiekvieną 
gundymą, norintį iš mūsų atimti mūsų puikiąją 

ateitį' Kaip saugotumėm savo širdy puikiau- 
siąją Dievo dovaną — malonę! Ir kokiu dėkin- 
gumu, pasidžiavimu ir spinduliuojančiu džiaugs- 
mu sruvėtų nuolatos mūsų siela, kad esame 
Viešpaties išrinktieji, Jo vaikai ir paveldėtojai, 
laukėjai laimės, kuri niekados nepraeis ir kuri 
perviršija visą mūsų (fantazijos galią) supratimą! 

